Dho?! STORY: Yaaraa ahaanuhey. Ep20.\n* ޖޫން 14 ވަނަ ދުވަހުގެ ބަޔާ ގުޅޭ ...\n"އައި ކޭމް ޓު އީޓް ވިތު ޔޫ..." ފުޅާ ހިނިތުންވުމެއް ވެރިކޮށްލަމުން ސަޖަން ޖަވާބުދިނެވެ.\nދާނިޔަލް ތެދުވެ ބާލީސްތަކުގައި ލެނގިލައިފައި ލޯ ބޮޑުކޮށްގެން ބަލައިލި ގޮތުން ހީވީ ސަޖަންގެ އެއްފަހަރާ ދެބޯ ފެންނަން ހުރީ ހެންނެވެ.\n"ވަޓް އާ ޔޫ ޑުއިން ހިއާ؟" ދާނިޔަލް ދެވަނަ ފަހަރަށް ސުވާލުކުރި އެވެ.\n"އަހަރެން މިއައީ ދާނިޔަލްއާއެކު ކާންވެގެން." ސަޖަން ތަކުރާރު ކުރި އެވެ. އޭނަ ހީކުރީ ދާނިޔަލްއަށް ޤަބޫލު ނުކުރެވިގެން ދެވަނަ ފަހަރަށް އެހީ ކަމަށެވެ.\n"އަހަންނަށް ތިކަން އެނގިއްޖެ. އަހަރެން މިއަހަނީ ކީއްކުރަންހޭ މިތަނަށް ތިއައީ؟" ސަޖަން ކައިރިވެލަން އުޅެނިކޮށް ދާނިޔަލްގެ އަޑު ތަންކޮޅެއް ބާރުވެލުމުން ސިއްސައިގެންދިޔަ އެވެ. ކުރިއަށް އެޅި ފިޔަވަޅު ފަހަތަށް ޖައްސާލައިފައި ކަންބޮޑުވެފައި އެމޫނަށް ބަލައިލި އެވެ.\n"އައި ޑޯން ނީޑް ޔޯ ޕިޓީ ސަޖަން. އައި ޑޯން ނީޑް އެނީވަންސް ޕިޓީ.." ދާނިޔަލްގެ ޖުމްލަ އަހާފައި ސަޖަން ދެފަރާތަށް ބޯ ހޫރައިލި އެވެ. އޭނަ އުޅުނީ ދެކޮޅު ހަދާފައި ވާހަކަދައްކާށެވެ. އެކަމަކު ދާނިޔަލް އެފުރުސަތު ނުދީ ވާހަކަ ކުރިއަށް ގެންދިޔަ އެވެ. "ކާއެއްޗެހި ގެނެސްދިނީތީ ޝުކުރިއްޔާ. އެކަމަކު ދެން ފަހަރަކުން އެބުރަ އުފުލާނެ ކަމެއް ނެތް. އެކަންކަމަށް މިގޭގަ ނޯކަރުން ތިބޭނެ. ދެން އެންމެ ރަނގަޅު ސަޖަން ދިޔަޔަސް..."\nދާނިޔަލް މަޑުމައިތިރި އަޑަކުން ވާހަކަދެއްކި ގޮތުން ސަޖަންގެ އަނގަ ބަންދުވި އެވެ. އޭނަގެ ބޭނުން ނުފުދެނީސް ރީތި ގޮތުގައި ނިކުންނަން ބުނެލީ އެވެ. އެންމެ ބޮޑަށް ފާހަގަވީ ވާހަކަދެއްކުމުގައި އެހުރި މަޑުމައިތިރި ކަމެވެ. އޭނަ އަދި އެތަނަށް އައީ ދާނިޔަލް ނިކަން އެތިވަރު ގޮވާނެ ކަމަށް ނިންމައި އަމިއްލަ ނަފްސް ތައްޔާރުކޮށްގެންނެވެ. އެކަމަކު އޭގެ ބަދަލުގައި އޭނައާ ބައްދަލުވީ މުޅިން އެހެން ދާނިޔަލްއެއް ކަހަލަ އެވެ.\nމާޔޫސްވެގެން ސަޖަން ދާން އެނބުރިލިވަގުތު ދާނިޔަލް ފުން ނޭވައެއް ދޫކޮށްލި އެވެ. ނިތުގައި އަތް ހާކާލައިފައި ސަޖަންއަށް ގޮވާލިއިރު ސަޖަން ހުރީ ތަޅުގައި ހިފާލައިގެންނެވެ. ސަޖަން އެނބުރި ބަލައިލުމުން ދާނިޔަލް ހަތަރުކަޅި ހަމަކޮށްލީ ކުރިއަށްވުރެ ވެސް އޯގާތެރި ލޮލަކާއިގެންނެވެ.\n"ސަޖަންގެ ތި އަމަލުގެ ފަހަތުގައި ވަނީ ގިލްޓް ކަމަށް ވަންޏާ އަހަރެން ބުނަން އޮތީ އެންމެ ވާހަކައެއް. އިޓްސް ނޮޓް ޔޯ ފޯލްޓް. ދުވަހަކު ވެސް އެގޮތަށް ނުވިސްނާތި! އެން ޔޫ ޑޯން އޯ މީ އެނީތިން." ދާނިޔަލްގެ އަޑުން އަންގައިދީ އެބުނީ ތެދުކަމެވެ. އަދި ހިތުގެ އަޑިން މާނަ ކޮށްފައި ބުނިކަމެވެ.\nއެވަގުތު ސަޖަންގެ ނޭވާ ކަރުތެރޭގައި ތާށިވި އެވެ. ކަރުނަތައް އެސްފިޔަތަކުގެ ފުރަގަހަށް ބޮނޑިވެ ފައިބަފާނެ ކަމުގެ އިންޒާރު ދިނުމާއެކު އަވަސްއަވަހަށް އެސްފިޔަ ޖަހާލައިފައި ކޮންޓްރޯލް ކުރި އެވެ. ދާނިޔަލްގެ ނަޒަރު އޭނަގެ މޫނުން ދުރަށް ހުއްޓާލުމުން ދެން އެތަނުން ނިކުންނަންވީކަން އެނގުނެވެ. ސަޖަން ނިކުމެ ދޮރު ލައްޕާލިއިރު ދެއަތްތިލަ ހީވަނީ ފިނިކަމުން އެހެންފަދަ ކަމެއް ހެންނެވެ. ހިފަހައްޓައިގެން ހުރި ނޭވާ ދޫކޮށްލައިފައި ދެކޮޅު ބަލައިލީ ދެން ހަދާނެ ގޮތެއް ނޭނގިގެން އުޅޭމީހަކު ފަދައިންނެވެ. ލިބިފައިވާ ޝޮކުން ބޭރަށް އައުމަށްޓަކައި ހިތުގައިވި ވާހަކަތައް ކޮންމެވެސް ގޮތަކަށް ނެރެލަން ބޭނުންވި އެވެ.\nސަޖަން ގޮސް ޒުލޭޚާގެ ކޮޓަރީގައި ޓަކި ދިނުމާއެކު އެތެރެއިން ހުއްދަ ލިބުނެވެ. ދޮރު ހުޅުވާލިއިރު ޒުލޭޚާ ހުރީ ފެންތައްޓެއް އަޅާށެވެ. ސަޖަން ކައިރީ އެތެރެއަށް ދާން ބުނެފައި ބޭސްކާޑު ނަގައި ބޭސްގުޅައެއް ވަކިކޮށްލި އެވެ. ސަޖަން އެވަގުތު ވަދެ ދޮރު ލައްޕާފައި ބާރު ބާރަށް ގޮސް އިށީންދެލީ އެނދުގަ އެވެ. ޒުލޭޚާ ފެނާއެކު ބޭސްގުޅަ ދިރުވާލައިފައި ބަލާލިއިރު ބޮލުގެ ދެފަރާތުން ހިފަހައްޓާލައިގެން އިނެވެ. ހުސްތަށި ބަހައްޓާފައި އެދިމާއަށް ދަނިކޮށް ސަޖަން އިސްއުފުލާލައިފައި އަތްތިރިކޮށްލައިގެން ވާހަކަދައްކަން ފެށި އެވެ.\n"އަހަންނަށް ހަމަ ޔަޤީން އެކޮޓަރީގައި އެއިނީ ދާނިޔަލް ކާލައިގެން އިން ޖިންނިއެއް. ނޫނީ ދާނިޔަލްގެ ހަށިގަނޑަށް އެހެން މީހެއްގެ ރޫޚުވަދެފަ އެއިނީ..." ސަޖަންގެ ޖުމްލަ ނިމުމާއެކު ޒުލޭޚާ ލުއި ހިނިތުންވުމެއް ވެރިކޮށްލި އެވެ.\n"ނުބައި ހުވަފެނެއްގައި އުޅެވެނީއޭ ހީވެގެން ގައިގައި ވިކައިގަންނަން ވެސް ޖެހުނު. ކުއްލިއަކަށް މީހަކު އެހާ ބޮޑަށް ބަދަލުވާނެތަ؟ އަހަރެން މިހިތަށް އަރަނީ ދާނިޔަލްގެ ފަޔަށް ލިބުނު ގެއްލުމާއެކު އޭނަގެ ސިކުނޑިއަށް ވެސް އަސަރުތަކެއް ކުރީ ނޫންބާއޭ. ދައްތަމެން އޭނަ ނަފްސާނީ ޑޮކްޓަރަކަށް ދެއްކިންތަ؟" ސަޖަން ޒުލޭޚާއަށް ފުރުސަތު ނުދީ ވާހަކަދެއްކި އެވެ.\n"ދެމަސްވަންދެން އެނދުގައި އޮންނަންވީމަ މީހަކަށް އެހެން ވެދާނެ." ޒުލޭޚާގެ ޖަވާބު އައެވެ.\n"އަހަންނަށް ހިއެއްނުވޭ މިހާރު ދާނިޔަލްއަށް ރުޅިއަންނަން އިނގޭ ހެނެއް ވެސް. އަދި ކޮބާ އޭނަގެ ހަނދާންވެސް ބަލީ ކަންނޭނގެ. އޭނަ ބުނީ އަހަރެންގެ ކުށަކުން ނޫނޭ އޭނައަށް އެހާދިސާ ދިމާވީ. އެކަމަކު އަހަރެން ރަނގަޅަށް ހަނދާން އެބަހުރި އަހަރެން ކަންތައް ކުރިގޮތުން ރުޅި އައިސްގެން ދިޔަގޮތަށް އޭނަ އެކްސިޑެންޓް ވީ. އަހަރެންގެ ސަބަބުން ދާނިޔަލްގެ ބައްޕަ ވެސް އޭނައާ ދެކޮޅަށް ތެދުވީ..." ސަޖަން އަވަސް އަވަހަށް ވާހަކަދެއްކި އެވެ.\nޒުލޭޚާގެ ސަބަބުން ރައްދު ނައުމުން ބަލައިލިއިރު ދުރު ބަލަން އިންގޮތުން ވާހަކަ އިތުރަށް ކުރިއަށް ގެންދަން އުޅޭކަން ވިސްނިގެން އަޑު އަހަން އިނެވެ.\n"ޝަކީލް ބުނި އޭނަ ހޭއަރައިގެން ފުރަތަމަ ދެތިން ހަތަރު ދުވަހު އެއްގޮތަކަށް ވެސް އަނގައިން ނުބުނެ އޮތްވާހަކަ. ގެއަށް ދޫކޮށްލި ފަހުން ވެސް އެކަނިމާއެކަނި އަބަދުވެސް ކޮންމެވެސް ވިސްނުމަކަށް ގެއްލިފައި އޮންނަނީ. ވާހަކަދެއްކި ވަގުތު ފުރަތަމަވެސް ޝަކީލް ކައިރީ އެދުނީ މާފުކޮށްދިނުމަށް. ނުބުނޭ ވަކި ކަމަކަށް. ޝަކީލް އަހަރެން ކައިރީ ބުނެގެނެއް ނޫން އެކަމަކު އަހަރެން އެކޮޅަށް ގޮސް ދާނިޔަލްއާ ބައްދަލުވި ފުރަތަމަ ވަގުތުކޮޅު ވެސް އޭނަ ބަދަލުވެފަ ހުރިކަން ފާހަގަވި. ކޮށްދޭ އެންމެހާ ކުދި ކުދިކަންތައްތަކަށް ދަންދެން އޭނަ ފާހަގަކުރޭ. ޝުކުރުއަދާ ކުރޭ. ފެށުނީއްސުރެ ކަށީގައި ހަރުލާފައިވާ ކަންކަން ބަދަލުކުރަން އުދަނގޫވާނެ އެކަމަކު އޭނަ ވަރަށް މަސައްކަތް ކުރޭ ކުރީގެ ދާނިޔަލްގެ ސިފަތައް ދޫކޮށްލެވޭތޯ." ޒުލޭޚާގެ ނަޒަރު ސަޖަންއަށް ހުއްޓާލިއިރު ސަޖަން އިނީ ބުނާނެ އެއްޗެއް ނޭނގިފަ އެވެ.\n"ކޮންމެފަދަ ކަމަކާއި ގުޅިގެން ވިއަސް ދާނިޔަލްއަށް ރަނގަޅު ބަދަލެއް އައުމަކީ އަހަރެން އުފާ ކުރާކަމެއް. އޭނަ އެހެން ބުނިއްޔާ ބުނާނީ ހިތުގެ އަޑިން. ސަޖަން ވެސް ދެން ހިތްހަމަޖައްސާލައިފަ ވެދިޔަ ކަންތައް ހަނދާން ނައްތައިލާ." ޒުލޭޚާ ވާހަކަ ނިންމައިލަމުން ސަޖަންގެ އަތުގައި ހިފާ މަޑުމަޑުން ފިތައިލި އެވެ.\nފެންކަޅިވެފައިވާ ލޮލަކާއިއެކު ހިނިތުންވެލުމުން ސަޖަން ވެސް ހިނިތުންވެލައިފައި ޖަވާބުގައި ބޯޖަހައިލި އެވެ.\nއައިރާގެ އުފަންދުވަހު ސަޖަން އުޅުނީ އައިރާ ގެއަށް ދިޔަ ނުދޭން އަމިއްލަ ގެއަށް ގެނެސްގެންނެވެ. ހުއްދަ ހޯދަން އެހުމުން ޒުލޭޚާ އުފަލާއެކު އެކަމަކަށް މަރުހަބާ ކިއެވެ. އައިރާ ހުރީ ފުރަތަމަ ފަހަރަށް އައިސް ސަޖަންގެ ގޭގައި އުޅެން ލިބުމުން ނިކަން ފޮނިވެފަ އެވެ. ކޮލެޖް ނިންމާފައި އައިގޮތަށް އެގެއިން ކައިގެން ސަޖަންއާއެކު ވަނީ ކޮޓަރިއަށެވެ.\nއަލަމާރީގައި ހުރި ސަޖަންގެ ހެދުންތައް ބަލަބަލާފައި އައިރާ ސަޖަންގެ ހުއްދަ ހޯދައިގެން އެތަނުން ހެދުމެއް ލައިގެން ނިކުތެވެ. އިތުރަށް އެދުނީ ޝޯލްއެއް އަޅަން އެހީތެރިވުމަށެވެ. ސަޖަން ހުރީ ނިކަން ގަޔާވެފަ އެވެ. "އަހަރެން ބުރުގާ އަޅާހިއްވެއްޖެ. އައި ތިންކް އައި ލުކް ބެޓާ ވިތް އިޓް." އައިރާ ލޯގަނޑަށް ބަލަން ހުރެފައި ބުނެލި އެވެ.\n"ޔަޤީނެއްނު." އުފާވެރި ހިނިތުންވުމަކާއެކު ސަޖަން އެއްބަސްވި އެވެ.\nއައިރާ ފޯނު ނަގާފައި ސެލްފީއެއް ނެގި އެވެ. ސަޖަންއަށް ގޮވުމުން އައިސް ސެލްފީ ނަގަން ބައިވެރިވި އެވެ. އައިރާ އެތަނުން ގަޑެއް ޒައިންއަށް ވައިބާ ކޮށްލި އެވެ.\nހަވީރު ސައިބޯން ތިރިއަށް ގޮސްފައި އައިސް ދާނިޔަލްގެ ވާހަކަ އައިރާ އެހި އެވެ. ސަޖަން ވަގުތުން ހިމޭންވި އެވެ. އޭނައަށް ވެސް ދާނިޔަލް ނުފެންނަތާ ދެތިން ހަތަރު ދުވަސްވެއްޖެ ކަން ހަނދާންވި އެވެ. އައިރާ އެދުނީ ދާނިޔަލްއާ ބައްދަލުކުރަން ގެންދިއުމަށެވެ. އެގެއަށް އައިސް އުޅެފައި ހާލު ބަލާނުލައި ދިއުން އައިރާއަކަށް ރަނގަޅު ކަމަކަށް ނުވި އެވެ. ސަޖަން ބޯޖަހާލައިފައި އައިރާ އެކޮޓަރި ކައިރިއަށް ގެންދިޔަ އެވެ. އައިރާ ޓަކި ދިންއިރު ސަޖަން ހުރީ ކައިރީގަ އެވެ.\nއެތެރެއިން ހުއްދަ ލިބުމުން އައިރާ ދޮރު ހުޅުވާލައިފައި ވަންއިރު ސަޖަން ވަނީ ފަހަތުންނެވެ. ދާނިޔަލް ތެދުވެ އެނދުގައި އިނީ ޓީވީއަށް ނަޒަރު ހުއްޓާލައިގެންނެވެ. ދެއަންހެން ކުދިން ފެނުމާއެކު ރިމޯޓް ނަގައި އަޑު މަޑުކޮށްލި އެވެ.\n"އަހަރެމެން އަދި އޮފިޝިއަލީ މީޓްއެއްނުވޭ. މީ އައިރާ. ސަޖަންގެ ބެސްޓްފްރެންޑް." އައިރާ އެނދާއި ކައިރިވެ ސަލާމަތް އަތްދިއްކޮށްލާފައި ވާހަކަދެއްކި އެވެ.\n"ހައި އައިރާ." ދާނިޔަލް ލުއި ހިނިތުންވުމަކާއެކު އައިރާގެ އަތުގައި ހިފާފައި ވާހަކަދެއްކި އެވެ.\nކުޑައިރުކޮޅަކަށް އޭނަގެ ނަޒަރު ސަޖަންއަށް ދަތުރުކޮށްލާފައި އަނބުރާ އައިރާއަށް ހުއްޓުނެވެ. އަތުގެ އިޝާރާތުން އެތާހުރި ލައުންޖް ގޮނޑި ދައްކައިލުމުން އައިރާއާއެކު ސަޖަން ވެސް އިށީންދެލި އެވެ.\n"ސަޖަން ކޮންމެވެސް ވަރަކަށް ކިޔައިދިން ފަޔަށް ގެއްލުން ލިބިގެން ނުހިނގޭ ވާހަކަ. މިހާރު ކިހިނެތް ވަނީ؟ ޕްރޮގްރެސް ފެނޭތަ؟" އައިރާ ކޮޓަރިއަށް ނަޒަރު ހިންގާލައިފައި ދާނިޔަލްއަށް ހުއްޓާލަމުން އެހި އެވެ.\nސަޖަން ނޭވާ ހިފަހައްޓާލައިގެން ޖަވާބު އަހަން ބޭނުންވެފައި އިނެވެ.\n"އިޓްސް ގެޓިން ބެޓާ." ދާނިޔަލް ދިނީ ކުރު ޖަވާބެކެވެ. ސަޖަން ބޭނުންވިފަދައިން ތަފްޞީލު ދޭކަށް ނޫޅުނެވެ. ސަޖަންއަށް އެޖަވާބުން މާޔޫސްކަމެއް ލިބުނެވެ.\n"މިހާރު ދެން ކިހިނެއް ޓްރީޓްމެންޓް ގެންދަނީ. ގޭގައި ފިޒިއޯ ހަދަނީތަ؟ އަހަރެން ވެސް ފައި ބިންދިގެން އުޅުނިން ދުވަސްކޮޅަކު. ނަސީބަކުން ކުޑަ ސާޖަރީއަކުން ސަލާމަތްވި. ދެން ދުވަސްކޮޅަކު ޖެހުނު ފިޒިއޯހަދަން ދާން. ދެން ބުނީ ގިނައިން ހިނގާ އުޅެން. ތިކަހަލަ ފޯއާމް ކްރަޗް އެއްވެސް ގެންގުޅުނިން." އައިރާ ވާހަކަ ކުރިއަށްގެންދިޔައިރު ސައިޑު ޓޭބަލްގައި ލައްކޮށްފައި ހުރި ކްރަޗްއަށް އިޝާރާތްކޮށްލި އެވެ.\n"ގޭގައި ފިޒިއޯ ހަދަނީ." ދާނިޔަލް ޖަވާބުދިންއިރު ނަޒަރު ހުރީ ސަޖަންއަށެވެ.\nސަޖަން އޭރު އިނީ އިސްޖަހައިގެންނެވެ. އޭނަ އެވާހަކައަށް މާބޮޑު ޝައުޤުވެރިކަމެއް ހުރިކަން ދާނިޔަލްއަށް އަންގާކަށް ބޭނުމެއް ނުވެ އެވެ. ދައްކާނެ އިތުރު ވާހަކައެއްނެތި ހިމޭންކަން ދިގުލައިގެން ދާން ފެށުމުން އައިރާ ތެދުވި އެވެ. ދާނިޔަލްއަށް ފާގަތިކަމަށް އެދިފައި ސަޖަން ގޮވައިގެން ނިކުތެވެ.\n"އައިރާ އަޅެ ބުނިންތަ ހިނގަން ބުނި ވާހަކަ؟" ކޮޓަރިން ނިކުމެ ތަންކޮޅަކަށް ދެވުމާއެކު ސަޖަން ނުކުރެވިފައި ހުރި ސުވާލުކުރި އެވެ.\nއައިރާ ޖަވާބުގައި ބޯޖަހައިލި އެވެ.\n"އެކަމަކު އިނގޭތަ ދާނިޔަލް އެއްގޮތަކަށް ވެސް ހިނގާ ހެނެއް ހިއެއްނުވޭ. އޭނަ އަބަދު ކޮޓަރީގަ އިންނަނީ. އެހެންނޫނަސް އެތާ ތެރޭގަ ނެތް މީހަކަށް ކަސްރަތު ލިބޭ ވަރަށް ހިނގޭނެ މާބޮޑު ތަނެއް. ބޭރުގަ ހިނގިއްޔާ ގައިމު މާ ރަނގަޅު ވާނެ.." ސަޖަން އެކުގައި ދަމުން އަވަސްއަވަހަށް ވާހަކަދެއްކި އެވެ.\n"ހުރިހާ ކޭހެއް އެއްގޮތެއް ނުވާނެ ސަޖަން. އެކިމީހުންނަށް ވާނީ އެކި ގޮތް. ވެދާނެ އިތުރަށް ލިބިދާނެ ގެއްލުމަކަށް ބަލާފަ އެހާ ގިނައިން ނުހިނގަން އޭނަ ކައިރީ ބުނީ ކަމަށް ވެސް." އައިރާ ހުއްޓިފައި ސަޖަންއާ ދިމާއަށް އެނބުރި ވާހަކަދެއްކި އެވެ.\n"އެކަމަކު އަހަންނަށް ހަމަ ހީވަނީ ދާނިޔަލް އެހެންމީހުންގެ ތެރެއަށް ނުނިކުންނަން ވެގެން ނުހިނގާ އެތާ އިންނަނީހެން. އަހަރެން ދައްތަ ކައިރީ އަހައިގެން އޮޅުންފިލުވާނަން." ސަޖަން ދަތްދޮޅީގައި ހިފާލައިފައި ވިސްނައިލި އެވެ.\nޒައިން މެސެޖް ކޮށްފައި ތައްޔާރުވި ވާހަކަ ބުނުމާއެކު ސަޖަން އައިރާ ފޮނުވައިލަން ތައްޔާރުވި އެވެ. އައިރާ ކާރަށް އެރިއިރު އަނެއްކޮޅުން އިތުރު ކާރެއް ސަޖަން ބަލާ އައިސް ދުރުގައި އޮތެވެ. އައިރާ އިން ކާރު ދުރަށް ދިއުމާއެކު ސަޖަން ޒައިން ފޮނުވި ކާރުގައި އިނދެ އެގެއަށް ދިމާއަށް ދަތުރުފެށި އެވެ. ރާވާފައިވާ ގޮތުގެ މަތިން އައިރާ އިން ކާރުގެ ޑްރައިވަރު ގެއަށް ދިޔައީ ދުރު މަގުތަކުން ލާފައި ލަހުންނެވެ. އޭރު ސަޖަން އާއި ޒައިން ތިބީ އެގޭގެ ބާކީ ތިބި މީހުންނާއެކު އައިރާ ސަޕްރައިޒްކޮށްލަން ތައްޔާރުވެގެންނެވެ.\nޕާޓީ ނިމުނުއިރު ބާރަ ޖަހައި ބޮޑުވެއްޖެ އެވެ. އައިސް ގެއަށް ވަންނަން ވެގެން ސަޖަން ގުޅީ ރާބިއާ އަށެވެ. ލަސްވާނެ ވާހަކަ ބުނެފައި އޭނަ އޮތީ ކުރިއްސުރެ އެންމެން ކައިރީ ބުނެ ހުއްދަ ހޯދައިފަ އެވެ. ޒައިން ސަޖަންގެ ފޯނުން ވާހަކަދައްކާފައި ގެއަށް ގެނެސްދޭނެ ވާހަކަ ބުނުމުން ޖަވާދާގެ ނުތަނަވަސްކަން ފިލައިގެން ދިޔަ އެވެ. އައިސް ސަޖަންއަށް ވަދެވޭންދެން ޒައިން ބޭރުގައި މަޑުކުރި އެވެ. ދޮރު ހުޅުވިއިރު ވެސް ރާބިއާ އާ ފުރެނީ އެވެ. ސަޖަން ރާބިއާއަށް ޝުކުރު އަދާކޮށްފައި ހަރުކޮށް ސިޑިން އަރައިގެން ދިޔަ އެވެ. ކޮރިޑޯއަށް ވަދެގެން ތަންކޮޅަކަށް ދެވުނުތަނާ އޭނަގެ ސަމާލުކަން އަތުލީ އިވެމުންދިޔަ އަޑެކެވެ. ސަޖަންގެ ދެފައި ހަރުލުމާއެކު ހޯދައިލެވުނެވެ. އެވަގުތު އޭނައަށް ފެނުނު މަންޒަރު ޤަބޫލު ކުރަން ދަތިވި އެވެ.\nކްރަޗްގެ އެހީގައި ހިނގާފައި ގޮސް ކޮރިޑޯގެ ކޮޅުން ބެލްކަންޏަށް އެނިކުންނަނީ ދާނިޔަލް އެވެ. ފިނިވެފައިވާ އަތްތިލަ މުށްކަވާލައިގެން ސަޖަން އެމަންޒަރު ބަލަން ހުއްޓެވެ. އޭނަގެ ދެފައި ހަރަކާތް ކުރަން ފެށުމާއެކު ހިނގަން ފެށުނީ އެދިމާއަށެވެ. -- ނުނިމޭ --


Al Haramain Hajj Group in Makaru hadhaa kamah bunaa mahsala fuluhah\nހައްޖަށް ދާ ބަޔަކު--\nހަރަމައިން ހައްޖު ގްރޫޕުން މަކަރު ހަދާ ކަމަށް ބުނާ މައްސަލަ ފުލުހަށް\nއަލް ހަރަމައިން ހައްޖު އެންޑު އުމްރާ ގްރޫޕުން ހައްޖަށް ދާން ނަން ނޯޓު ކުރި މީހުން އަތުން އޮޅުވާލައިގެން ގިނައިން ފައިސާ އަތުލާ، ނަން ނޯޓު ކުރާ ތަރުތީބުން ފުރުސަތު ނުދޭ ކަމަށް ބުނާ މައްސަލަ އިސްލާމިކް މިނިސްޓްރީން ފުލުހުންނަށް ހުށަހަޅައިފި އެވެ.\nފޭސްބުކްގައި މޯލްޑިވްސް ހައްޖު ރިވިއު ނަމަކަށް ކިޔާ ޕޭޖަކަށް އަޕްލޯޑުކޮށްފައިވާ ވީޑިއޯ އެއްގައި އަލް ހަރަމައިން ގްރޫޕުން ހައްޖަށް ދާން ނަން ނޯޓު ކުރި ބަޔަކަށް ފުރުސަތު ނުލިބުމުން ހިތްހަމަނުޖެހިގެން އުޅޭ މަންޒަރު ފެނެ އެވެ. އަދި ލައްކައެއްހާ ރުފިޔާދީގެން ބައެއް މީހުންނަށް ހައްޖަށް ދިއުމުގެ ކަންކަން ހަމަޖެހިފައި ވާތީ އެކަމުގެ ކަންބޮޑުވުން ވެސް އެމީހުން ފާޅުކުރާ މަންޒަރު އެ ވީޑިއޯ އިން ފެނެ އެވެ.\nއެ ގްރޫޕުން ހައްޖަށް މީހުން ގެންދިއުމުގެ ހުއްދައަށް އެދި މިނިސްޓްރީއަށް ހުށަހެޅި ޕްރޮޕޯސަލުގައި ވަނީ ކޮންމެ ހައްޖާޖީއަކު އަތުން ނަގާނީ 69965 ރުފިޔާ ކަމަށެވެ.\nއިސްލާމިކް މިނިސްޓްރީގެ ޑެޕިއުޓީ މިނިސްޓަރު ޝާފިއު އަލީ މިއަދު ސީއެންއެމް އަށް ވިދާޅުވީ މިނިސްޓްރީގެ ސަމާލުކަމަށް އެކަން އައިސްފައިވާ ކަމަށާއި އޮންނަ އުސޫލުން އެކަން ބަލަމުންދާ ކަމަށެވެ. އެކަމަކު މިހާރު މިނިސްޓްރީން މިވަނީ އެ މައްސަލަ ފުލުހުންނަށް ވެސް ހުށަހަޅާފަ އެވެ.\nހަރްމައިން ގްރޫޕުގެ އިސް އޮފިޝަލުން މިއަދު މިނިސްޓްރީ އަށް ވެސް ހާޒިރުކުރި ކަމަށް ވެއެވެ. އެކަމަކު އެކަމުގެ ތަފްސީލެއް ނުލިބެ އެވެ.\nކުރީ އަހަރުތަކާ އެއް ގޮތަށް މިއަހަރު ވެސް ހައްޖަށް މީހުން ގެންދިއުމަށް މިނިސްޓްރީން ދީފައިވާ ކޯޓާއަށް ވުރެ އިތުރަށް ބައެއް ކުންފުނިތަކުން ފައިސާ ނަގަމުން އަންނަކަމުގެ އަޑުތައް ގަދަ އެވެ.\nއެކަމަކު ހައްޖަށް މީހުން ގެންދިއުމުގެ ހުއްދަ ފަސް ކުންފުންޏަކަށް ދީފައިވާކަން އާއްމު ކުރުމަށް މިނިސްޓްރީން ބޭއްވި ނޫސްވެރިންގެ ބައްދަލުވުމުގައި މިނިސްޓްރީގެ އިސް ބޭފުޅުން ވަނީ މިއަހަރު ހައްޖަށް މީހުން ގެންދިއުމަށް އެކުލަވާލާފައިވާ އުސޫލާއެކު އެފަދަ ކަންކަން މަދުވާނެ ކަމަށާއި އަދި އެފަދަ ގޮތަކަށް އެއްވެސް ކުންފުންޏަކުން އަމަލުކުރާނަމަ އެ ބައެއްގެ އޮފީހަށް ވަދެގެން ވެސް ކަން ހިނގާ ގޮތް ބެލުމުގެ ފުރުސަތު އެ އުސޫލުގެ ދަށުން މިނިސްޓްރީއަށް ލިބޭ ކަމަށް ވިދާޅުވެފަ އެވެ.\nއެކަމަކު އޮޅުވާލައިގެން މީހުން އަތުން އެތައް ހާސް ރުފިޔާއެއް ނަގަމުން އަންނަ ކަމުގެ އަޑުތައް ގަދަވި ނަމަވެސް އެކަމާ ގުޅިގެން މިނިސްޓްރީން މިހާތަނަށް ފިޔަވަޅެއް އެޅިކަން ސާފެއް ނުވެ އެވެ.\nAl Haramain Hajj groupun makaru hadhaa kamah bunaa massala balanee https://t.co/Omqpf7ZJge— CNM (@cnm_mv) July 14, 2019\nމިވަތަން ސަލާމަތެއް ނުކުރެވޭނެ ! ހިތާމަ ހުރި !\nމިދިޔަ އަހަރުވެސް ތިކަން ދިމާވި\nއެޗްއާރްސީއެމްގެ މަސްއޫލިއްޔަތު ފުރިހަމައަށް އަދާކޮށްފައެއް ނުވޭ: ރައީސް


Dharivarunge shakuvaathah hallu kohdheynan: Faisal | Mihaaru\nއިދިކޮޅު ކޯލިޝަނުން މެލޭޝިއާގެ ރައްޔިތުންނާ ބައްދަލު ކުރެއްވުން-- ފޮޓޯ: ކޯލިޝަން\n14 ސެޕްޓެމްބަރ 2018 - 20:53\nމެލޭޝިއާ އަށް ކުރެއްވި ދަތުރުފުޅުގައި ކިޔަވާ ކުދިންނަށް ދިމާވެފައިވާ ދަތިތައް އެނގިވަޑައިގެންފި ކަމަށާއި ކޯލިޝަން ސަރުކާރެއްގެ ފުރަތަމަ ދުވަހުން ފެށިގެން އެކަންކަން ހައްލު ކޮށްދެއްވަން މަސައްކަތް ކުރައްވާނެ ކަމަށް ކޯލިޝަންގެ ރަނިންމޭޓް ފައިސަލް ނަސީމް މިއަދު ވިދާޅުވެއްޖެ އެވެ.\nމެލޭޝިއާގެ ވެރިރަށް ކުއާލަމްޕޫރުގައި ދިރިއުޅޭ ގިނަ އަދަދެއްގެ ދިވެހިންނާ ބައްދަލުކުރައްވައި ފައިސަލް ވިދާޅުވީ މިވޭތުވެދިޔަ ތަނުގައި ކަން ހިނގާފައިވާ ގޮތާ މެދު ކިޔަވާ ކުދިން ވިސްނަން ޖެހޭ ކަމަށެވެ.\nކިޔަވާ ކުދިންނާއި ބެލެނިވެރިންނަށް ދިމާވެފައިވާ އެންމެ ބޮޑު މައްސަލައަކީ ވިސާގެ ދަތިކަމާއި ފައިސާ ލިބޭނެ މަގުތައް ކަމަށްވާއިރު އެކަންކަން ހައްލުކުރަން ވެރިކަމުގެ ފުރަތަމަ ދުވަހުވެސް މަސައްކަތް ކުރައްވާނެ ކަމަށް ފައިސަލް ވިދާޅުވި އެވެ.\nކޯލިޝަންގެ ވެރިކަމެއް ހިންގާނީ ތަފާތު ކުރުމެއް ނެތި ޒުވާނުންނަށް ފުރުސަތު ދީގެން ޒުވާނުން ބައިވެރިކޮށްގެން ކަމަށް ފައިސަލް ވިދާޅުވި އެވެ. ހުނަރުވެރި ޒުވާނުންނަކީ ގައުމުގެ ކަންކަމާ ހަވާލުވާ ބަޔަކަށް ހައްދަވާނެ ކަމަށް އޭނާ ވިދާޅުވި އެވެ.\n" އެފުރުސަތު އޮންނާނީ ވަކި ރަށަކަށް ވަކި ކުލައަކަށް ވަކި އާއިލާއަކަށް ނުބަލައި އެކުއްޖެއްގެ ހުނަރުގެ މައްޗަށް ބިނާކޮށް،" ފައިސަލް ވިދާޅުވި އެވެ.\nކިޔަވާ ކުދިންނާއި ބެލެނިވެރިން ކުރާ މަސައްކަތް ބޭކާރު ވެގެން ދިޔަ ނުދެއްވާނެ ކަމަށް ފައިސަލް ވިދާޅުވި އެވެ. އެގޮތުން އެބޭފުޅުންގެ އުންމީދުތައް ހަގީގަތަކަށް ހެދުމުގެ ހުރިހާ ދޮރެއް ހުޅުވައިދެއްވާނެ ކަމުގެ ވައުދު ފައިސަލް ވެވަޑައިގެންނެވި އެވެ.\nގިނަ އަދަދެއްގެ ކިޔަވާ ކުދިންނާއި ދިވެހި އާއިލާތައް ދިރިއުޅޭ މެލޭޝިއާއިން އާސަންދަ ލިބޭނެ އިންތިޒާމް ކޯލިޝަންގެ ވެރިކަމެއްގައި ހަމަޖައްސައި ދެއްވާނެ ކަމަށްވެސް ފައިސަލް ވިދާޅުވި އެވެ.\nސަރުކާރާ ހަވާލުވެވަޑައިގަންނަވަނީ ރައްޔިތުންނަށް ހިދުމަތް ކޮށްދޭން ކަމަށާއި އެއީ ގާތް މީހުންނަން ކަންކަން ކޮށްދިނުމަށް އަންނަ މަގާމެއް ނޫން ކަމަށް ވެސް ފައިސަލް ވިދާޅުވި އެވެ\nތައުލީމް އިދިކޮޅު ފަރާތްތައް ކިޔަވާކުދިން ވީސާ ސްޓޫޑެންޓް ލޯނު ރާއްޖެ-މެލޭޝިއާ ނައިބު ރައީސް ފައިސަލް ނަސީމް\n6 ކޮމެންޓް, 87 ރިއެކްޝަންސް\nފައިސަލޫ ތިދާގެ ކުދިންނަށްވެސް ފައިސަލް ފައުންޑޭޝަންގެ ފަރާތުން ފަންސުރު ކޮޅެއް ބައްސަވާފަ ފޯޓޯކޮޅެއް ޓްވީޓް ކޮށްލިނަމަ ސަޅިވީސް.\nވޭތުވެދިޔަ ތަނުގައި ތިބޭފުޅުންވަނީ ރައްޔިތުންގެ ވާހަކަތައް ގާތުން އަޑުއައްސަވާފަ. އެހެންކަމުން ކުރިޔަށް އޮތްތާގަވެސް އަޑުއަހާނެކަން ޔަގީންކުރެވޭ. "އިބޫ ފައިސްލް 2018."\nމެލޭޝިއާގަ ދިރިއުޅޭ މީޙޫޏޤޏާސް އާދަންދައިގެ ހައްޤު ލިބޭން ޖެހޭ\nޢަހަރުމެން ފައިސަލް ވަރައް ރަގަޅައް ދަންނަމެވެ\nހެޔޮނުވާނެ މިހާރު ސްކޫލުތަކުން ބެލެނިވެރިންލައްވާ ކުރުވާ ހަރަދުތަކުން ސަލާމަތްކޮށްދީބަލަ. އަބަދު ކޮންމެވެސް ކަޕްކޭކުޑޭއެއްނޫނީ އިންޓަވަލްޑޭ އެއްނޫނީ ޖަމްބަލް ސޭލެއް ނޫނީ ކުދިންލައްވާ ޓިކެޓްގަނުވަން ކޮންމެސް ކޮންސެޓެއް ނޯންނައިރެއްނުދޭ. އެޑިއުކޭޝަން ސިސްޓަމް ރަނގަޅުކުރިކުރީނުން ކިޔަވާދިނުމަށްވުރެބޮޑަށް ސްކޫލުތަކުން އުޅެނީ ފަންޑްރައިޒިންގަ. އެހޯދާހާގ ލާރިންކުރާކަމެއް އެނެނީއެއްނޫން. ދުވަހެއް ފާހަގަކުރަންޏާ ހުރިހާ ހަރަދެއްކުރަންޖެހެނީ ބެލެނިވެރިން\nރާއްޖޭގެ، ކޮލެޖުތަކުން ކިޔަވާކުދިންނަށް ލޯނުދިނުމުގެ ކަންތައްތައް އޮތީ ކިހިނެއްތޯ؟ ޢަޅުގަނޑު ވަރަށް އަވަހަށް ޖަވާބެއް ބޭނުންވޭ.


Bml personal loan thakah bodu badhaleh\nބީއެމްއެލް ޕާސަނަލް ލޯނު ބޮޑު ބަދަލަކާއެކު ލުއިތަކެއް ދީފި\nމާލެ 10 ފެބްރުއަރީ 2019: ބޭންކް އޮފް މޯލްޑިވްސް އިން މިއަދު ނޫސްވެރިންގެ ބައްދަލުވުމުގައި ޑެޕިއުޓީ ސީއީއޯ އަހުމަދު ޝަރީފު (ކ) އަދި ޑައިރެކްޓަރު އޮފް ބިޒްނަސް ކުލްދީޕް ޕަލިވާލް- ފޮޓޯ: ބީއެމްއެލް\nބޭންކް އޮފް މޯލްޑިވްސް (ބީއެމްއެލް) ގެ ލޯނުތަކުގެ ތެރެއިން، އެންމެ މަގުބޫލު "ޕާސަނަލް ލޯނު" ތަކަށް ބޮޑު ބަދަލެއް ގެނެސް، ގިނަ ބަޔަކަށް ނެގޭނެ ގޮތަށް ލުއިތަކެއް ދީފި އެވެ.\nބީއެމްއެލްގެ އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި އެ ކުންފުނީގެ ޑެޕިއުޓީ ސީއީއޯ އަހުމަދު ޝަރީފު ވިދާޅުވީ އެ ބޭންކުން ދޫކުރާ ލުއި ލޯނުތަކަކީ ކަސްޓަމަރުންގެ އެންމެ ބޮޑު މަގުބޫލުތަކެއް ލިބިގެންދާ ލޯނުތައް ކަމަށެވެ. މިފަހަރު މި ގެންނަ ބަދަލުގެ މައިގަނޑު ބޭނުމަކީ މި ލޯނު ފަސޭހަކަމާއެކު ނެގޭނެ އިންތިޒާމު ހަމަޖައްސައިދިނުން ކަމަށް އޭނާ ވިދާޅުވި އެވެ.\n"މިއީ ލޯނު ޕޯޓްފޯލިއޯގައި ހިމެނޭ އެންމެ މަގުބޫލު ލޯނު. މި ލޯނު 40،000 މީހުން ނަގައިގެން ބޭނުންކުރޭ. އެހެންވެ މި ލޯނު 300،000ރ. އާ ހަމައަށް މި އިތުރު ކުރަނީ،" ޝަރީފު ވިދާޅުވި އެވެ.\nބީއެމްއެލް އިން، ޕާސަނަލް ލޯނު ތަކަށް ގެނުވުނު ބަދަލާއެކު ލުއި އެކްސްޕްރެސް ލޯނުގެ ގޮތުގައި 300,000 ރުފިޔާ އާ ހަމައަށް ލޯނު ލިބިގެންދާނެ އެވެ. މި ލޯނު އަންބުރާ ދައްކަން ފަސް އަހަރުގެ މުއްދަތެއް ލިބޭނެ އެވެ. ލުއި އެކްސްޕްރެސް ލޯނަކީ އެއްވެސް ރަހުނަކާ ނުލައި ގަވައިދުން އެކައުންޓަށް މުސާރަ ޖަމާކުރާ ކަސްޓަމަރުންނަށް ދޫކުރާ ލޯނެކެވެ. އަދި މިލޯނަށް އެދި ހުށަހަޅާއިރު ރަހުނެއް ވެސް ބޭނުމެއް ނުވެ އެވެ. އަދި އަމިއްލަ އަށް އެއްވެސް ހަރަދެއް ވެސް ކުރަންނުޖެހެ އެވެ.\nލޯނުތަކަށް ގެނެވުނު އަނެއް ބަދަލަކީ ކުރިން ދޫކުރި 15،000 ރުފިޔާ އާ ހަމަޔަށް ދޫކުރާ ލުއި ލޯނު ލުއި މައިކްރޯ ލޯނުގެ ގޮތުގައި ބްރޭންޑް ކުރުމެވެ. މިއީ ގަވައިދުން މުސާރަ ނުވަތަ އާމްދަނީ ނުލިބޭ ފަރާތްތަކަށް އަމާޒުކޮށް ދޫކުރާ ލޯނެކެވެ. މި ލޯނަށް ގެނެވުނު ބަދަލާއެކު އެއްވެސް ރަހުނަކާ ނުލައި 25,000 ރުފިޔާ އާ ހަމަޔަށް ލޯނު ލިބޭނެއެވެ. މި ލޯނު ދައްކަން ފަސް އަހަރުގެ މުއްދަތެއް ލިބެ އެވެ. މީގެ އިތުރުން އާމްދަނީގެ ގޮތުގައި ކުލި ލިބޭ ފަރާތްތަކަށް އަމާޒުކޮށް ދޫކުރާ ބީއެމްއެލް ލައިފް ސްޓައިލް ލޯނަށް ވެސް ވަނީ އިތުރު ފުރިހަމަ ކަމެއް ގެނެސްފައިވެ އެވެ. މިގޮތުން އެއްވެސް ރަހުނަކާ ނުލައި ފަސް އަހަރުގެ މުއްދަތަކުން އަނބުރާ ދައްކާ ގޮތަށް 100,000 ރުފިޔާ އާ ހަމަޔަށް ލޯނު ލިބޭނެ އެވެ. އަދި މި ލޯނު ވެސް 1.5 މިލިއަން ރުފިޔާ އާ ހަމަޔަށް ނެގޭނެ އެވެ.\nބީއެމްއެލް އިން މީގެ އިތުރުން އާމްދަނީގެ ގޮތުގައި ކުލި ލިބޭ ފަރާތްތަކަށް އަމާޒުކޮށް ދޫކުރާ ބީއެމްއެލް ލައިފް ސްޓައިލް ލޯނަށް ވެސް ވަނީ އިތުރު ފުރިހަމަ ކަމެއް ގެނެސްފައިވެ އެވެ. މިގޮތުން އެއްވެސް ރަހުނަކާ ނުލައި ފަސް އަހަރުގެ މުއްދަތަކުން އަނބުރާ ދައްކާ ގޮތަށް 100,000 ރުފިޔާ އާ ހަމައަށް ލޯނު ލިބޭނެ އެވެ. އަދި ރަހުނެއް ބަހައްޓައިގެން މި ލޯނު 1.5 މިލިއަން ރުފިޔާ އާ ހަމަޔަށް ނެގޭނެ އެވެ.\nޕާސަނަލް ލޯނުގެ ބަދަލު ކުރުކޮށް\nލުއި އެކްސްޕްރެސް 300،000ރ. އަށް ބޮޑު ކުރުން\nލުއި ލޯނު 15،000ރ. އިން 25،000ރ. އަށް ބޮޑު ކުރުން\nލައިފް ސްޓައިލް ލޯނަށް އިތުރު ފަސޭހައެއް\nލޯނު ދައްކަން ދޭ މުއްދަތު ފަސް އަހަރަށް އިތުރު ކުރުން\nބޭންކުގައި މިއަދު ބޭއްވި ނޫސްވެރިންގެ ބައްދަލުވުމުގައި ޑައިރެކްޓަރު އޮފް ބިޒްނަސް ކުލްދީޕް ޕަލިވާލް ވިދާޅުވީ ބޭންކުގެ ޕްރޮޑަކްޓްތަކަށް ބަދަލު ގެންނަނީ ކަސްޓަމަރުންގެ ޑިމާންޑަށް ބަލައިގެން ކަމަށެވެ.\n"ކަސްޓަމަރުންގެ ޑިމާންޑަށް ބަލައި އަޅުގަނޑުމެން އަބަދުވެސް ދަނީ ކަސްޓަމަރުން ބޭޏުންވާ ގޮތަށް އަޅުގަނޑުމެންގެ ޕްރޮޑަކްޓްތައް ބައްޓަންކުރަމުން. މިއަދު ބޭންކުގެ ޕަރސަނަލް ލޯނުތަކަށް މިގެނެވުނު ރަނގަޅު ބަދަލުތަކާއެކު ކަސްޓަމަރުންގެ އެކިއެކި އަމިއްލަ ބޭނުންތަކަށް ފައިނޭންސް ލިބިގެންދާނެ،" ކުލްދީޕް ވިދާޅުވި އެވެ.\nލޯނު ދޫކުރާ ވަރު ބޮޑު ކުރިނަމަވެސް އެ ބޭންކުން މި ލޯނުތަކުގެ އިންޓްރެސްޓް ރޭޓަށް އެއްވެސް ބަދަލެއް ގެނެސްފައެއްނުވެ އެވެ.\nބީއެމްއެލްއިން ދަނީ މުޅި ރާއްޖެ ޝާމިލްވާ ގޮތަށް ބްރާންޗް ރިލޭޝަންޝިޕް މެނޭޖަރުން، ސެލްފް ސާވިސް ބޭންކިން ސެންޓަރާއި އޭޓީއެމް އަދި ޕީއޯއެސް މާޗަންޓުން އަދި 20 އަތޮޅުގައި އެޖެންޓުން ހިމެނޭ ބޭންކިންގ ވިއުގައެއްގެ ގާއިމް ކޮށްފަ އެވެ.


SunOnline: Super league gai kulhey club thakah champions leaguege bireh neih: Perez\nސުޕަ ލީގުގައި ކުޅޭ ކުލަބުތަކަށް ޗެމްޕިއަންސް ލީގުގެ ބިރެއް ނެތް: ޕެރެޒް\nޢަބްދުﷲ އައިމަން 20 Apr 2021, 10:34\nޔޫރޮޕުގެ 12 ކުލަބަކުން އިސްވެތިބެގެން އުފައްދާ ސުޕަ ލީގުގައި ވާދަކުރާ ކުލަބުތކަށް ދަތިކުރުމުގެ ފިޔަވަޅުތަކާ އެކު އިންޒާރުތައް ދެމުން އައި ނަމަވެސް މިފަހަރުގެ ޗެމްޕިއަންސް ލީގާއި ޔޫރޮޕާ ލީގުގައި ވާދަކުރާ ކުލަބުތަކަށް އެކަމުގެ ބިރެއް ނެތް ކަމަށް ރެއާލް މެޑްރިޑުގެ ރައީސް އަދި ސުޕަ ލީގުގެ ޗެއާމަނަކަށް ހަމަޖެއްސި ފްލޮރެންޓީނޯ ޕެރެޒް ވިދާޅުވެއްޖެ އެވެ.\nސުޕަ ލީގު ރަސްމީކޮށް ވުޖޫދުވިކަން އިއްޔެ އިއުލާނުކުރިއިރު އޭގައި ބައިވެރިވެފައިވާ ކްލަބްތަކަކީ މެންޗެސްޓާ ޔުނައިޓެޑާއި ލިވަޕޫލް، ޗެލްސީ، މެންޗެސްޓާ ސިޓީ، އާސެނަލް އަދި ޓޮޓެންހަމާއި ސްޕެއިނުގެ ރެއާލް މެޑްރިޑާއި ބާސެލޯނާ އަދި އެތުލެޓިކޯ މެޑްރިޑްގެ އިތުރުން އިޓަލީގެ އިންޓަ މިލާން، އޭސީ މިލާން އަދި ޔުވެންޓަސް އެވެ.\nމި ކުލަބުތަކާ ދެކޮޅަށް ޔޫއެފާއާއި ފީފާގެ އިތުރުން ސިޔާސީ ފަރާތްތަކާއި، ގައުމުތަކުގެ ފުޓުބޯޅަ ފެޑެރޭޝަނުން ވަނީ ތެދުވެފަ އެވެ. އަދި އެހެންމެ ސުޕަ ލީގުގައި ވާދަކުރާ ކުލަބުތަކުގެ ކުޅުންތެރިންނަށް ގައުމީ ޓީމުތަކާ އެކު ވޯލްޑްކަޕާއި، ޔޫރޯ ފަދަ މުބާރާތްތައް ވެސް ނުކުޅެވޭނެ ކަމުގެ އިންޒާރު ދީފައިވާ އިރު، މިހާރު ކުރިއަށްދާ ޗެމްޕިއަންސް ލީގާއި ޔޫރޮޕާ ލީގުގައި ވެސް ވާދަކުރާ ސުޕަ ލީގަށް ތާއީދު ކުރާ ކުލަބުތައް އެ މުބާރާތުން ވަކި ކޮށްފާނެ ކަމަށް ވަނީ މީޑިއާގައި އަޑުފެތުރިފަ އެވެ. އެހެން ކަމަށްވާނަމަ ޗެމްޕިއަންސް ލީގުގެ ތަށި މިހާރު ލިބޭނީ ސެމީ ފައިނަލުގައި އޮތް ހަތަރު ޓީމުގެ ތެރެއިން ޕީއެސްޖީއަށެވެ. އަަދި ޔޫރޮޕާ ލީގުގެ ސެމީގައި އޮތް އާސެނަލާއި ޔުނައިޓެޑް ވެސް އޭރުން ކަޓާނެ އެވެ.\nސުޕަ ލީގުގެ ޗެއާމަނަކީ ރެއާލް މެޑްރިޑްގެ ރައީސް ފްލޮރެންޓީނޯ ޕެރޭޒް އެވެ. އަދި ވައިސް ޗެއާމަނުންނަކީ ލިވަޕޫލްގެ ވެރިޔާ ޖޯން ހެންރީ އާއި މެންޗެސްޓާ ޔުނައިޓެޑްގެ ޖޯލް ގްލޭޒާ އެވެ. ދެން ބޯޑުގެ އެކި އިސް މަގާމުތަކުގައި ހިމެނެނީ ވެސް ބޮޑެތި ކްލަބްތަކުގެ އިސްވެރިންނެވެ. އެއީ އާސެނަލްގެ ސްޓޭން ކްރޮއެންކާ އަދި ޔުވެންޓަސްގެ އަންދްރެއާ އަގްނޭލީ އެވެ.\nޕެރޭޒް ރޭ ވިދާޅުވީ، ސުޕަ ލީގެއް އުފައްދަން ޖެހުނީ ފުޓުބޯޅަ މިހާރު އޮތް ހާލަތުން ސަލާމަތް ކުރުމަށްޓަކާ އެވެ. އަދި އެއީ ވަކި ބަޔަކަށް ނާޖައިޒް ގޮތުގައި މަންފާއެއް ހޯދައިދޭން ކުރާ ކަމެއް ނޫން ކަމަށާއި، އެއީ ކުލަބުތައް ދަރަނިވެރިވުމުން ސަލާމަތް ކުރުމަށް އޮތް ހައްލު ކަމަށް ޕެރެޒް ވަނީ ވިދާޅުވެފަ އެވެ.\n"ސްޕެއިން އަދި އިޓަލީގެ އިތުރުން އިނގިރޭސިވިލާތުގެ ބޮޑެތި ކުލަބުތައް ގުޅިގެން ފުޓުބޯޅަ ސަލަމާތް ކުރަން މިއުޅެނީ. މިދިޔަ ދެ ސީޒަނުގައި އެކަނިވެސް ރެއާލް މެޑްރިޑްގެ ޙަރަދުތަކަށް 400 މިލިއަން ޕައުންޑް ހޭދަވި. މިއީ ހަމައެކަނި ރެއާލްގެ ވާހަކަ. އަދި އެހެން ކުލަބުތައް ކޮބާ؟ މީގެ ހައްލަކީ ވާދަވެރި ގިނަ މެޗުތަކެއް ކުޅެގެން ގިނަ ބައެއްގެ ސަމާލުކަން ހޯދުން،" ޕެރޭޒް ވިދާޅުވި އެވެ.\nޕެރޭޒް ވިދާޅުވީ، ފަހަކަށް އައިސް ފުޓުބޯޅައިގެ ފޯރި ގެއްލިފައިވާ ކަމަށާއި، ޒުވާން އުމުރުގެ ކުދިން އަނބުރާ ފުޓުބޯޅައިގެ ތެރެއަށް ވެއްދޭނީ ބަލާ ހިތްވާ ގިނަ މެޗުތަކެއް ކުޅެވިގެން ކަމަށެވެ. މީގެ އިތުރުން ކުޅުންތެރިން ހާސް ވާން ޖެހޭ ހާލަތެއް ނެތް ކަމަށާއި، މިހާރު ކުރިއަށްދާ މުބާރާތްތަކުން އެއްވެސް ކުލަބެއް ވަކި ނުކުރެވޭނެ ކަމަށް ޕެރޭޒް ވަނީ ވިދާޅުވެފަ އެވެ.\n"ރެއާލް މެޑްރިޑް އަދި މެންޗެސްޓާ ސިޓީއެއްވެސް ޗެމްޕިއަންސް ލީގުން ބޭރެއް ނުކުރެވޭނެ. އެއީ މިވަގުތަށް ކުރެވޭނެ ކަމެއް ނޫން."\nސުޕަ ލީގު ރޭ އިއުލާނުކޮށްފައިވާއިރު ޔުއެފާ އިން މި ވަނީ މިއަދު ޔުއެފާ އިން ޗެމްޕިއަންސް ލީގުގެ އާ ފޯމެޓް ފާސްކޮށްފަ އެވެ. އާ ފޯމެޓަކަށް 2024 ވަނަ އަހަރު ފަށާ ޗެމްޕިއަންސް ލީގުގައި 36 ޓީމު ކުޅޭނެ އެވެ. ގްރޫޕް ސްޓޭޖުގެ ބަދަލުގައި އޮންނާނީ ސްވިސް ސިސްޓަމްގެ ބުރެކެވެ. ކޮންމެ ޓީމަކަށް އާ ފޯމެޓްގެ ދަށުން ޗެމްޕިއަންސް ލީގުގައި މަދުވެގެން 10 މެޗު ކުޅެން ލިބޭނެ އެވެ.


Laadheenee Meehunnai Dhekolhah Vilimale Gai Maadhamaa Hingaalumeh Baavanee - Vaguthu\nލާދީނީ މީހުންނާއި ދެކޮޅަށް ވިލިމާލޭގައި މާދަމާ ހިނގާލުމެއް ބާއްވަނީ\n7 މަސް ކުރިން ( ޖެނުއަރީ 21, 2019 )\nއިބުރާ އާއި ދެކޮޅަށް މިރޭ ޒުވާނުންތަކެއް އަޑުއުފުލަނީ – ވަގުތު އިމޭޖްސް: މުހައްމަދު ޖިމީ\nލާދީނީ މީހުންނާއި ދެކޮޅަށް މާދަމާ ވިލިމާލޭގައި ހިނގާލުމެއް ބާއްވަން ޒުވާނުންގެ ބަޔަކު ނިންމައިފިއެވެ.\nހިނގާލުން އިންތިޒާމް ކުރުމުގައި ހަރަކާތްތެރިވާ ޒުވާނުން ބުނާ ގޮތުގައި އިސްލާމްދީނަށް ފުރައްސާރަ ކުރުމާއި ދެކޮޅަށް އަޑުއުފުލަން މާދަމާ ހަވީރު ސުލްހަވެރި ހިނގާލުމެއް ވިލިމާލޭގައި ބާއްވަން ވަނީ ނިންމާފައެވެ.\nހިނގާލުން ފަށަން ހަމަޖެހިފައި ވަނީ މާދަމާ އަސުރު ނަމާދަށް ފަހު ސޮނީ މިސްކިތް ކުރިމަތިން ހަވީރު 16:00 ގައެވެ. ހިނގާލުން އިންތިޒާމް ކުރާ ޒުވާނުން ވަނީ ހިނގާލުމުގައި ބައިވެރިވުމުގެ ދައުވަތު ހުރިހާ ފަރާތްތަކަށް ވެސް ދީފައެވެ.\nލާދީނީ މީހުންނާއި ދެކޮޅަށް ވިލިމާލޭގައި މާދަމާ ހިނގާލުމެއް ބާއްވަން ޒުވާނުންގެ ބަޔަކު ނިންމާފައި ވާއިރު ފަހަކަށް އައިސް ފާޅުގައި އިސްލާމްދީނަށް ފާޑުކިޔާ ދިވެހިންގެ އަދަދު ވަނީ ދުވަހަކު ވެސް އިތުރު ނުވާ ވަރަށް އިތުރުވެފައެވެ.\nރައްޔިތުން މަޖިލީހުގެ ކުރީގެ މެންބަރު އިބްރާހިމް އިސްމާއިލް (އިބުރާ) އިސްލާމްދީނާއި ދެކޮޅަށް ދައްކަމުން ގެންދާ ވާހަކަތަކާއި ދެކޮޅު ހެދުމަށް ގިނަ އަދަދެއްގެ ޒުވާނުން ވަނީ މިރޭ އިބުރާގެ މަންދު ކޮލެޖް ކައިރިއަށް އެއްވެފައެވެ. ނަމަވެސް އެމީހުން އެއްވިތާ ކުޑައިރުކޮޅެއްގެ ތެރޭގައި ފުލުހުން ނިކުމެ ވަނީ އެމީހުން ފައްސާލާފައެވެ.\nއިސްލާމްދީނަށް ފުރައްސާރަ ކުރާ މީހުންނާއި ދެކޮޅަށް ސަރުކާރުން ފިޔަވަޅު ނާޅާ ކަމަށް ބުނެ ގިނަ ބައެއްގެ ފާޑުކިޔުން ވަނީ ސަރުކާރަށް އަމާޒުވެފައެވެ.\nރާއްޖޭގައި ހުރީ ޝަރީޢާ ކޯޓުތަކެއް ނޫން، އެތަނަށް މީހުން ލާނީ ޤާނޫނުގައި އޮތް ގޮތަށް – އިބްރާ\nފަނޑިޔާރުންނަށް ނަސޭހަތް ދެނީ "ދެން އަތްޖަހާ" - އިބުރާ\nފަސޭހައިން ކޮށްލެވިދާނެ ޞަދާޤާތެއް\nޖެނުއަރީ 21, 2019 23:50\nރައްޔިތުންގެ މުދަލުން މުސާރަ ދީފަ ތިބޭ ފުލުހުން، ގެ ކަމަކަށް ނުވޭ ދިވެހިންގެ ދީނާއި، ދިވެހި ގައުމު ހިމާޔަތް ކުރުން،\nނިކަމެތި ރައްޔިތު މީހާ މި ޖެހެނީ ދީން ހިމާޔަތް ކުރަންވެސް ނިކުންނަން.\nފުލުހުންގެ ކަމަކީ އިސްލާމް ދީނުގެ ހިމާޔަތުގައި ނިކުންނަ މީހާ ޕޮލިސް ބަހުގެ ތެރެއަށް ގުޅައަކަށް ޖެހުން.\nޖެނުއަރީ 21, 2019 23:58\n'ދެނެއް މަޑަކުން ނުހުންނާނަން'\nޖެނުއަރީ 22, 2019 00:43\nތިޔަ ހިނގާލުމުގައި ބައިވެރިވާ ކިތައް ޒުވާނުންބާ ޢަޞުރު ނަމާދުކޮށްގެން ތިޔަތަނަށް ދާނީ.\nޖެނުއަރީ 22, 2019 08:10\nކަލޭމެން ސިޔާސީ މުޒަާހަރާ ތަކަަށް ނަމާދު ނުކށް ދިޔަސް ހެޔޮތަ؟ ނަމާދު ނުކުރާ މީހުނވެސް ރަސޫލާ އަށް ފުރައްސާރަ ކުރީމަ ރުޅިއާދޭ\nޖެނުއަރީ 22, 2019 00:53\nބަރާބަރު. ސާބަހޭ ޒުވާނުންނޭ. ތަންފުކެއްވެސް ލާދީނީ ސަރުކާރަށް ދޫނުކުރާތި.\nޖެނުއަރީ 22, 2019 01:48\nމަވެސް ދާނަން ލާދީނީ ފިކުރުމިފަހަރު ގިއްގަޅުވާލާނަން ބަލަންތިބޭތި.......\nޖެނުއަރީ 22, 2019 02:24\nއަދިވެސް މަގެދީނާ މަގޭ ގައުމާ ނުކުޅެއްޗޭ ކިޔާފަ ނިކުމެ ފަހާލާތި އެރައް އެއޮތީ ކުރި ހުވަޔާ އެއްގޮތައް\nޖެނުއަރީ 22, 2019 06:07\nދީނުގެ ދިފާއުގަ ފުރާނަ ދޭންޖެހުނަސް އަހަރެނެން ތައްޔާރު\nޖެނުއަރީ 22, 2019 07:40\nއެންމެން ޒުވާނުންނަށް ހިތްވަރުދޭންވީ. މިޤައުމުގެ ޒުވާނުން ހަލާކުކޮށްލީ ކޮށްލަނީ 30 އަހަރާއި3އަހަރާއި2އަހަރުގެ ވެރިކަމުގައި ތިބި ވެރިންނާއި އިސްރަށްވެހިން.. މިޤައުމުގެ މަގުމަތިވެފައިތިބި 7000 ޒުވާނުންގެ ކުށަކީ ކޮބާތޯ، ދީނީ ކަންތަކުގައި ނުކުތީ ޒުވާނުން އެއީ ބަތަލުން. އިސްރަށްވެހިން ތިބީ ކުޅި ބަލަން. ދަންނަ ބޭކަލުން ގެ ތެރެއިން ސިޔާސީ މީހުން ތިބީ ދުނިޔޭގެ އެދުމުގަ ތާށިވެ އަގަ ބަންދުވެފަ. ޝުކުރިއްޔާ ޒުވާނުން.\nޖެނުއަރީ 22, 2019 07:46\nޝުކުރިއްޔާ ޒުވާނުން. އިސްލާމީ ތާރީޚުގަ ދީނީ ހިމާޔަތުގައި މުޅިންހެން ކުރީސަފުގައި މަސައްކަތްކުރީ ޒުވާނުން. މިޤައުމުގެ ޖީލެއް ފަނާކޮށްފަ އެޒުވާނުންނަށް މަލާމާތްކުރުމުގެ އެއްވެސް ހައްގެއް އެއްވެސް މީހަކަށްނެތް. އަދު ޒުވާނުން ތިދައްކަނީ ވަރުގަދަ ނަމޫނާއެއް. މިފަނާކުރަނިވި ދުނިޔެއަކީ ހެއްލުމެއް.\nޖެނުއަރީ 22, 2019 08:35\nއަހަރެން ވެސް ވޯޓް ދީގެން ގެނައި ސަރުކާރެއްމީ. އެކަމަކު ލާދީނީ ކަންކަމާއި ރުހިގެންނޫން މިހުރީ. އިބުރާ، އާނިޔާ އަދި އެފަދަ އެހެން ފަރާތްތަކުން ދީނަށް ހަޖޫ ޖަހަމުން ދާެއިރު ބަލަހައްޓައިގެން ނުތިބެވޭނެ. ރައީސް ނަޝީދަށްވެސް ދަންނަވަން އޮތީ އިސްލާމް ދީނާއި އިނދިކޮޅު ބަސްތައް މަނިކުފާނެއް ކަމަކު ބޭރުކުރާނަމަ އެކަމާއި އިޙުތިޖާޖު ނުކޮށެއް ނުތިބެވޭނޭ. އެއީ މި ދީން ޙިމާޔަތް ކުރުމީ އަހަރެމެން މުސްލިމުންގެ ބޮލުގައި އެޅިފައިވާ ވާޖިބެއް. ޤިޔާމަތް ދުވަހު އެކަމާއި އަހަރެމެންނާެއި ސުވާލު ވެވޭނެ.\nޖެނުއަރީ 22, 2019 08:57\nނުފޫޒު ގަދަ ލާދީނީ ލީޑަރެއްގެ ސަބަބުން ލާދީނީ މީހުން މިޤައުމުގައި ގިނަވަނީ. ލާދީނީ ލީޑަރުން ބާކީ ކުރަންޖެހޭ.\nޖެނުއަރީ 22, 2019 11:06\nތިޔަ ޒުވާނުންނަށް އައްސަރިބަހުން ސާބަސްދެން. ތިޔައީ ހަމަ ކުރަންވެއްޖެ ކަމެއް. ރީނދޫ ލާދީނީންގެ ނުފޮރުއްޕާނާ ފުރައްސާރަ އިސްލާމްދީނުގެ މައްޗަށް އެ ދަނީ ފޯރުވަމުން. އެކަން މައިތިރިކުރަން ޖެހޭނެ. ޕަޕެޓް ހަމްބެ ކަލޭ މިކަމާ ނުބެހެއްޗޭ އިނގޭ.\nޖެނުއަރީ 22, 2019 16:16\nސާބަހޭ މިހާރު މިފެށެނީ ލާދީނީ މީހުންނާ ދެކޮޅަށް ރެވޮލުޝަނެއް. މިފަހަރު މިގައުމުން ލާދީނިއްޔަތު ފުނޑުފުނޑުޑުކޮށްލަން އެންމެހާ ދިވެހިން އެކީ އަތުކުރި އޮޅާލަމާ.


Siyam Bandidhoo ah vadaigen gellunthah ballavaalavvaifi | Mihaaru\nސިޔާމް ބަނޑިދު އަށް ވަޑައިގެން ގެއްލުންތައް ބައްލަވާލައްވައިފި\nބަނޑިދޫއަށް ވަޑައިގެން އެ ރަށަށް ލިބުނު ގެއްލުންތައް ސިޔާމް ބައްލަވައިލައްވަނީ--\n15 އޯގަސްޓް 2018 - 00:03\nއެ ރަށު ކައުންސިލްގެ މެމްބަރު އުމަރު ޒާހިރު ވިދާޅުވީ، ރަށަށް ލިބުނު ގެއްލުންތައް ބެއްލެވުމަށް ބަނޑިދޫ ހިމެނޭ މީދޫ ދާއިރާގެ މެމްބަރު ވަޑައިގެން، ގެއްލުން ލިބުނު ފަސް ގޭގެ ތެރެއިން ކޮންމެ ގެއަކަށް 5000ރ. ގެ އެހީއެއް ދެއްވާފައިވާ ކަމަށެވެ.\nއުމަރު ވިދާޅުވީ ހެނދުނު 11:30 ހާއިރު އެރި ނަގޫރޯޅިން، އާސާރީ މިސްކިތާއި ފަސް ގެއެއްގެ ފުރާޅާއި ސްކޫލުގެ މައި ހޯލުގެ ފުރާޅު އެއްލާލާފައިވާ ކަމަށެވެ. އޭގެ އިތުރުން 12 ރުކާއި ބޮޑު ފަސް ގަހެއް ވެސް ބުޑުން ވެއްޓިފައިވާ ކަމަަށް ކަމަށް ވިދާޅުވި އެވެ.\n"އަންދާޒާ ކުރެވޭ ގޮތުގައި މިލިއަނެއްހާ ރުފިޔާގެ ގެއްލުމެއް ލިބުނު. އަޅުގަނޑުމެން ވާނީ މިތާ ކައިރީގައި އޮންނަ ރިސޯޓުތަކަށާއި ކަމާބެހޭ އިދާރާތަކަށް ލިބުނު ގެއްލުންތަކުގެ ތަފުސީލު އަންގާފައި،" އެމްޑީއޭގެ ކައުންސިލް މެމްބަރު އުމަރު ވިދާޅުވި އެވެ.\nބަނޑިދޫއަށް ވަޑައިގެން އެ ރަށަށް ލިބުނު ގެއްލުންތައް ސިޔާމް ބައްލަވައިލައްވަނީ: ނަގޫރޯޅިއެއް އެރުމުގެ ސަބަބުން ބޮޑު ގެއްލުމެއް ލިބުނު ކަމަށް ކައުންސިލުން ބުނޭ\nއޭނާ ވިދާޅުވީ ގެއްލުން ލިބުނު ފަސް ގޭގެ ތެރެއިން އެއް ގެ ފިޔަވައި ބާކީ ހުރި ތަންތަން އާއްމު ހާލަތަށް ގެނެސްފައިވާ ކަމަށެވެ.\n"މިސްކިތުގައި ވެސް ވަގުތީ ގޮތުން ޓިނު ހަރުކޮށްފައިވާނީ. އޭގެ އިތުރުން ރަށުގެ އެހެން މިސްކިތެއްގެ ވެސް ކަރަންޓުގެ ސާމާނު ބޭނުން ނުކުރެވޭ ވަރަަށް ހަލާކުވެފައި. އެކަމަކު އެކަންތައްތަކަށް ހައްލެއް ގެނެވިފައި މިވަނީ،" އުމަރު ވިދާޅުވި އެވެ.\nސިޔާމްގެ އިތުރުން، އިދިކޮޅު ކޯލިޝަންގެ ރަނިންމޭޓް ކާށިދޫ ދާއިރާގެ މެމްބަރު ފައިސަލް ނަސީމް ވެސް ބަނޑިދު އަށް ވަޑައިގެންނެވި އެވެ. އަދި ގެއްލުން ލިބުނު ކޮންމެ ގެއަކަށް އެހީއެއްގެ ގޮތުގައި ފައިސަލް 1000ރ. ދެއްވާފައިވާ ކަމަށް އުމަރު ވިދާޅުވި އެވެ.\nNagooroalhi eh arai Bandidhoo ah bodethi gellunthakeh\nކާރިސާ ދ. ބަނޑިދޫ ޑިޒާސްޓަ މެނެޖްމެންޓް ސެންޓަރު މެމްބަރު އަހުމަދު ސިޔާމް މުހައްމަދު (ދ. މީދޫ) ހަރިކޭން\n15 ކޮމެންޓް, 81 ރިއެކްޝަންސް\nއިދިކޮޅު ލީޑަރުންނަށް ތޫފާނުގެ ގެއްލުން ލިބުނު މީހުންނަށް މިދެވެނީ 1000 ރުފިޔާ. ގަވާއިދާ ޚިލާފުވެގެން، މިލިއަނުން ފައިދާވާ ރާއްޖެޓީވީއަށް ކުރި ޖޫރިމަނާ ދައްކަން ލައްކައިން ފައިސާ އެޅި ފަންޑްފޮށްޓަށް. އިޚްލާސްތެރިކަން އޮތީ ކޮންތާކުކަން ވަރަށް ރަނގަޅަށް އެނގި ހާމަވެއްޖެ. ގައުމޭ ރައްޔިތުންނޭ ކިޔަމުން ނާންނާތި ވޯޓުހޯދަން. ތިމަންނަމެންގެ އަމިއްލަ މަސްލަހަތު ހިމާޔަތްކޮށްދޭށޭ ކިޔަމުން ދުވިއްޔާ މާ ރަނގަޅުވާނެ.\nކޮންމެ ގެއަކަށް 1000 ދިނީމަ މުޅި ޖުމްލަ ކިހާ ވަރެއް އެވީ؟ ދެންވެސް ކިޔާ ރާއްޖެ ޓީވީ އޭ ފަޅޮލޭ.. ފައިސަލް ލާރި ދިނީމަ އެއަށްވުރެ ބޮޑު އަގެއް ދޭންވެގެން 5000... ނޫނޭވާ ދެއްކުންތެރި ބޮޑާ...\nޤުދުރަތީ ކާރިސާއިން ލިބޭ ގެއްލުމުގެ ބަދަލް (ފައިސާ)ދޭން ޖެހޭނީ ސަރުކާރުން.. އާއްމް ފަރުދުންނަކަށް ނުޖެހޭ ލާރިދޭކަށް.. ތިދެމީހުން ރަގަޅުކަމުން ފައިސާ ތިދިނީ..\nސިޔާމު މިޔަދު ދެއްވި ހަދިޔާއަކީ މިވަގުތަށް އެ އާއިލާތަކަށް ވަގުތީގޮތުން ކުރަން ޖެހިފައިވާ ކަންކަންކުރަން ދެއްވި ހަދިޔާއެއް. އަދި އިރާދަކުރެއްވިއްޔާ ބޮޑު އެހީތެރިކަމެއް ވެދެއްވާނެ، މިއަދު ވަޑާގެންނެވީ ލިބުނު ގެއްލުން ބައްލަވާލެއްވުމަށް. އިއަކީ އެއްވެސް ހާލެއްގައި ސިޔާސީ މަގުސަދެއް އޮވެގެން ކުރައްވާ ކަމެއްނޫން، ސިޔާމަކީ އެރަށުމީހުންނާއި ވަރަށް ގާތްބޭފުޅެއް.\nފައިސަލް އެއްނާދޭ. އައީ މަންދޫބެއް\n" އޭނާ ވިދާޅުވީ ގެއްލުން ލިބުނު ފަސް ގޭގެ ތެރެއިން އެއް ގޭ ފިޔަވައި ބާކީ ހުރި ތަންތަން އާއްމު ހާލަތަށް ގެނެސްފައިވާ ކަމަށެވެ." އެއީ ކޮންގެއެއް؟ ފިކުރާއި ދިމާނުވިއަސް އަދުލުވެރިވާންޖެހޭނެ. އިންސާފުވެރިވާން ޖެހޭނެ. ކޮންމެކަމަކީވެސް ﷲގެ މިންވަރުފުޅު. އިމްތިހާން.\nކޮންތާކު އުޅެފަތ ޝިޔާމު މިއައީ... ގެއްލިގެން ވަރަށް ހޯދައިފިން.\nސިޔާމު ރަނިންމޭޓަކައް ނުނެގީ ކިއްވެތަ، ސިޔާމުގެ ޕާޓީގެ ދީލަތި އެހީގައި ޕީޕީއެމް ސަރުކާރައް މިހާރު އައިވީ ގުޅައި ހާއްސަފަރުވާދޭ ކޮޓަރީގައި އެންދުމަތިކޮއްފަ ވެސް ތި އޮވެވެނީ.\nސާބަހޭ ސިޔާމް.ނަމަވެސް ތިޔަފަދަ ޕިލޮންތޮރޮފިސްޓެއްގެ މިންގަނޑުންބަލާނަމަ ދެއްވި އެހީ އެއީ ޒައްރާއެއްގެ މިންވަރު އެއްޗެއް.\nޢިބޫ ފެނޭތަ ރައްޔިތުން ހާލު ގަ ޖެހުމުން ހާލު ބެއްލެވުމައް މެންބަރުރު އެއުޅުއްވަނީ ހާލު ބެއްލެވުމަށް ވަޑައިގެން އިބޫ ކީއްވެތަ އެނުއުޅުއްވަނީ 200 ރުފިޔާގަޑު ވެސް ދޭން ނުކެރޭނެ ރާއްޖެ ޓީވީއަށް މީހުން ކުރިމަތީ ގޮތް ދައްކަން މާދީލަތި މީހެއްކަން ދެއްކެއް ވެގެން ލާރިއެޅީ ސިޔާމަކީ ނިސްބަތްވާ ދާއިރާއަށް އެހީވުމުގަ ނަމޫނާ މެއްބަރެއް\nބަލަގަ ރައީސްއަކީ އިބޫތަ؟ ކޮބާތަ އެސޮރު؟\nކޮންމެ ދާއިރާ އަކަށް މީހަކު ލާފަ ހުންނަނީ ކޮންމެސް ކަމަކު.. އެހެން ނޫނަސް ސިޔާމު ބޮޑު ވިޔަފާރި ވެރިއެއް.. އިބޫ އެއްކިބައިގަ އޮއްވާ، ގައުމުގެ ރައީސް ކޮބާތަ އެމީހުންގެ ހާލު ނުބަލާތަ؟\nމިދުވަސްކޮޅު އެއްޗެއްލިބޭނީ. ދެން ނުލިބޭނެ. އެހެންވީމާ ކޮންމެ މީހަކަށްވެސް ބޭބެ ބުނެލާނީ، ވެހޭތާ ފެންނަގާށޭ.


އައްޑޫ ސިޓީ ޓޫރިޒަމް ތަޞައްވަރު3(ހަންކެޑަ) – އައްޑޫ އޮބްޒާވަރ\nއައްޑޫ ސިޓީ ޓޫރިޒަމް ތަޞައްވަރު3(ހަންކެޑަ)\nފޮޓޯ: ހަންކެޑަ ފުއްޓަރުފަރާތް\nޒުހައިރު 30 ސެޕްޓެންބަރު, 2018\nމިއީ އައްޑޫ ސިޓީގެ ޓޫރިޒަމް ތަރައްގީ ކުރުމަށް އަޅުގަނޑު ލިޔަމުން އަންނަ ސިލްސިލާ ލިޔުމުގެ ތިންވަނަ ތަޞައްވަރެވެ.\nއަޅުގަނޑު ސެޕްޓެމްބަރ 29، 2018 ވަނަދުވަހު ލިޔުނު ލިޔުމުގައި ގެނެސްދީފައިވާނީ ރުއްޖެހި ހެރަ ސަރަހައްދުގައި ގާއިމު ކުރާ ގެސްޓް ހައުސް ތަކުގެ ތަޞައްވަރެވެ.\nއެލިޔުމުގައި ގެސްޓްހައުސްގެ ވިޔަފާރިއަށް ސަރުކާރުގެ ފަރާތުން އެތަން ތަރައްގީކުރާ ފަރާތްތަކަށް ދޭންވާނެ ލުއިތަކެއް ހިމަނާފައި ނުވާނެއެވެ. ނަމަވެސް މިލިޔުމުގައި ފުރަތަމަ ހިމަލާނީ އެކަމުގައި އަޅުގަނޑުގެ ޚިޔާލުގައި އޮތް ކަންތައްތަކެވެ.\nއެތަނުގައި ތަރައްގީ ކުރެވޭ ގެސްޓް ހައުސް ބިމުކުލީގެ ގޮތުގައި ސަރުކާރުން ކަނޑައަޅާ ކުލި ނަގަން ފަށަންވާނީ އެތަނުގެ ގެސްޓް ހައުސް ހަދާ ނިމި ހިންގަން ފަށާ ދުވަހުން ފެށިގެންނެވެ. ބިން ހަވާލު ކުރާތާ ގިނަވެގެން 8 މަސްތެރޭ އެތަން ތަރައްގީކޮށް ހިންގަން ފަށަން ޖެހޭނެއެވެ. ބިން ހަވާލު ކުރާ ދުވަހުން ފެށިގެން ފުރަތަމަ2މަސްދުވަހުގެ ތެރޭ މަސައްކަތް ނުކުރާނަމަ އެފަރާތަކުން އެބިމެއް ނަގާ އެހެން ބަޔަކަށް ދޭން ޖެހޭނެއެވެ. ކޮންމެ ބިމެއްވެސް ދޭންވާނީ 30 އަހަރު ދުވަހުގެ މުއްދަތަކަށެވެ.\nތަންހިންގާ ދުވަހުން ފެށިގެން ބިމުކުލި ނަގަން ފަށާއިރު ފުރަތަމަ2އަހަރު ތެރޭ ސަރުކާރަށް ނަގަންވާނީ ކަނޑައަޅާ ކުލީގެ 30 އިންސައްތަ އެވެ. ޖެހިގެން އަންނަ 1 އަހަރު ތެރޭ ނަގަންވާނީ ކުލީގެ 50 އިންސައްތަ އެވެ. ދެން އަންނަ2އަހަރު ސަރުކާރަށް ނަގަންވާނީ ކުލީގެ 75 އިންސައްތަ އެވެ. ފަސްއަހަރު ހަމަ ވުމުން ފުރިހަމަ ކުލި ސަރުކާރަށް ނަގަން ފަށަންވާނެއެވެ. ނަމަވެސް ގެސްޓް ހައުސްގެ އޮކިއުޕެންސީ 40 އިންސައްތަ ދަށުގައި އޮންނަނަމަ ސަރުކާރަށް އެމަހެއްގެ ބިމު ކުލި ނަގަންވާނީ 10 އިންސައްތައިގެ ޑިސްކައުޓަށް ތަންހިންގާ ފަރާތަށް ދިނުމަށް ފަހުގައެވެ.\nމިއަދުގެ ލިޔުމުގައި އަޅުގަޑު ގެނެސްދޭނީ ހަންކެޑަ ރިސޯޓަކަށް ބަދަލު ކުރުމަށް އަޅުގަނޑުގެ ތަޞައްވަރެވެ. ފުރަތަމަ ކަމަކީ ހަންކެޑަ ރިސޯޓަކަށް ހަދަން ބަޔަކަށް ކުއްޔަށް ދިނުމުގެ ކުރިން ސަރުކާރުން ކޮށްދޭން ޖެހޭނެ ކަންކަމެވެ. އެއީ ހަންކެޑަ އުތުރު ފަރާތް 50 މީޓަރު ފުޅާކޮށް ހިއްކާ ދިނުމާއި ހަނކެޑައިގެ ދެކުނު އިރުމަތީ ފަރާތުގަ އޮތް ގޮނިގަނޑުވެސް ހިއްކާފަ ބީޗް ހަދާ ދިނުމެވެ. އެއަށްފަހު ވޯޓާ ބްރޭކްވެސް ލާ އަދި ހިއްކާ ބިމުގެ ވެލިގނަޑު ގިރިގެން ނުދާނެ ހެން ހުޅަނގު ކޮޅުގައި ތޮށްޓެއް ލައި ދިނުމެވެ. މީގެ އަޅުގަނޑުގެ ޚިޔާލީ ކުރެހުން ތިރީގައި އެވަނީއެވެ.\nހަންކެޑަ ރިސޯޓް ތަރައްގީ ކުރުމުގެ އަޅުގަނޑުގެ ތަޞައްވަރު\nހަންކެޑަ ރިސޯޓަކަށް ބަދަލުވެގެން ދާއިރު އެތަނުގައި ޖުމުލަ 250 ކޮޓަރި އަޅަން ޖެހޭނެއެވެ. އޭރުން ހަނކެޑައިން އެކަނިވެސް 500 އެނދު ލިބުނީ އެވެ. މިތަން 50 އަހަރަށް ކުއްޔަށް ދޭންވާނީ މަޝްހޫރު ހޮޓެލް ޗެއިން އަކަށެވެ. އެމީހުން ރިސޯޓު ތަރައްގީކޮށް 18 މަސްދުވަސް ތެރޭ ހިންގަންފަށަން ޖެހޭނެއެވެ. އަދި ފުރަތަމަ3އަހަރު އެމީހުން އަތުން ކުލީގެ ގޮތުގައި ނަގަންވާނީ ކުލީގެ 80 އިންސައްތަ އެވެ.\nއެތަނުގައި މިހާރު އޮތް ލިންކް ރޯޑް އެހެން ދިމާލަކަށް ބަދަލު ކުރުމުގެ ބޭނުމެއް އަޅުގަނޑަކަށް ނުފެނެއެވެ. ސަބަބަކީ އެކަން ކުރާނަމަ އިތުރު ޚަރަދު ހިނގާ އަދި އެތަކެއް ދުވަހެއް ބޭކާރު ވެގެން ދިއުމެވެ. އެހިސާބުގައި ދުއްވޭނެ އެންމެ ބާރު ސްޕީޑަކީ 25 ކިލޯމީޓަރު ކަމުގައި ކަނޑައަޅާ އަދި އެމަގު ހުރަސް ކުރަން ތިން ދިމާލަކުން ޒެބްރާ ކްރޮސް ހަދާ، ޒެބްރާކްރޮސްގެ ދެފަރާތުގައި ސްޕީޑް ބްރޭކަރު ހަރު ކުރާނީއެވެ.\nހަންކެޑައިގެ އުތުރާ އަދި ދެކުނު ފަރާތުގައި ތަފާތު ގިންތީގެ ބަންގަލޯ އަޅާ ފުރިހަމަ އެންމެ ޒަމާނީ ލްގަޒަރީ ފެންވަރުގެ ރިސޯޓެއް ތަރައްގީ ކުރުމުން އެތަނަށް މަތީ ގިންތީގެ ފަތުރުވެރިން އަންނާނެއެވެ. ހަންކެޑައިގެ ތެރޭ އޮންނަ ލިންކް ރޯޑަށް ވަންނަ ދެކޮޅުގައިވެސް ފުލުހުންގެ ޗެކްޕޯސްޓެއް ގާއިމު ކުރަންވާނެއެވެ.\nމިރިސޯޓު ހަދާ ނިމުމުން އައްޑޫ ސިޓީގައި އެއުފެދިގެން ދިޔައީ ކުރީގެ 1356 އެނދުގެ އިތުރަށް 500 އެނދެވެ. އެހެން ކަމުން ޖުމުލަ 1856 އެނދު އުފެއްދުނީ އެވެ.\nމިފަދަ ތަޞައްވަރަކަށް މިހާރު ރައީސް ކަމަށް ހޮވިވަޑައިގެންފައިވާ އޮނަރަބްލް އިބްރާހިމް މުޙައްމަދު ޞާލިޙު ފުރުސަދު ދެއްވާނެ ކަމަށް އުއްމީދު ކުރަމަވެ.\nނުނިމޭ – ދެން އަންނާނީ ތަޞައްވަރު 4


SunOnline: Ran faahaanaa thashi hoadhaa meehakah 124,000 dollar dhenee\nރަން ފާހާނާ ތަށި ހޯދާ މީހަކަށް 124،000 ޑޮލަރު ދެނީ\n04 Oct 2019, 11:44\nބްލެނެމް ޕެލެސްގައި ބެހެއްޓި ރަނުން ހަދާފައިވާ ފާހާނާ ތަށި -- ފޮޓޯ: ގެޓީ\nއިނގިރޭސިވިލާތުގެ ބްލެނެމް ޕެލެސްގައި ބަހައްޓާފައި ހުއްޓާ ވަގަށް ނެގި "އެމެރިކާ"ގެ ނަން ދީފައިވާ ރަން ފާހާނާ ތަށި ހޯދާ މީހަކަށް އިނާމެއްގެ ގޮތުން 124،000 (އެއްލައްކަ ސައުވީސް ހާސް) ޑޮލަރު ހުށަހަޅައިފި އެވެ.\nއިޓަލީގެ އާޓިސްޓް މަރިޓްޒިއޯ ކަޓަލަންގެ އުފެއްދުމެއް ކަމަށްވާ އެ ފާހާނާ ތަށި މުޅިންވެސް ހަދާފައި ވަނީ 18 ކެރެޓު ރަނުންނެވެ. އަދި ފްލަޝްކޮށް، ބޭނުން ކުރެވޭ ގޮތަށް ހަދާފައިވާ އެތަށީގެ އަގު ހަ މިލިއަން ޑޮލަރަށް އަރައެވެ.\nމިދިޔަ މަހުގެ 14އިގައި ބްލެނެމް ޕެލެސްގައި ކަޓަލަންގެ މައުރަޒެއް ބޭއްވި އިރު އެފާހާނަ ތަށި ހުރީ ބޭނުން ކުރެވޭ ގޮތަށް ހަދާފައެވެ. އަދި ގުރޫޕެއްގެ މީހުން ވެގެން އެތަށި ވަގަށް ނެގުމުން ގަނޑުވަރުގެ ތަޅުންގަނޑަށްވެސް ގެއްލުން ލިބުނެވެ.\nއެ ވައްކަމާ ގުޅިގެން އިނގިރޭސި ފުލުހުން ވަނީ މިހާތަނަށް ދެ މީހަކު ހައްޔަރުކޮށްފައެވެ. އަދި ފާހާނާ ތަށި ގެންދިޔުމަށް ބޭނުން ކުރި ކަމަށް ބެލެވޭ ކާރެއްގެ ފޮޓޯ އާންމުކޮށްފައެވެ.\nއެ ތަށި ހޯދާ މީހަކަށް ފައިސާގެ އިނާމެއް ދޭނެ ކަމަށް ބުނެފައި ވަނީ ބްލެނެމް ޕެލެސްގެ އިންޝުއަރެންސް ކުންފުނި، ފައިން އާޓް ސްޕީޝީ އެޖަސްޓާސްއިންނެވެ.\nއެ ފާހާނާ ތަށި މީގެ ކުރިން ބަހައްޓާފައި ހުރީ ނިއުޔޯކްގެ ދާރުލްއާސާރެއްގައެވެ. އަދި 2016 ވަނަ އަހަރު އެމެރިކާގެ ރައީސް ޑޮނަލްޑް ޓްރަމްޕް ވެރިކަމަށް ވަޑައިގެން، ވައިޓްހައުސްއަށް ބަދަލުވުމުން، އެ ފާހާނާ ތަށި ރައީސަށް ހަދިޔާކުރަން ދާރުލްއާސާރުން މަސައްކަތްކުރިއެވެ. ނަމަވެސް ވައިޓްހައުސްއިން އެ ހުށަހެޅުމަށް ޖަވާބެއް ދީފައި ނުވެއެވެ.\nދެ ބްލެކްހޯލް އެކުވި ވަގުތު އުފެދުނު އައްޔެއް!\nމަޝްހޫރު ހާ މޯރީސް މަރުވެއްޖެ


Ehee Ah Beynun Jehifaivaa Aailaa Thakah Fandu Hoadhumah6Aharuge Kuhjaku Masahkathugai - Vaguthu\nއެހީއަށް ބޭނުންޖެހިފައިވާ އާއިލާތަކަށް ފަންޑް ހޯދަން6އަހަރުގެ ކުއްޖެއް މަސައްކަތުގައި\nއެމެރިކާ ބޯޑަރުން އާއިލާއާއި ވަކިވެގެން އެކިތަންތަނަށް ހިޖުރަކޮށްގެން އުޅޭ ކުދިންނަށް އެހީވުމުގެ ގޮތުން6އަހަރުގެ ކުއްޖެއް ލެމަނޭޑްއާއި ކުކީ އަދި ކޭކު ފަދަ އެއްޗެހި ވިއްކައިގެން ރުފިޔާ ހޯދަނީ އެވެ.\n6 އަހަރުގެ އެސްޓިންއަށް އެ އާއިލާތަކުގެ ވާހަކަ އިވުމުން އޭނާގެ މަންމަ ކައިރި ވަނީ އެކުދިންނަށް އެހީވުމަށް ކޮށްދެވޭނީ ކޮންކަމެއްތޯ އަހާފައި އެވެ. އަދި ވަރަށް ވިސްނުމަށްފަހު އެސްޓިން ބޭނުންވީ ލުނބޯފަނި ވިއްކުމަށް ސްޓޯލްއެއް ހެދުމަށެވެ. އެސްޓިންގެ އާއިލާގައި އުޅެނީ މަންމަ އާއި ބައްޕަގެ އިތުރުން އުޅެނީ3އަހަރުގެ އަންހެން ކޮއްކޮ ރީޝް އެވެ.\nއެގޮތުން އެސްޓިންގެ ހިޔާލު ބުނުމުން އޭނަގެ އާއިލާއިން އެކަމަކަށް ދެކޮޅެއް ނަހަދައެވެ. އަދި ފޭސްބުކްގައި ލެމަނޭޑް ސްޓޯލްގެ މައުލޫމާތު ހިއްސާކޮށް ހެދިއެވެ. މިކަމަށް ވަނީ އާއިލާގެ އިތުރުން އަވައްޓެހިންގެ އެޙީތެރިކަން ވަރަށް ބޮޑަށް ލިބިފައި ކަމަށް އެސްޓިން ބުނެއެވެ.\n25 ޖޫންގައި ސްޓޯލް ހުޅުވުމުންވެސް އެހިސާބަށް ގިނަބަޔަކު އައިސް އެހީތެރިކަން ފޯރުކޮށްދެމުން ދިޔައެވެ. އެގޮތުން ހީކުރިވަރަށްވުރެ އަވަހަށް ވަނީ އެސްޓިން ވިސްނައިގެން ހުރި ޓާގެޓަށް ވާސިލްވެފައި އެވެ. އެގޮތުން3ގަޑިއިރު ތެރޭ 1000 ޑޮލަރު ސްޓޯލް އިން ލިބިފައިވާ ކަމަށް ރިޕޯޓްތަކަށް މައުލޫމާތު ދެމުން އާއިލާއިން ބުނެފައި ވެއެވެ.\nއޭގެ އިތުރުން ވަރަށް ގިނަ މީހުން އޮންލައިންކޮށްވެސް އެހީތެރިކަން ވަމުންދާ ކަމަށާއި މިހާރު ޖުމްލަ 13،000 ޑޮލަރު ލިބިފައި އެވެ.\nޖޫން 24 ގައި އެސްޓިންގެ ސްޓޯލްގެ ޕޯސްޓަރ ފޭސްބުކްގައި ޝެއާ ކުރުމާއި ގުޅިގެން ގިނަ ބައެއްގެ ތަރުހީބުގެ ބަސްތައް އެސްޓިން ދިޔައީ އޮހެމުނެވެ.


SunOnline: Raajje in Arabian Travel Market gai Virtual koh baiverivejje\nރާއްޖެއިން އަރަބިއަން ޓްރެވަލް މާކެޓްގައި ވާޗުއަލްކޮށް ބައިވެރިވެއްޖެ\nޝަފްނާ ހުސައިން 02 Jun 2020, 12:33\nދެހާސް ސޯޅަވަނަ އަހަރު ދުބާއީގައި ބޭއްވި އަރަބިއަން ޓްރެވަލް މާޓް (އޭޓީއެމް) ފެއާ--- ފޮޓޯ/ އެމްއެމްޕީއާރުސީ\nމިއަދުން ފެށިގެން މި މަހުގެ ތިނެއްގެ ނިޔަލަށް ކުރިއަށްދާ އަރަބިއަން ޓްރެވަލް މާކެޓް (އޭޓީއެމް)ގައި ވާޗުއަލްކޮށް މޯލްޑިވްސް މާކެޓިންގް އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އިން ބައިވެރިވެއްޖެ އެވެ.\nއޭޓީއެމް ވާޗުއަލް ކުރިއަށް ގެންދަނީ ކޮވިޑް-19 އާއި ގުޅިގެން މި އަހަރުގެ ޖޫން 28އިން ޖުލައި އެކަކަށް ކުރިއަށް ގެންދަން ރާވާފައި އޮތް ފެއާ ފަސްވުމާ ގުޅިގެން ފަތުރުވެރިކަމުގެ ސިނާއަތުގައި ހަރަކާތްތެރިވާ އެކި ފަރާތްތައް ގުޅުވައިދިނުމަށެވެ.\nމި އިވެންޓު މައިގަނޑުގޮތެއްގައި ކުރިއަށް ދާނީ މި ދަނޑިވަޅުގައި ފަތުރުވެރިކަމުގެ ސިނާއަތަށް އަންނަމުންދާ ބަދަލުތަކާއި ކުރިމަތިވަމުންދާ ދަތިތަކާ ގުޅޭގޮތުންނެވެ.\nއެމްއެމްޕީއާރުސީން ބުނީ ފަތުރުވެރިކަމުގެ ސިނާއަތުގައި ހަރަކާތްތެރިވާ ރާއްޖޭގެ އެކި ކުންފުނިތަކުން ވެސް މި ވާޗުއަލް އިވެންޓުގައި ބައިވެރިވެފައިވާ ކަމަށެވެ.\nއާންމު ގޮތެއްގައި ފެއާ ތަކުގައި ބައްދަލުވުންތައް ކުރިއަށް ދާހެން، މި ވާޗުއަލް އިވެންޓުގައި ވެސް ދުނިޔޭގެ އެކި ކަންކޮޅުތަކުގެ އެގްޒިބިޓަރުންނާއި ބަޔަރުން އަދި ޒިޔާރަތް ކުރާ ފަރާތްތަކާ އެކު ބައްދަލުވުން ކުރިއަށް ގެންދިއުމުގެ ފުރުސަތު ބައިވެރިންނަށް ލިބިގެން ދާނެ ކަމަށް އެމްއެމްޕީއާރްސީން ބުނެ އެވެ.\nއެމްއެމްޕީއާރްސީން ބުނީ މި ވާޗުއަލް ފެއާ ވެގެންދާނީ ރާއްޖޭގެ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކާއި ދުނިޔޭގެ އެކި ކަންކޮޅުތަކުގެ ފަތުރުވެރިކަމުގެ ފަރާތްތަކާ ގުޅުވައިދޭނެ ރަނުގެ ފުރުސަތަކަށް ކަމަށެވެ.\nތިން ދުވަހަށް ކުރިއަށްދާ މި ވާޗުއަލް ފެއާގައި އެމްއެމްޕީއާރުސީ އިން ދުނިޔޭގެ އެކި ކަންކޮޅުތަކުގެ ބައިވެރިންނާއި ބައްދަލުކުރުގެ އިތުރުން ފަތުރުވެރިކަމުގެ ސިނާއަތުގެ މާހިރުން ހުށަހަޅާ ލައިވް ވެބިނާ ތަކުގައި ބައިވެރިވާނެ އެވެ.\nއަންނަ މަހު ރާއްޖެ އަލުން ފަތުރުވެރިންނަށް ހުޅުވާލުމަށް\nގަސްތުކޮށްފައިވާ އިރު، މި އިވެންޓުގެ ޒަރިއްޔާއިން ފަތުރުވެރިކަން ކުރިއަށް ގެންދާނެ ގޮތުގެ ވަރަށް މުހިންމު ތަފްސީލުތައް ލިބިގެންދާނެ ކަމަށް އެމްއެމްޕީއާރްސީން ބުނެ އެވެ.\nއެގޮތުން މި އިވެންޓުން ލިބޭ މައުލޫމާތު ފަތުރުވެރިކަމާއި ގުޅޭ އާ ގައިޑްލައިން ތައްޔާރުކުރުމަށާއި އަދި ރާއްޖެ އެންމެ އެކަށީގެންވާ މަންޒިލްގެ ގޮތުގައި ކުރިއަށް އޮތް ތަނުގައި އިޝްތިހާރު ކުރުމުގައި ބޭނުންކުރާނެ އެވެ.\nމިދިޔަ އަހަރު މެދު އިރުމަތިން 60،003 ފަތުރުވެރިން ވަނީ ރާއްޖެއަށް ޒިޔާރަތްކޮށްފަ އެވެ. އެއީ 2018 ވަނަ އަހަރާއި އަޅާ ބަލާއިރު 15.1 ޕަސެންޓުގެ އިތުރުވުމެކެވެ.\nއަދި މިދިޔަ އަހަރުގެ ޖަނަވަރީ މަހާ އަޅާބަލާއިރު، ކޮވިޑް19 އާ އެކު ވެސް މިއަހަރު ޖެނުއަރީ މަހުގައި އެ މާކެޓުން ދިވެހިރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ 73.7 ޕަސެންޓު އިތުރުވެފަ އެވެ.\nދިވެހިރާއްޖެ އަލުން ފަތުރުވެރިންނަށް މަރުހަބާ ކިޔަން ތައްޔާރުވަމުން އަންނައިރު ކޮވިޑް-19 އާއިއެކު އެމްއެމްޕީއާރުސީ އިން އަންނަނީ ރާއްޖެ މާކެޓު ކުރާނެ އާ ގޮތްތައް ވިސްނާ ޑިޖިޓަލް އަދި ސޯޝަލް މީޑިއާ ޕްލެޓްފޯމް ތަކުގައި އިޝްތިހާރުކުރުން އިތުރުކުރަމުންނެވެ.


Gaza ge border kairi badhalukurevunu hamalaathakugai palestine ge 41 meehaku zakham vejje\nޣައްޒާގެ ބޯޑަރު ކައިރި ބަދަލުކުރެވުނު ހަމަލާތަކުގައި ފަލަސްޠީނުގެ 41 މީހަކު ޒަޚަމްވެއްޖެ\n-3weeks ago0- އައިމިނަތް ސިއުފާ\nއިޒްރޭލުގެ ހަނގުރާމަވެރި ލަޝްކަރުތަކާއި ފަލަސްޠީނުގެ މުޒާހަރާވެރިންނާ ދެމެދު ހޮނިހިރު ދުވަހު ބަދަލުކުރެވުނު ހަމަލާތަކުގައި ފަލަސްޠީނުގެ 41 މީހަކު ޒަޚަމް ވެއްޖެއެވެ. މީގެ ތެރޭގައި 13 އަހަރުގެ ފިރިހެން ކުުއްޖަކުވެސް ހިމެނެއެވެ. ސިއްހީ އޮފިސަރުން މައުލޫމާތު ދިން ގޮތުގައި ވަޒަން އަރާފައިވަނީ އެކުއްޖާގެ ބޮލަށެވެ.\nދެފަރާތުން ބަދަލުކުރި މި ހަމަލާތަކުގައި އިޒްރޭލުގެ ފުލުސް އޮފިސަރަކަށްވެސް ވަނީ ވަރަށް ބޮޑަށް އަނިޔާ ވެފައެވެ.\nހަމަލާތައް ފެށިފައިވަނީ ހަމާސް ޖަމާޢަތާއި އަދި ޖޭރޫސެލަމްއަށް ތާއީދުކުރާ އެހެން ޖަމާޢަތްތަކުން އިންތިޒާމުކޮށްގެން ކުރިއަށް ގެންދިޔަ މުޒާހަރާއެއްގެ ތެރެއިންނެވެ. ރިޕޯޓުތަކުން ބުނާ ގޮތުގައި އިޒްރޭލުގެ ބޯޑަރު ދޮށަށް އެތައް ސަތޭހަ މުޒާހަރާވެރިން ޖަމާވެފައި ތިއްބެވެ. އޭގެ ތެރެއިން ބައެއް މީހުން ވަނީ ބޯޑަރުގައި ޖަހާފައި ހުރި ފެންސުތައް ނަގަން މަސައްކަތްކޮށްފައެވެ. އަދި އަނެއް ބަޔަކު ވަނީ ގާ އުކައި ސީދާ އިޒްރޭލުގެ ސިފައިންނަށް އަމާޒުކޮށް ހަމަލާދީފައެވެ.\nއިޒްރޭލުގެ އަޝްކަރިއްޔާއިން ބުނި ގޮތުގައި އެތައް ސަތޭކަ މުޒާހަރާ ވެރިންނެއް ވަނީ\nއެއް ސަރަހައްދަކަށް އެއްވެ ބޯޑަރުގެ ފެންސުތައްމަތިން އަރަން މަސައްކަތްކޮށްފައެވެ. އެމީހުން ހުއްޓުވުމަށް ކަރުނަ ގޭސް ޖަހާފައިވެއެވެ.\nއިޒްރޭލުގެ ލަޝްކަރުތަކުން ދިފާއުގައި ހަމަލާދިން އިރު، ހަމާސްއަށް ނިސްބަތްވާ ހަނގުރާމައިގެ ހަތިޔާރުތައް ބަހައްޓާ ތަންނަށް އިސްކަންދީފައިވެއެވެ. އެ ގޮތުން މެނުފެކްޗަރިންގ ސައިޓުތަކަށާއި ހަތިޔާރު ބަހައްޓާ4ގުދަނަކަށް ގެއްލުންދިނުން ހިމެނެއެވެ.


MNUSU Ge Futsal Mubaaraaiy, Buraasfathi Dhuvahu Fashanee - Vaguthu\nއެމްއެންޔޫ.އެސްޔޫގެ ފުޓްސެލް ފިއެސްޓާ ބުރާސްފަތި ދުވަހު ފަށަނީ\nއެމްއެންޔޫ.އެސްޔޫ ފުޓްސެލް ފިއެސްޓާ - ފޮޓޯ: އެމްއެންޔޫ.އެސްޔޫ\nދިވެހިރާއްޖޭގެ ގައުމީ ޔުނިވާސިޓީއަކީ ރާއްޖޭގައި އެންމެ ގިނަ ކުދިބަޔަކު ކިޔަވަމުންދާ އެއް ޔުނިވާސިޓީއެވެ. މި ކޮލެޖްގައި ދަރިވަރުންނަށް ކިޔެވުމުގެ އިތުރުން ކުޅިވަރުގެ ފުރުސަތުތައް ފަހިކޮށްދެމުން ދާ ކަމަކީ ގިނަ ދަރިވަރުންތަކެއް އުފަލާއި އެކު ފާހަގަ ކުރަމުން އަންނަ ކަމެކެވެ.\nމިގޮތުން 2013 ވަނަ އަހަރުން ފެށިގެން ގައުމީ ޔުނިވާސިޓީގެ ސްޓޫޑެންޓް ޔޫނިއަން އިން އިސް ނަގައިގެން ބާއްވަމުން އަންނަ ފުޓްސެލް މުބާރާތަކީ ގައުމީ ޔުނިވާސިޓީގައި ވަރަށް ފާހަގަ ކޮށްލެވޭ އެއް މުބާރާތެވެ. އަދި މި މުބާރާތަކީ ރާއްޖޭގައި މަތީ ތައުލީމު ހާސިލް ކުރަމުން އަންނަ ދަރިވަރުންގެ މެދުގައި ބޭއްވެމުން އަންނަ އެންމެ ބޮޑު އެއް މުބާރާތްކަމަށް ވެސް މުބާރާތް އިންތިޒާމްކުރައްވާ ފަރާތްކަމަށް ވާ އެންމެންޔޫ.އެސްޔޫ އިން ވަނީ ބުނެފައެވެ. މި މުބާރާތް ހުޅުވާލެވިފައި ވަނީ ދިވެހިރާއްޖޭގެ ގައުމީ ޔުނިވާސިޓީގެ ފެކަލްޓީތަކުގެ އިތުރުން ރާއްޖޭގެ އެހެނިހެން ކޮލެޖްތަކަށެވެ.\nމީގެ އިތުރުން މި މުބާރާތް އިންތިޒާމްކޮށް ބާއްވާ ފަރާތުން ބުނެފައިވަނީ މި މުބާރާތުގެ މައިގަނޑު މަގްސަދަކީ ދަރިވަރުންގެ މެދުގައި ކުޅިވަރުގެ ރޫހު ދިރުވާ ކުދިންގެ މެދުގައި ރަނގަޅު މާހައުލެއް އުފެއްދުން ކަމަށެވެ. ހަމަ އެޔާއެކު މުބާރާތުގައި ފިރިހިން އަދި އަންހިން ޑިވިޝަނެއް ހިމެނޭއިރު އަންހެން ޑިވިޝަން އެއް އެންމެ ފުރަތަމަ ހިމެނުނީ 2018 ވަނަ އަހަރުގެ ތެރޭގައި ކަމަށްވެސް އެސްޔޫގެ ބޭފުޅަކު ވަނީ މައުލޫމާތު ދެއްވައިފައެވެ.\nމިގޮތުން މިއަހަރުގެ މިމުބާރާތް ފެށުމަށް ހަމަޖެހިފައިވަނީ މިމަހުގެ 12 ވަނަ ދުވަހުގައި ކަމުގައާއި މި މުބާރާތުގެ ޓައިޓަލް ސްޕޮންސަރަކަށް މާލޭ ވޯޓަރ އެންޑު ސެވެރެޖު ކޮމްޕެނީ MWSC ހަމަޖެހިފައި ވާކަމަށް އެސް.ޔޫ އިން ވަނީ މައުލޫމާތު ދީފައެވެ. އަދި މުބާރާތުގެ ޕްރިންޓިންގ ޕާޓްނަރ އަކީ އެމް7ކަމުގައިވާއިރު މީޑިއާ ޕާޓްނާރ އަކީ ޕީ.އެސް.އެމް ސްޕޯޓްސް އެވެ. މީގެއިތުރުން ސްޕޮންސަރުންގެ ގޮތުގައި ދިރާގު އަދި ވިޒިޓް ލާމް ހިމެނޭކަމަށް މުބާރާތުގެ އިންތިޒާމީ ކޮމިޓީ (އެމްއެންޔޫ.އެސްޔޫ) އިން ވަނީ ފާހަގަކޮށްލާފައެވެ.\nމިމަހު 31 ގައި އެމްއެންޔޫގެ ކިޔެވުން ފަށަނީ\nއިނގިރޭސި ބަހުން ލިޔެފައިވާ ބައެއް ފޮތްތައް ދިވެހި ބަހަށް ތަރުޖަމާކުރަނީ\nގައުމީ ޔުނިވަސިޓީގެ ބައެއް ދަރިވަރުންނަށް އަދިވެސް ނަތީޖާ ނުލިބޭ


Ministry Housing & Urban Development - ދ. އަތޮޅުގެ ބޯހިޔާވެހިކަމުގެ ކަންކަމާއި ގުޅޭގޮތުންނާއި ދ. ވާނީގެ ރައްޔިތުން ދ. ކުޑަހުވަދޫއަށް ބަދަލު ކުރުމާއި ގުޅިގެން އުފެދިފައިވާ ނުތަނަވަސްކަން ހައްލު ކުރުމާއި ގުޅޭ ގޮތުން މިނިސްޓްރީގެ ފަރާތުން މަޝްވަރާ ކުރެއްވުން\nދ. އަތޮޅުގެ ބޯހިޔާވެހިކަމުގެ ކަންކަމާއި ގުޅޭގޮތުންނާއި ދ. ވާނީގެ ރައްޔިތުން ދ. ކުޑަހުވަދޫއަށް ބަދަލު ކުރުމާއި ގުޅިގެން އުފެދިފައިވާ ނުތަނަވަސްކަން ހައްލު ކުރުމާއި ގުޅޭ ގޮތުން މިނިސްޓްރީގެ ފަރާތުން މަޝްވަރާ ކުރެއްވުން


Dhiraagu ah 152 million rufiyaa ge faidhaa eh\nދިރާގުގެ މައި އޮފީސް: ދިރާގުގެ އާމްދަނީ ވަނީ ކޮވިޑް-19 ގެ ސަބަބުން ދަށްވެފައި -- ފޮޓޯ: އަވަސް\nދިރާގަށް މި އަހަރުގެ ދެވަނަ ކުއާޓަރުގައި ސާފު ފައިދާގެ ގޮތުގައި 152 މިލިއަން ރުފިޔާ ލިބިއްޖެ އެވެ.\nދިރާގުގެ މި އަހަރުގެ ދެވަނަ ކުއާޓަރުގެ މާލީ ރިޕޯޓް ދައްކާ ގޮތުގައި ފުރަތަމަ ކުއާޓަރުގައި 300 މިލިއަން ރުފިޔާ ލިބުނު ނަމަވެސް، ދެވަނަ ކުއާޓަރުގައި އެ ކުންފުންޏަށް ލިބިފައިވަނީ 152 މިލިއަން ރުފިޔާ އެވެ.\nދިރާގުގެ މާލި ރިޕޯޓް ދައްކާ ގޮތުގައި ކޮވިޑް-19 ގެ ސަބަބުން އެ ކުންފުނީގެ އާމްދަނީ ވަނީ ވަރަށް ބޮޑަށް ދަށްވެފަ އެވެ.\nމި އަހަރުގެ މާޗް މަހުގެ ނިޔަލަށް ފުރަތަމަ ކުއާޓަރުގައި ދިރާގަށް މޮބައިލްގެ ހިދުމަތްތަކުގެ އާމްދަނީގެ ގޮތުގައި 451 މިލިއަން ރުފިޔާ ލިބިފައިވެ އެވެ. ނަމަވެސް ނިމިދިޔަ ކުއާޓަރު ޖޫން މަހުގެ ނިޔަލަށް ލިބިފައިވަނީ 318 މިލިއަން ރުފިޔާ އެވެ. ބްރޯޑް ބޭންޑް އިންޓަނެޓާއި އެންޓަޕްރައިޒް ވިޔަފާރިން ފުރަތަމަ ކުއާޓަރުގައި 260 މިލިއަން ރުފިޔާ ލިބުނުއިރު ނިމިދިޔަ ކުއާޓަރުގައި އާމްދަނީގެ ގޮތުގައި 213 މިލިއަން ރުފިޔާ ލިބިފައިވެ އެވެ.\nއެ ކުންފުންޏަށް މި އަހަރުގެ ފުރަތަމަ ކުއާޓަރުގައި ޖުމްލަ އާމްދަނީގެ ގޮތުގައި 546 މިލިއަން ރުފިޔާ ލިބިފައިވެ އެވެ. ނަމަވެސް މި އަހަރުގެ ފުރަތަމަ ކުއާޓަރުގައި އާމްދަނީގެ ގޮތުގައި 728 މިލިއަން ރުފިޔާ ލިބިފައިވެ އެވެ.


ކޮވިޑް-19: އިނގިރޭސިވިލާތުގައި ކަރަންޓީނު ވާންޖެހޭ މުއްދަތު އެންމެ ފަސް ދުވަހަށް ކުޑަކުރަނީ – Dhen.mv\nމަރްޔަމް ވަޙީދާ November 25, 2020 - 2:49 pm\nސީއެންއެން: އިނގިރޭސިވިލާތަށް (އިންގްލެންޑަށް) ދަތުރުކުރާ މީހުން އެތަނުގައި ކަރަންޓީނު ވާންޖެހޭ މުއްދަތު ވަރަށް ބޮޑުތަނުން ކުޑަކުރަން ނިންމައިފިއެވެ.\nރިޕޯޓުތަކުން ބުނާ ގޮތުގައި އެ ގައުމަށް ދާ މީހުން، އެހެން މީހުންނާ ދުރުގައި ކަރަންޓީނު ވެގެން ހުންނަންޖެހޭ މުއްދަތު މިހާރު ވަނީ އެންމެ ފަސް ދުވަސް ކަމުގައި ނިންމާފައެވެ.\nރިޕޯޓުތަކުން ބުނާ ގޮތުގައި އަންނަ ޑިސެމްބަރު މަހުގެ 15 އިން ފެށިގެން ދެން އެޤައުމުގައި ކަރަންޓީނު ވެގެން ހުންނަން ޖެހޭނީ ފަސް ދުވަހަށެވެ. މިހާރު އޮންނަ ގޮތުންނަމަ އެހެން ޤައުމުތަކެކޭ އެއްފަދައިން އިނގިރޭސިވިލާތުގައި ވެސް ކަރަންޓީނު ވެގެން ހުންނަން ޖެހެނީ 14 ދުވަހަށެވެ.\nއިނގިރޭސިވިލާތުގައި އަލަށް ހެދި މިގަވާއިދުގެ ދަށުން ކުރު މުއްދަތަށް ކަރަންޓީނުގައި ހުރެ އޭގެ ފަހުން ކޮވިޑް-19 އަށް ޓެސްޓު ކުރެވޭނެއެވެ. އަދި ނަތީޖާ ނައްސި ކަމަށް ދައްކައިފިނަމަ، އެހެން މީހުންނާ އެކަހެރި ވާން ވެސް ނުޖެހޭނެ ކަމަށް އެގަވާއިދުގައި ބުނެފައި ވެއެވެ.\nއެޤައުމުގެ "ޓެސްޓް އެންޑް ރިލީސް" ސްކީމްގެ ދަށުން އުފައްދާފައި މިވާ ގަވާއިދުގައި، ފަސް ދުވަސް ވަންދެން ކަރަންޓީނު ވާން ޖެހޭނީ ހަމައެކަނި ވައިގެ މަގުން އެޤައުމަށް ދަތުރުކުރާ ފަރާތްތައް ނޫން ކަމަށާއި، ކަނޑުމަގުން ދަތުރުކުރާ މީހުން ވެސް ހިމެނޭ ކަމަށް ބުނެފައިވެއެވެ.\nކޮވިޑް-19 އިނގިރޭސި ވިލާތް


Netherlands: COVID aa dhekolhah elhi fiyavalhu thah kuhverikoh muzaahaarraa | ThePress\nނެދަލޭންޑްސް: ކޮވިޑް ކޮންޓްރޯލް ކުރުމަށް އެޅި ފިޔަވަޅުތަކާ ދެކޮޅަށް ކުރި މުޒާހަރާގައި ހަމަނުޖެހުން\nނެދަލޭންޑްސްގައި ކޮވިޑާ ދެކޮޅަށް އެޅި ފިޔަވަޅުތައް ކުށްވެރިކޮށް މުޒާހަރާ ކުރަނީ/ ފޮޓޯ: ޑީޑަބްލިއު\nނެދަލޭންޑްސްގައި ހަލުވި ކަމާއެކު ކޮވިޑް ފެތުރެމުން ދާތީ އެގައުމުގެ ސަރުކާރުން އެޅި ފިޔަވަޅުތަކާ ދެކޮޅަށް ވަރުގަދަ މުޒާހަރާތަކެއް ކޮށްފިއެވެ.\nނެދަލޭންޑްސްގެ ސަރުކާރުން މިދިޔަ ހަފްތާގައި ވަނީ އެގައުމުގެ އާންމުން ބޭރަށް ނިކުމެ އުޅޭ ވަގުތު ކުޑަކުރުމުގެ ގޮތުން ފިޔަވަޅުތަކެއް އަޅާފައެވެ. މިގޮތުން، ފިހާރަތަކާއި ރެސްޓޯރަންޓްތައް ހުޅުވާފައި ހުންނާނެ ގަޑިތައް މަދުކޮށްފައި ވާ އިރު ކުޅިވަރު މެޗުތަކަށް ބެލުންތެރިން ނުވެއްދުމަށް ވެސް ސަރުކާރުން ވަނީ އަމުރު ކޮށްފައެވެ.\nމީގެ އިތުރުން ނެދަލޭންޑްސްގެ ސަރުކާރުން ދަނީ 'ކޮރޯނާ ޕާސް' ގެ ނަމުގައި ފާހެއް ތައާރަފް ކުރުމަށް މަސައްކަތް ކުރަމުންނެވެ. މި ފާހަކީ ކޮވިޑް ވެކްސިން ފުރިހަމަކޮށްފައިވާ މީހުންނަށާއި ކޮވިޑް ޖެހިފައި ރަނގަޅުވެފައިވާ ފަރާތްތަކަށް ދޭނެ ފާހެއް ކަމަށް ސަރުކާރުން ބުނެއެވެ. އަދި ފާސް ތައާރަފް ކުރާ ފަހުން ރެސްޓޯރަންޓް ފަދަ ތަންތަނަށް ވަދެވޭނީ މިފާސް އޮންނަ ފަރާތްތަކަށް އެކަންޏެވެ.\nމިކަމާ ދެކޮޅަށް އެގައުމުގެ ރޮޓާޑޭމްގައި ކުރި މުޒާހަރާތަކުގައި އެތަށް ސަތޭކަ ބަޔަކު ބައިވެރިވިއެވެ. މުޒާހަރާގެ ބައިވެރިން ވަނީ އެސަރަހައްދުގައި ހަރަކާތްތެރިވަމުން ދިޔަ ފުލުހުންނާ ދިމާލަށް ގާ އުކާ ބަޑި ބޭސް ވެސް އުކާފައެވެ. މީގެ އިތުރުން މުޒާހަރާގެ ބައިވެރިން ވަނީ ފުލުހުންގެ ކާރެއްގައި ރޯވެސް ކޮށްލާފައެވެ.\nމިއާއެކު ނެދަލޭންޑްސްގެ ފުލުހުން ވަނީ ނުސީދާ ގޮތަށާއި ސީދާ ގޮތަށް ވެސް މީހުންގެ ތެރެއަށް ބަޑި ޖަހާފައެވެ. ފުލުހުން ފަހުން ބުނީ އެގޮތަށް ކަންތައް ކުރީ މީހުންގެ ފުރާނަ އޮތް ނުރައްކާތައް ބޮޑުވުމުން ކަމަށެވެ.\nނެދަލޭންޑްސްގެ ސަރުކާރުން މިހާރު ވަނީ ރޮޓާޑޭމްގައި ކުއްލި ނުރައްކަލުގެ ހާލަތު އިއުލާނުކޮށްފައެވެ.\nނެދަލެންޑްސް ކޮވިޑް19 މުޒާހަރާ ދުނިޔެ


vnews - 75 vana ufandhuvas faahaga kurumah Amitabh Raajje athuvejje\n75 ވަނަ އުފަންދުވަސް ފާހަގަ ކުރަން އަމީތާބު ރާއްޖެ އަތުވެއްޖެ\nއަމީތާބް ރާއްޖެއައިސް ދިވެއްސަކާއެކު ނަގާފައިވާ ފޮޓޯއެއް. --\nބޮލީވުޑްގެ މަޝްހޫރު ތަރި އަމީތާބު ބައްޗަންގެ 75 ވަނަ އުފަންދުވަސް ފާހަގަ ކުރުމަށް މިއަދު ރާއްޖެ އަތުވެއްޖެ އެވެ.\nއަމީތާބުގެ އުފަންދުވަސް ފާހަގަ ކުރަން ރާއްޖެ އައިސްވަނީ އަބީޝެކް ބައްޗަން، އައިޝްވާރިޔާ ރާއީ އަދި އަރާދިޔާ އާ އެކުގަ އެވެ. މި ދަތުރުގައި ޝުވޭތާ ނަންދާ އަދި ޖާޔާ ބައްޗަން ބައިވެރިވާނެ ކަމަށް ކުރިން ބުނެފައިވެ އެވެ. އެ މީހުން ރާއްޖެ އައި ކަމެއް ނުވަތަ ނާންނަ ކަމެއް ސާފެއް ނުވެ އެވެ.\nއަމީތާބުގެ އުފަންދުވަހަކީ މާދަމާ އެވެ. ކުލަގަދަކޮށް އުފަންދުވަސް ފާހަގަ ކުރުމަށް އަމީތާބު ރާއްޖެ އައިސް ހުންނަނީ ކޮން ރިސޯޓެއްގައި ކަމެއް އަދި ވަނީ ސާފުވާ ގޮތް ނުވެފަ އެވެ.\nކުލަގަދަކޮށް އެންމެ ފަހުން އަމީތާބް ފާހަގަކުރީ އޭނާގެ 70 ވަނަ އުފަން ދުވަހެވެ. އެއީ 2012 ވަނަ އަހަރު އެވެ. އޭގެ ފަހުން ކޮންމެ އަހަރަކުވެސް އަމީތާބް އުފަން ދުވަސް ފާހަގަކުރަނީ އާއިލާއާ ގާތް މީހުންނާ އެކުގަ އެވެ.\nއަމީތާބްގެ އުފަން ދުވަހަށް އޭނާ ރާއްޖެ އަައިސްފައި މިވަނީ ޑަބްލިއުއެޗުއޯގެ ފަރާތުން މިދިޔަމަހު ރާއްޖޭގައި ކުރިއަށް ގެންދިޔަ އެ ޖަމިއްޔާގެ 70 ވަނަ ސައުތް އީސްޓް އޭޝިއާގެ ބައްދަލުވުމުގައި ބައިވެރިވާން ނިންމައި އެންމެ ފަހު ވަގުތު ދަތުރު ކެންސަލް ކުުރުމަށް ފަހު އެވެ. އެ ދަތުރު އަމީތާބް ކެންސަލް ކުރީ ބަލިވެ އުޅޭތީ ކަމަށްވެ އެވެ. އެހެން ނަމަވެސް އަމީތާބް ވަނީ ވީޑިއޯ މެދުވެރިކޮށް އެ ބައްދަލުވުމުގައި ބައިވެރިވެފަ އެވެ.


Dhen Kon iPhoneh? | Mihaaru\nއައިފޯން 10 އަށް ފަހު ދެން މާކެޓަށް ނެރޭ އައިފޯނުތަކުގެ ސްޕީޑް ބާރުވާނެ ކަމަށް ބެލެވޭ\nދެން ކޮން އައިފޯނެއް؟\n21 ނޮވެމްބަރ 2017 - 06:463comments\nއައިފޯނު 10 ނެރެފި އެވެ. އެކަމަކު އަދިވެސް އެ ފޯރި ނުކެނޑެ އެވެ. އައިފޯނަށް 10 އަހަރު ފުރޭ އަހަރު ފާހަގަކުރަން، އެޕަލްއިން އައިފޯން 10 ނެރުނުއިރު، އައިފޯން9ވީ ތަނެއް ނޭނގެ އެވެ. އެކަމާ ކަންބޮޑުވެގެން މީހަކު ވާހަކަދައްކާތީ ވެސް ނުއިވެ އެވެ.\nއަންނަ އަހަރު، 2018 ގައި ވެސް އެޕަލްއިން އައިފޯނެއް ނެރޭނެ އެވެ. އެއީ ކަށަވަރު ކަމެކެވެ. ޔަގީން ނުވަނީ އެއީ ކޮން އައިފޯނެއް ކަމެވެ. އައިފޯން9ނުވަތަ އައިފޯން 11 އަށް ވެސް ވެދާނެ އެވެ. އެކަމަކު އައިފޯން9އަކަށް ވީ ގޮތެއް އެޕަލްއިން ބުނެ ނުދީފި ނަމަ، އައިފޯން9ޗައިނާއިން ނެރޭނެ އެވެ.\nއެޕަލްއިން ދެން ނެރޭ އައިފޯނަށް ކޮންމެ ނަމެއް ކީ ނަމަވެސް، އައިފޯން 10 އަށް ވުރެ ބާރުގަދަވާން ޖެހެ އެވެ. މަލަމަތިން ފެންނަނީ ވެސް އެކަހަލަ ސިފަތަކެވެ.\nއެޕަލްއާ ކުއަލްކޮމް ޖެހިގެން އުޅޭ ފައިސާގެ މައްސަލާގައި، ދެ ކުންފުނި ހަތުރުންނަށް ވެއްޖެ އެވެ. އެހެންކަމުން ކުރި އަށް ހުރި އައިފޯނުތަކުގައި ކުއަލްކޮމް ޗިޕްތައް ބޭނުންކުރާނެ ކަމަކަށް ނުބެލެވެ އެވެ. އައިފޯނަށް ބޭނުންވާ މޯޑެމްތައް އުފެއްދުމަށް އިންޓެލް އަށް ވަނީ އެޕަލްއިން އޯޑަރު ދީފަ އެެވެ.\nއައިފޯނަށް މޯޑެމް އުފައްދަން އިންޓެލް އަށް އޯޑަރުދިން އިރު ވެސް، ކުއަލްކޮމް އަށް ވުރެ އިންޓެލް ބަލިކަށިކަން އެޕަލް އަށް އެނގެ އެވެ. ގޮތްދޫނުކުރުމާއި ބޯހަރުކަން އިޚުތިޔާރުކޮށް އެޕަލް ބޭނުންވަނީ ހަމަ އެ ގޮތުގައި ކުރި އަށް ދާށެވެ.\nކުއަލްކޮމްއިން ޗައިނާ ކުންފުނިތަކާ ގުޅިގެން މިހާރު 5ޖީ ނެޓްވޯކް ޓެސްޓްކުރަނީ އެވެ. އައިފޯނުތައް ބާރުގަދަކުރުމަށް އެޕަލް ވިސްނަނީ އެހެން ގޮތެކެވެ. އެއީ އައިފޯނުން ޓްރާސްމިޓްކުރާ ޗެނަލްތައް އިތުރުކުރުމާއި، ސިގްނަލް ރިސީވްކުރާ ޗެނަލްތައް އިތުރުކުރުމެވެ. އައިފޯނަށް މި ބަދަލުގެނައުމަށްޓަކައި، ފޯނުގެ ބައްޓަމަށް ކޮންމެވެސް ބަދަލެއް ގެންނާނެ ކަމަށް ފެނެ އެވެ. އެހެންކަމުން ދެން ހުރި އައިފޯނުތައް، އައިފޯން 10 އަށް ވުރެ ސްޕީޑް ބާރުވާނެ ކަމަށް ބެލެވެ އެވެ.


Firiyaku salaamayikuran anbakukuri asarugadha masakayi!\nފިރިޔަކު ސަލާމަތް ކުރަން އަންބަކު ކުރި މަސައްކަތް!\nރޭނޫ އޭނާގެ ފިރިމީހާއަށް އަނގައިން އަނގަޔަށް އޮކްސިޖަން ދެނީ\nއިންޑިޔާގެ އާގްރާގެ އަންހެނަކު އޭނާގެ ފިރިމީހާ ސަލާމަތްކުރަން ކުރި މަސައްކަތް ފެނިފައި ގިނަ ބައެއްގެ ހިތް ކުދިކުދި ވެއްޖެ އެވެ. ކޮވިޑް ޖެހި އޮސްޖަން ލެވެލް ދަށްވެގެން އޮކްސިޖަން ބޭނުންވެފައިވާ ފިރިހެންމީހާ މަރުން ސަލާމަތް ކުރެވޭތޯ އޭނާގެ އަންހެނުން ވަނީ އަނގައިން އަނގަޔަށް ނޭވާ ފޮނުވައިގެން (ސީޕީއާރު ދީގެން) ގިނަ ގުނަ މަސައްކަތް ކޮށްފަ އެވެ. މި ދެމަފިރިންގެ ހާލަތުން ވެސް މިހާރު އިންޑިޔާގައި ކޮވިޑް-19 އިގެ ސުނާމީ އޮތް ހާލާތު ވަޒަން ކޮށްލެވެ އެވެ.\nރަވީ ސިންގާލް، 47، ސަލާމަތްކުރަން އޭނާގެ އަންހެނުން ކުރި މަސައްކަތް ނާކާމިޔާބުވެ އޭނާ ވަނީ މަރުވެފަ އެވެ.\nސަރުކާރު ހޮސްޕިޓަލެއްގެ ދޮރުމަތީގައި އޮޓޯއެއް ތެރޭގައި ރޭނޫ ސިންގާލް އޭނާގެ ފިރިމީހާ ސަލާމަތް ކުރެވޭތޯ މަސައްކަތް ކުރަމުން ދިޔައީ އޭނާ އެޑްމިޓްކުރާނެ ހޮސްޕިޓަލެއް، އޭނާއަށް ފަރުވާ ދޭނެ ޑޮކްޓަރެއް އަދި އޭނާޔަށް އޮކްސިޖަން ލިބޭނެ ގޮތެއް ނެތި، ހަދާނެ ގޮތް ހުސްވެފައި އިނދެގެންނެވެ.\nފިރިމީހާގެ ގައިގައި ބައްދާލައިގެން އިނދެ ރޭނޫ ބައެއް ފަހަރު އޭނާގެ އަނގައިން ފިރިމީހާގެ އަނގަޔަށް ނޭވާ ލައިގެން އޭނާއަށް ނޭވާ ލެވޭތޯ މަސައްކަތް ކުރި އެވެ. އަނެއް ބައި ފަހަރު ފިރިމީހާގެ ގަޔަށް ފެން ވިއްސައިގެން އޭނާއަށް ނޭވާ ލެއްވޭތޯ ރަނގަޅު ކުރެވޭތޯ ހިތްވަރާއެކު ރޭނޫ މަސައްކަތް ކުރަމުން ދިޔަ މަންޒަރު އެތައް ބަޔަކު ބެލީ ކަރުނައިން ތެމިފައިވާ ލޯތަކަކުންނެވެ.\nސޯޝަލް މީޑީއާގައި ވައިރަލްވެފައިވާ މި މަންޒަރުތައް ބަލާފައި އެއް ބަޔަކަށް ޝޮކް ލިބުނުއިރު އަނެއްބަޔަކު ތިބީ މިފަދަ ހާލަތަކަށް އެމީހުން ދާން މެދުވެރިވީތީ ރުޅިގަދަވެފަ އެވެ.\nމިދިޔަ ހުކުރު ދުވަހު ހިނގި މި ހާދިސާގައި ރޭނޫ އޭނާގެ ފިރިމީހާ ގޮވައިގެން ހަތަރު ވަރަކަށް ހޮސްޕިޓަލަށް ދިޔަ އެވެ. އެއްވެސް ހޮސްޕިޓަލަކުން ފިރިމީހާ އެޑްމިޓްކުރަން ޖާގަ ނުލިބިގެން އެންމެ ފަހުން ދިޔަ ހޮސްޕިޓަލުގެ ދޮރުމަތީގައި އޮޓޯގައި ފިރިމީހާ ސަލާމަތް ކުރެވެން އޭނާއަށް ކުރެވުނުހާ ކަމެއް ކުރަނިކޮށް އޭނާގެ އަތްމައްޗަށް ފިރިމީހާ މަރުވީ އެވެ.\nއާގްރާގެ ސިއްހީ ދާއިރާގެ އޮފިޝަލުން ބުނި ގޮތުގައި އެ ރަށުގެ ހޮސްޕިޓަލުތަކުގައި ކޮވިޑް-19 ބަލި މީހުން އިންތިހާއަށް އިތުރުވެފައިވާއިރު އެންމެންނަށް ފުދޭ ވަރަކަށް އޮކްސިޖަން އެއް ނެތެވެ. އޮކްސިޖަން ނުލިބިގެން މީހުންގެ ފުރާނަ ދާން މެދުވެރިވަނީ މި ސަބަބާހެދި އެވެ.\nމަރުވި ދަރިފުޅު ގޮވައިގެން މަންމަ ރިކްޝާގައި ދާ މަންޒަރު\n50 އަހަރު ހިދުމަތްކުރި ޑޮކްޓަރު ވެންޓިލޭޓަރެއް ނުލިބި، މަރުވެއްޖެ


Savi aai Nahil Senior Gaumee Team ah\nސާވީ އާއި ނާހިލް ސީނިއާ ގައުމީ ޓީމަށް\nޒުވާން ޓީމުގެ ދެ ކުޅުންތެރިން ކަމަށްވާ ނާހިލް (ކ) އާއި ސާވީ --- ފޮޓޯ: އެފްއޭއެމް\nސާފް ޗެމްޕިއަންޝިޕްގެ 18 އަހަރުން ދަށުގެ މުބާރާތުން ތިން ވަނަ ހޯދި ރާއްޖޭގެ 19 އަހަރުން ދަށުގެ ޓީމުގެ ސާވީ އިބްރާހިމް އާއި އަހްމަދު ނާހިލް އިބްރާހިމް ސީނިއާ ގައުމީ ޓީމުގެ ސްކޮޑުގައި ހިމަނައިފި އެވެ.\nނަވާރަ އަހަރުން ދަށުގެ ޓީމުގެ ކެޕްޓަން، ހަސަން ނަޒީމް (ޗޯޓް) ވަނީ މިދިޔަ މަހުން ފެށިގެން ސީނިއާ ގައުމީ ޓީމުން ޖާގަ ހޯދަމުންނެވެ. މިދިޔަ މަހު ގުއާމް އާ ދެކޮޅަށް ކުޅުނު މެޗުގައި ޗޯޓް ވަނީ ބަދަލު ކުޅުންތެރިޔެއްގެ ގޮތުގައި ކުޅެން ނުކުމެފެ އެވެ.\nސީނިއާ ޓީމުން އަލަށް ފުރުސަތު ދިން 19 އަހަރުން ދަށުގެ ޓީމުގެ މި ދެ ކުޅުންތެރިންނަކީ 18 އަހަރުން ދަށުގެ ސާފް ޗެމްޕިއަންޝިޕާއި އޭޝިއާގެ 19 އަހަރުން ދަށުގެ ކޮލިފިކޭޝަންގައި ރަނގަޅު ކުޅުމެއް ދެއްކި ދެ ކުޅުންތެރިންނެވެ. މިޑްފީލްޑަށް ކުޅޭ ސާވީ ވަނީ ކޮލިފިކޭޝަންގެ ދެ ވަނަ މެޗުގައި ސީރިއާ ކޮޅަށް ލަނޑުވެސް ޖާހަފަ އެވެ. ނާހިލް އަކީ ކަނާތު ބެކަށް ކުޅޭ ކުޅުންތެރިޔެކެވެ. ދެ މުބާރާތުގައި ރާއްޖޭގެ ދިފާއީ ފާރުގައި އޭނާ ވަނީ މޮޅު ކުޅުމެއް ދައްކާފަ އެވެ.\nމިއަހަރު ވިކްޓަރީ ސްޕޯޓްސް ކުލަބަށް ކުޅެމުން އަންނަ ނާހިލް ވަނީ ލީގްގެ ބައެއް މެޗުތަކުގައި ކުޅެފަ އެވެ. އީގަލްސްގެ ސްކޮޑުގައި ހިމެނުނު ނަމަވެސް ސާވީ ލީގްގައި މެޗެއް ކުޅެފައެއް ނުވެ އެވެ.\nނަވާރަ އަހަރުން ދަށުގެ ކޯޗް، ޝާޒްލީ މުހައްމަދު ވަނީ ސީނިއާ ގައުމީ ޓީމުގެ ސްކޮޑުގައި ހިމެނުމުން، ސާވީ އާއި ނާހިލްއަށް މަރުހަބާ ކިޔާފަ އެވެ. ޝާޒް ބުނީ އެ ދެ ކުޅުންތެރިންގެ އިތުރުންވެސް ސީނިއާ ގައުމީ ޓީމަށް ކުޅެވޭނެ ފެންވަރު ހުރި އެހެން ކުޅުންތެރިންވެސް 19 އަހަރުން ދަށުގެ ޓީމުގައި އެބަތިބި ކަމަށެވެ.\n"ޗޯޓް، ސާވީ އަދި ނާހިލް އެކަންޏެއް ނޫން، މި ޓީމުގައި އެބަތިބި ސީނިއާ ޓީމުގެ ސްކޮޑުގައި ހިމެނޭނެ ފެންވަރު ހުރި އެހެން ކުޅުންތެރިންވެސް،" ޝާޒް ބުންޏެވެ. "އެ ދެ ކުޅުންތެރިން [ސާވީ، ނާހިލް] އެ ނެގީ ސީނިއާ ޓީމުގައި އެންމެ ބޮޑަށް ލެކުވާ މަގާމުތަކަށް ބަލާފައި ކަމަށް ގަބޫލު ކުރެވެނީ."\nޝާޒް ބުނީ، ރާއްޖޭގެ އެންމެ މޮޅު ކުޅުންތެރިންނާއެކު ސީނިއާ ޓީމުގައި ފަރިތަކުރަން ސާވީ އާއި ނާހިލްއަށް ލިބުމަކީ އެ ދެކުޅުންތެރިންނަށް ލިބޭނެ ރަނގަޅު ތަޖުރިބާއަކަށް ވާނެ ކަމަށެވެ. އޭގެ ސަބަބުން އެ ކުޅުންތެރިން މެޗުއާވެ އިތުރަށް ޑިވްލަޕްވުމަށް އެޅޭ ބާރަކަށް އެކަން ވާނެ ކަމަށް ޝާޒް ފާހަގަ ކުރި އެވެ.\nއެފްއޭއެމްގެ ރައީސް ބައްސާމް އަދީލް ޖަލީލް މިދިޔަ ހަފުތާގައި ވިދާޅުވީ ގައުމީ ޓީމަށް ކުޅުންތެރިން ނެގުމުގައި ބަލަނީ ހަމައެކަނި ދިވެހި ޕްރިމިއާ ލީގްގައި ކުޅޭ ކުޅުންތެރިންނަށް އެކަނި ނޫން ކަމަށެވެ. ކުޅުންތެރިންގެ ހުނަރު ފާހަގަ ވެއްޖެނަމަ ގައުމީ ޓީމުން ފުރުސަތު ދޭނެ ކަމަށެވެ. އެގޮތުން 19 އަހަރުން ދަށުގެ ތިން ކުޅުންތެރިންނަށް ސީނިއާ ގައުުމީ ޓީމުން ފުރުސަތު ދޭން ނިންމާފައިވާ ކަމަށެވެ.\nވޯލްޑް ކަޕް ކޮލިފިކޭޝަންގައި ސީރިއާ އާ ދެކޮޅަށް ކުޅުމަށް ރާއްޖޭގެ ގައުމީ ތީމު މިހާރު ިބީ އަރަބި އެމރޭޓްސްގަ އެވެ. ސީރިއާ ދެކޮޅަށް ކުޅޭ މެޗު އޮންނާނީ ބުރާސްފަތި ދުވަހު އެވެ. ސީރިއާގެ އެތެރޭގެ ހަނގުރާމަ އާއި ދާހިލީ ހަމަނުޖެހުންތަކާ ހުރެ ސީރިއާގެ ހޯމް މެޗު ކުޅުމަށް ހަމަޖެހިފައި ވަނީ އަރަބި އެމެރޭޓްސްގަ އެވެ.


AA.Ukulhahah aa generator eh gengosfi | Jazeera\tއުކުޅަހަށް އައު ޖެނަރޭޓަރެއް - Jazeera\nއއ.އުކުޅަހަށް އައު ޖެނަރޭޓަރެއް ގެންގޮސްފި\nމުޙައްމަދު އަފްޒަލް February 6, 2021 329 views0\nއއ. އުކުޅަހަށް ގެންދިޔަ އައު ޖެނަރޭޓަރު -- ފޮޓޯ: ސްޓެލްކޯ\nއއ.އުކުޅަހަށް ސްޓެލްކޯގެ ފަރާތުން އައު ޖެނަރޭޓަރެއް ގެންގޮސްފިއެވެ.\nސްޓެލްކޯއިން މައުލޫމާތު ދީފައިވާ ގޮތުގައި، އުކުޅަހަށް ފޮނުވާފައިވަނީ 600 ކިލޯ ވޮޓްގެ ޖެނަރޭޓަރު ސެޓެކެވެ. މި ޖެނަރޭޓަރު ސެޓު އެ ރަށަށް ބޭލުމުގެ މަސައްކަތް މިހާރު ކުރިއަށް ދާ ކަމަށާއި، ވަރަށް އަވަހަށް ކޮމިޝަން ކުރެވި ބޭނުންކުރެވެން ފެށޭނަކަމަށް ސްޓެލްކޯއިން ވަނީ ބުނެފައެވެ.\nއއ. އުކުޅަހަށް ފޮނުވާފައިވާ 600kW ގެ ޖަނަރޭޓަރު ސެޓް އެރަށަށް ބޭލުމުގެ މަސައްކަތް ކުރިޔަށްދަނީ. މި ޖަނަރޭޓަރު ކޮމިޝަން ކުރެވި ބޭނުން ކުރަން ފެށުމާއެކު، އުކުޅަހުގެ ކަރަންޓުގެ ކެޕޭސިޓީ އިތުރުވެ، އެކަމުގެ ފަސޭހަތައް އުކުޅަހު ރައްޔިތުންނަށް ލިބިގެންދާނެ. pic.twitter.com/qEIL2ovckj\n— STELCO (@STELCOMALDIVES) February 6, 2021\nއާބާދީގައި 1،000 އަށްވުރެ ގިނަ މީހުން ހިމެނޭ އުކުޅަހަށް އާންމު ގޮތެއްގައި 550 ކިލޯ ވޯޓްގެ ކަރަންޓު ބޭނުންވެއެވެ. އެ ރަށުގައި ފޯރުކޮށްދޭ ކަރަންޓުގެ ހިދުމަތް ރަނގަޅު ކުރުމުގެ ގޮތުން ސްޓެލްކޯއިން އަންނަނީ ގިނަ މަސައްކަތް ތަކެއް ކުރަމުންނެވެ. އެ ކުންފުނިން މައުލޫމާތު ދީފައިވާ ގޮތުގައި، އަލަށް ގެންދެވުނު ޖެނަރޭޓަރު ތަކާއެކު އުކުޅަހުގެ ކަރަންޓުގެ ކެޕޭސިޓީ އިތުރުވެ، އެކަމުގެ ފަސޭހަތައް އުކުޅަހު ރައްޔިތުންނަށް ލިބިގެންދާނެއެވެ.\nއުކުޅަހަށް އައު ޖެނަރޭޓަރެއް


ލަޕޯޓާގެ އެޑްވައިޒަރު ކޫމަންއަށް ފާޑުކިޔައިފި\nލަޕޯޓާގެ އެޑްވައިޒަރު އެންރިކް މަސިޕް: ކޫމަން ކަންތައް ކުރިގޮތާއި މެދު އެންރިކް ހިތްހަމައެއް ނުޖެހޭ\nބާސެލޯނާގެ ރައީސް ޖޯން ލަޕޯޓާގެ އެޑްވައިޒަރު އެންރިކް މަސިޕް، ބާސެލޯނާގެ ކޯޗު ރޮނާލްޑް ކޫމަންއަށް ފާޑު ކިޔައިފި އެވެ.\nޓީވީ އިންޓަވިއު އެއްގައި އެންރިކް ފާޑުކިޔާފައި ވަނީ މީގެ ދެ ހަފްތާ ކުރިން ކޫމަންގެ ކޮންޓްރެކްޓް އާ ކުރުމަށް މަސައްކަތް ކުރާކަމަށް ބުނާ މައުލޫމާތު ތަކެއް ޕްރެސްއަށް ލީކު ކޮށްލުމުން ކޫމަން އެކަމާއި ހިތްމަނުޖެހުން ފާޅުކޮށްފައި ވަނި ކޮށެވެ.\nބާސެލޯނާއިން މިފަހަރުގެ ސީޒަން ފަށާފައިވާ ދަށް ކުޅުމުގެ ވާހަކައިގެ އިތުރުން ކޫމަން މިހާރު ވެސް ބާސެލޯނާގެ ކޯޗެއްގެ މަގާމުގައި އެހުރީ ޓީމުގެ މެނޭޖުމެންޓުން ކޫމަންއަށް އިތުބާރު ކުރާތީ ކަމަށް އެންރިކް ބުންޏެވެ. އެންރިކް ބުނީ “ކުރީގެ ސްޕޯޓްސްމަނެއްގެ ހައިސިއްޔަތުން ބަލާނަމަ ކޫމަން ލަޕޯޓާ އާއި ދިމާލަށް ބުނި ފަދަ އެއްޗެއް ކޯޗަކަށް އެކްލަބެއްގެ ރައީސް އާއި ދިމާލަށް ބުނެވިގެން ނުވާނެ. ރައީސް އަކީ ރައީސް. އެހެންވީމަ އެ އިހްތިރާމު ދޭން ޖެހޭނެ” ކަމަށެވެ.\nކޮންޓްރެކްޓްގެ މައުލޫމާތުތައް ލީކު ކޮށްލުމުން ކޫމަން ބުނީ ލަޕޯޓާގެ މާ ވާހަކަ ގިނައީ ކަމަށެވެ. އަދި ލަޕޯޓާ އާއި މެދު ހިތްހަމަނުޖެހުން ފާޅުކޮށް ނޫސްވެރިންގެ ބައްދަލުވުމުގައި ކޫމަން ވާހަކަ ދެއްކި އެވެ.\nއެންރިކް ބުނީ ކޫމަން އެގޮތަށް ވާހަކަ ދެއްކުމުން ވެސް އޭގެ ފަހުން ދުވަހު ދަނޑަށް ގޮސް އެމީހުން އުޅުނީ ކޫމަން ގައިގާ ބައްދާލާފައި ހިތްހެޔޮ ކަމާއި އެކު ކަމަށެވެ.\nމިހާރު އެމީހުން އޮތީ އެންމެ ރަނގަޅު ޑައިނަމިކްގައި ނޫންކަން ފާހަގަ ކުރަމުން އެންރިކް ބުނީ ރަނގަޅު ޑައިނަމިކަށް އެނބުރި އިތުބާރު އުފެއްދުމަކީ ވަރަށް މުހިންމު ކަމެއް ކަމަށެވެ. އަދި ކޯޗެއްގެ މަގާމުގައި މީހަކު ބަހައްޓާނީ ޓީމުގެ މެނޭޖުމެންޓުން އެމީހަކަށް އިތުބާރު ކުރަތީ ކަމަށެވެ. އެގޮތުން މިހާރު ވެފައިވާ ހުރިހާ ކަމަކާއި އެކުވެސް ކޫމަން ކޯޗަކަށް ބަހައްޓާފައި އެހުރީ އޭނައަށް މެނޭޖުމެންޓުން އިތުބާރު ކުރާތީ ކަމަށެވެ.


މެމްބަރު ރިޒާގެ ކުންފުންޏަށް ވަނީ ފައިސާ ދީފަ: ސީލް މޯލްޑިވްސް\nމުހައްމަދު އިޝާން3ޖުލައި 2020 16:13\nމިލަންދޫ ދާއިރާގެ މެމްބަރު އަލީ ރިޒާ- އަލީ ރިޒާގެ ވާހަކަތަށް ސީލް މޯލްޑިވްސް ކުންފުނިން ވަނީ ދޮގުކޮށްފަ-\nބ. އަތޮޅު ބޮޑު ފިނޮޅުގައި ރިޒޯޓެއް ތަރައްގީ ކުރުމުގެ މަސައްކަތް ކުރަމުންދާ ށ. މިލަންދޫ ދާއިރާގެ މެމްބަރު އަލީ ރިޒާ ކުންފުނި ކަމަށްވާ ރިޒް ކުންފުންޏަށް ފައިސާ ދީފައިވާ ކަމަށް ބޮޑު ފިނޮޅުގެ ޑިވޮލޮޕާ ސީލް މޯލްޑިވްސް ކުންފުނިން ބުނެފި އެވެ.\nބޮޑި ފިނޮޅުގައި ތިބި މެމްބަރު ރިޒާ ކުންފުނީގެ މުވައްޒިފުން ވަނީ އެރަށުގައި މަސައްކަތް ކުރަމުންދިޔަ ދިވެހި މުވައްޒިފުންތަކެއް ރަހީނު ކޮށްފަ އެވެ. އެމީހުން ވަނީ މިހާރު ފުލުހުން ހިންގި ހާއްސަ އޮޕަރޭޝަނެއްގައި ސަލާމަތްކޮށްފަ އެވެ. އަދި 19 ބިދޭސީއަކު ވަނީ ފުލުހުންގެ ބެލުމުގެ ދަށައް ގެންގޮސްފަ އެވެ.\nމިކަމާ ގުޅިގެން ރިޒާ ރޭގެ ވަގުތެއްގައި ވިދާޅުވެފައިވަނީ، ބިދޭސީން ދިވެހިން ރަހީނު ކޮށްފައިވަނީ މުސާރު ލިބުން ލަސްވުމާ ގުޅިގެން ކަމަށެވެ. އަދި މުސާރަ ނުދެވި ލަސްވީ ރަށުގެ ޑިވޮލޮޕާގެ ފަރާތުން ލިބެންޖެހޭ ފައިސާ ނުލިބިގެން ކަމަށެވެ. ރިޒާ ވިދާޅުވި ގޮތުންނަމަ ބިދޭސީ މުވައްޒިފުންނަށް މުސާރަ ނުދޭތާ ވަނީ ހަތަރު މަސްވެފަ އެވެ. މިކަމާ ގުޅިގެން ބިދޭސީން ހަމަނުޖެހުން ހިންގަން އުޅޭކަން ރިޒާއަށް އެގޭއިރު އެކަން ވަނީ ފުލުހުންގެ ސަމާލުކަމަށްވެސް ގެނެސްފަ އެވެ.\nރިޒާގެ މި ވާހަކަތަކާ ގުޅިގެން ރަށުގެ ޑިޕޮލޮޕާ ކުންފުނި ކަމަށްވާ ސީލް މޯލްޑިވްސްގެ ކުންފުނީގެ ވަކީލުން ބުނެފައިވަނީ، ރިޒާގެ ކުންފުންޏަށް ފައިސާ ދީފައިވާނެ ކަމަށެވެ. އަދި ދޭން ޖެހޭ އަދަދަށްވުރެ އިތުރަށް ވެސް ފައިސާ ދީފައިވާނެ ކަމަށެވެ.\nސީލް ކުންފުނީގެ ވަކީލުން ބުނެފައިވަނީ، ރިޒް ޕްރައިވެޓް ލިމިޓެޑް ކުންފުންޏާ ހަވާލުކޮށްފައިވަނީ ބޮޑު ފިނޮޅުގެ މަސައްކަތުގެ ތެރެއިން ވަރަށް ކުޑަ މަސައްކަތެއް ކަމަށެވެ. އެގޮތުން އެ މަސައްކަތް ފުރިހަމަކުރުމުން ދައްކަން ޖެހެނީ 12 މިލިއަން ރުފިޔާ ކަމަށެވެ. ނަމަވެސް ސީލް ކުންފުނިން ރިޒް ކުންފުންޏަށް 21 މިލިއަން ރުފިޔާ ދީފައިވާ ކަމަށް ސީލް ކުންފުނީގެ ވަކީލުން ވަނީ ބުނެފަ އެވެ.\nއެހެންކަމުން ރިޒް ކުންފުންޏަށް ބޮޑު ފިނޮޅުގައި ތިބި މުވައްޒިފުންގެ މުސާރެ ދެވެން ޖެހޭނެ ކަމަށް ސީލް ކުންފުނީގެ ވަކީލުން ވަނީ ބުނެފަ އެވެ. އަދި މުވައްޒިފުންނަށް އިހްމާލުވުމުގެ ފުރިހަމަ ޒިންމާ ރިޒް ކުންފުނިން ނަގަން ޖެހޭއިރު އެކަން ސީލް ކުންފުނީގެ ބޮލުގައި ނޭޅުވޭނެ ކަމަށްވެސް ވަނީ ބުނެފަ އެވެ.\nސީޅް ކުންފުނީގެ ވަކީލުން ބުނެފައިވާ ގޮތުގައި ރިޒް ކުންފުނީގެ މުވައްޒިފުންގެ ގޮތުގައި ބޮޑު ފިނޮޅުގައި ތިބީ ލިޔެކިޔުން ނެތް ބިދޭސިން ކަމަށެވެ. އަދި އޭގެ ތެރެއިން ގިނަ މުވައްޒިފުންގެ އަތުގައި ވޯކް ވިސާވެސް ނެތް ކަމަށެވެ. ސީލް ކުންފުނީގެ ވަކީލުން ބުނެފައިވަނީ މިހާތަނަށް ބެލި ބެލުމުން މުވައްޒިފުންގެ އިންޝުއަރެންސް ކަންތައްވެސް ރިޒް ކުންފުނިން ފުރިހަމަ ކޮށްފައިނުވާ ކަމަށެވެ.\nމެމްބަރު ރިޒާ ބޮޑުފިނޮޅު\nJuly 30, 2020 20:23:08\nJuly 03, 2020 13:55:16\nބޮޑު ފިނޮޅު ހަމަނުޖެހުމާ ގުޅިގެން 19 ބިދޭސީއަކު ފުލުހުންގެ ބެލުމުގެ ދަށަށް\nމަޖިލީހުގެ މެމްބަރަުކަން ހޯދުމަށް ފައިސާހަރަދުކުރީ ބިދޭސީންގެ މުސާރަކޮޅުންބާ ؟


Tax Bayaan Husha Halhai Faisaaa Dhehkumuge Sungadithakah Badhalu Genesfi - Vaguthu\nޓެކްސް ބަޔާން ހުށަހަޅައި ފައިސާ ދެއްކުމުގެ ސުންގަޑިތަކަށް ބަދަލު ގެނެސްފިއެވެ.\nމިރާ އިން ކުރި އިއުލާނެއްގައި ވަނީ އޮންލައިންކޮށް ޓެކްސް ބަޔާން ހުށަހަޅައި ފައިސާ ދެއްކުމަށް ޓެކްސް ދައްކާ ހުރިހާ ފަރާތްތަކަށް ލާޒިމުކޮށްފައިވާ ޓެކްސްތައް ފިޔަވައި، އެނޫން ޓެކްސްތަކުގެ ޓެކްސް ބަޔާން ހުށަހަޅައި ފައިސާ ދެއްކުމުގެ ސުންގަޑިތަކާއި މީރާއަށް ބަލައިގަންނަ އެހެނިހެން ފައިސާ ދެއްކުމުގެ ސުންގަޑިތަކުގެ ތެރެއިން 27 މޭ 2021 އިން ފެށިގެން 10 ޖުލައި 2021 އާ ދެމެދު އައިސްފައިވާ ނުވަތަ އަންނަ ސުންގަޑިތައް މި މަހުގެ 11 ވަނަ ދުވަހަށް ފަސްކޮށްފައިވާ ކަމަށެވެ.\nސުންގަނޑި ފަސްކޮށްފައިވާއިރު، ސުންގަޑިއަށް ޓެކްސް ބަޔާން ހުށަހަޅައި ފައިސާ ދެއްކުމުގެ ކަންތައްތައް ހަމަޖެއްސުމަށް މީރާއިން އިލްތިމާސްކުރެއެވެ.\nމީރާއަށް ދައްކާ އެންމެހާ ޓެކުހާއި އެހެނިހެން ފައިސާ އަދި ހުޝަހަޅާ ޓެކްސް ބަޔާންތައް އޮންލައިންކޮށް ހުށަހެޅުމުގެ ފުރުސަތު ހުޅުވާލައިފައިވާކަން މީރާއިން ފާހަގަ ކޮށްފައިވެއެވެ. އަދި ކޮވިޑާއި ގުޅިގެން އިޖްތިމާއީ ގައިދުރުކަމަށް ހާއްސަ ސަމާލުކަމެއް ދިނުމާއި، ކޮވިޑް ވޭދަނަތައް ކޮންޓްރޯލް ކުރުމަށް މުހިންމުކަމެއް ދިނުމުގެ ގޮތުން އެންމެހައި ފަރާތްތަކުން އޮންލައިންކޮށް މީރާގެ ހިދުމަތް ހޯދުމަށް މީރާއިން އިލްތިމާސް ކުރެއެވެ.\nމީރާއިން އެދެނީ ސުންގަޑިއާއި ގުޅިގެން ނުވަތަ މީރާއިން އިތުރު އެއްވެސް މުއާމަލާތަކާއި ގުޅޭގޮތުން މައުލޫމާތު ހޯއްދެއްވުމަށް ބޭނުންވާ ފަރާތްތަކުން، ރަސްމީގަޑީގައި މީރާގެ ހޮޓްލައިން 1415 އަށް ގުޅުއްވުމަށް ނުވަތަ ވައިބަރ ނަންބަރު 9821415 އަށް މެސެޖްކުރެއްވުމަށެވެ.


މޫދަށް އެރި އުޅުނީ2ކިނބުލަކާއި އެކު,ކަންތައްވީ އެންމެ ރަނގަޅަކަށް ނޫން – Dhen.mv\nމޫދަށް އެރި އުޅުނީ2ކިނބުލަކާއި އެކު,ކަންތައްވީ އެންމެ ރަނގަޅަކަށް ނޫން\nމުޙައްމަދު ޝިފާއު October 18, 2020 - 5:46 pm\nއާންމުކޮށް ފަތުރުވެރިންނަކީ އެކި ކަހަލަ މަސްތަކާއި މޫދު ޖަނަވާރުތަކާ އެކު މޫދަށް އެރެން ޝައުގުވެރިވާ ބައެކެވެ. އެގޮތުން، ކޯމަހާއި މަންތާ ނަމަކަށް ކިޔާ މަޑި އަކީ ރާއްޖެއަށް އަންނަ ފަތުރުވެރިން ވެސް އެ މަސްތަކަކާއެކު މޫދަށް އެރެން ބޭނުންވާ މަސްތަކެކެވެ. އެހެން ނަމަވެސް މި މީހާއަކީ ކިނބުލަކާ އެއްކޮށް މޫދަށް އެރުނު މީހެކެވެ. އާޚިރުގައި ކަންތައް ނިމިގެން ދިޔައީ އެންމެ ރަނގަޅަކަށް ނޫނެވެ.\nއިނގިރޭސި ވިލާތުގައި2ކިނބުލަކާއި އެކު މޫދަށް އެރި އޮވެ ކުރަމުން ދިޔަ ވީޑިއޯއެއްގައި ކިނބޫ އައިސް އެމީހާއަށް ހަމަލާދިން މަންޒަރު ވަނީ އެ ވީޑިއޯ އަށް އަރާފައެވެ. އަދި މި ވީޑިއޯ ވަނީ ސޯޝަލް މީޑިއާގައި އާންމު ކުރި ހިސާބުން މި ވީޑިއޯއަށް ވަނީ ގިނަ ބައެއްގެ ޝައުގުވެރިކަން ލިބިފައެވެ\nވީޑިއޯ އިން ފެންނަ ގޮތުގައި ފުރަތަމަ ވަގުތުކޮޅު މި މީހާ އެ ކިނބޫތަކާއި އެކު ވަރަށް މަޖާކުރިއެވެ. އެހެން ނަމަވެސް ކިނބޫ އޭނަގެ ގާތަށް އައި ހިސާބުން މުޅި މާހައުލު އެއްކޮށް ބަދަލުވީއެވެ. އޭނަގެ ކަނާތް އަތުގައި ދަތް އެޅީއެވެ. އެހެން ނަމަވެސް އެހިސާބުން އޭނާ ވަނީ ހަޅޭލަވާ އެހެންމީހުންގެ އެހީތެރިކަމާއި އެކު ދޯންޏަށް އަރާފައެވެ. މާބޮޑު އަނިޔާއެއް ނުވި ނަމަވެސް އޭނާ ހުރީ ވަރަށް ބޮޑަށް ބިރުގަނެފައެވެ.\nއިނގިރޭސިވިލާތުގައި ބުރުގާ އަޅާ ފުލުހުންނަށް ހާއްސަ ޔުނިފޯމެއް\nޕޯލެއްގެ ނަތީޖާ: ރާއްޖޭގައި ހަނީމޫން ހޭދަކުރާ އިނގިރޭސިން ވަރިވުމުގެ ފުރުސަތު ބޮޑު!


ތިޔަ ލޯބީގައި – 20 | Vaahaka ތިޔަ ލޯބީގައި – 20 – Vaahaka\n5k 21 0\tNovember 28, 2020\nފުސްވެގެންދިޔަ ދެލޮލުގެ ތެރެއިން ދުޢާއަށް ދެއަތްއުފުލައިގެންއިން ނުހައިކްއަށް ޝަޔަމް ބަލަންއިނެވެ. އެހިނދު އޭނާގެ ހިތުގައި ތަފާތު ވިންދެއް ޖަހައިލިއެވެ. މިއިން ދުވަހަކު ސިކުނޑިއަށް ވެރިނުވާ ތަފާތު ޚިޔާލުތަކުން ޝަޔަމްގެ ނަފުސް ބަނދެވިގެންދިޔައެވެ. ކަރުނައިގެ ތެރޭން ލުއިގޮތަކަށް ޝަޔަމް ހީލިއިރު އަމިއްލަ ނަފުސާ ކަމަކަށް އެއްބަސްވިފަދައެވެ.\nދިގު ދަތުރަކަަށްފަހު އަމިއްލަ ގައުމަަށް އާދެވުމުން ނުހައިކްގެ ހިތަށް ލިބުނު ހަމަޖެހުމުގައި ފުޅާކޮށް ހިނިތުންވެލަމުން ފުންނޭވާއެއްލިއެވެ. ލަގެޖްތައް ޓްރޯލީއަށްލައި ނުނިމެނީސް އެތަނަށް އައިސް މަޑުކޮށްލި އާދިލްފެނި ނުހައިކް ސަލާމް ގޮވައިލިއެވެ. ހިތްހެޔޮކަމާއެކު ސަލާމުގެ ޖަވާބުދެމުން އާދިލް ޝަޔަމްއަށް ބަލައިލިއެވެ. އެވަގުތު ހިނިތުންވެ އޭނާއަށް ބަލަންހުރި ޝަޔަމް ފެނި އާދިލްއަށް ހައިރާންކަން ލިބުނެވެ.\n"ހިނގާ ދާން. ނުހައިކްވެސް އާދޭ އަހަރެންނާއެކު.." ނުހައިކްގެ މޫނަށް ބަލައިލި ޝަޔަމް އެދުނެވެ. ބޯޖަހައިލަމުން އެމީހުންގެ ފަހަތުން ނުހައިކް ހިނގައިގަތެވެ.\nނުހައިކްގެ ގޭ ކުރިމައްޗަށް އާދިލް ކާރު މަޑުކޮށްލުމާއެކު ޝަޔަމްއަށް ލޯބިން ބަލައިލަމުން ވަދާއުގެ ސަލާމް ކުރުމަށްފަހު ނުހައިކް ކާރުން ފޭބިއެވެ. އަދި އޭނާގެ ފޮށި ޑިކީއިން ނަގަމުންގޮސް ގެއަށްވަނެވެ. ނުހައިކް ގެއަށްވަނުމާއިއެކު އަތުން ކާރު ދުއްވައިލުމަށް ޝަޔަމް އިޝާރާތްކޮށްލިއެވެ.\n"މާމާ.." ދުވެފައި އައިސް ސޯފާގައި އިން މުހުސިނާގެ ގައިގައި ޝަޔަމް އޮޅުލައިގަތެވެ. އަތުގައިއޮތް ދުޢާފޮތް ލައްޕައިލަމުން މުހުސިނާ ޝަޔަމްގެ ބޮލުގައި ލޯތްބާއެކު ފިރުމަައިލިއެވެ.\n"ދަރިފުޅުގެ ވިޔަފާރި ފުޅާވީތީ މާމަ ވަރަށް އުފާވޭ.. އެގޮތުންވެސް މާމައަށް ގިނަގިނައިން ދަރިފުޅާ ބައްދަލުވުމުގެ ފުރުސަތު ލިބޭތީ." ޝަޔަމްގެ ގައިގައި ބައްދައިލި މުހުސިނާގެ އަޑުގައިވީ އުފާވެެރިކަމެވެ. މުހުސިނާގެ ވާހަކައިން ޝަޔަމްވެސް ހީލިއެވެ. އެވާހަކަތަކާ ޚުދު އޭނާގެ ނަފުސުވެސް އެއްބަސްވެއެވެ.\n"ޝަޔަމް.. ވެލްކަމް ބެކް.." ކާކޮޓަރިން ނުކުތް ޖިޔާ ޝަޔަމް ފެނުމާއެކު އެދިމާލަށް އަންނަމުން ބުނެލިއެވެ.\nޖިޔާ ފެނުމާއެކު އިންތަނުން ތެދުވަމުން އޭނާ އާއި އެކުގައި އައުމަށްބުނެ ޝަޔަމް އޭނާގެ ކޮޓަރިއަށް މިސްރާބުޖެހިއެވެ. ނިތްއަރުވައިލަމުން ޖިޔާވެސް ޝަޔަމްގެ ފަހަތުން ހިނގައިގަތެވެ.\n"ހާދަ އުފަލުން ހުރިހެން ހީވެއޭ.. ޔަގީން މިދަތުރުގަ ކަންތައްގަނޑެއް ހިންގާލާފަ ތިއައީ.." އެނދުމައްޗަށް ވެއްޓިގަތް ޝަޔަމްގެ އެއްފަރާތުގައި އިނށީދެލަމުން ޖިޔާ ލޯހިމަކޮށްލުމަށްފަހު ޝަޔަމްއަށް ބަލައިލިއެވެ. އެދަތުރުގައި ހިނގި ހުރިހައިކަމެއް އެނގެން ޖިޔާ އިނީ ބޭނުންވެފައެވެ.\nޖިޔާއަށް ބަލައިލަމުން ޝަޔަމް ތުންފަތުގައި ދަތްއަޅައިލިއެވެ. އެހެންނާ ނުފެންނަފަދަ ކަންތައްތަކެއް ޝަޔަމްގެ ފަރާތުން ފެންނަން ފެށުމުން ޖިޔާގެ ބޮލުގައި ނުބައި ގޮތަކަށް ރިއްސާލިއެވެ.\n"ކިހިނެއްވީ އެއްޗެއް ނުބުނެ މާ ފާޑަކަށް ހެވިފަ ތިއޮންނަނީ؟ ބުނެބަލަ އަޅެ.. އަނެއްކާ ޝަޔަމްގެ މިޝަން ކޮޕްލީޓް ވީތަ؟" ޝަޔަމްގެ ކޮނޑުގައި އަތުން ޖަހައިލަމުން ހަމަޖެހިލަން މަސައްކަަތްކުރަމުންދިޔަ ޖިޔާ އަނެއްކާވެސް ވާހަކަދެއްކިއެވެ.\n"ތި މިޝަންގެ ވާހަކަ އަބަދު ނުދައްކަބަލަ.. އެއީ ކުރިއެއްނު.. އެހެންނޫނަސް އެކަންތައް އަހަރެން ހިތުން ފުހެލައިފިން.." މިފަހަރު ޖިޔާގެ ވާހަކަތަކާ ވިއްދައި ޝަޔަމް ވާހަކަދެއްކިއެވެ. ތުންފަތަށް ވައްތަރެއް ޖައްސައިލި ޖިޔާގެ މޫނުމަތިން ފައުޅުވީ ފޫހިކަމެވެ.\n"އޯކޭ.. ދެން ނުދައްކާނަން.. އެކަމަކު ތިވެގެން އުޅޭ ގޮތެއް ބުނެބަލަ. އަހަރެންނަށް ޔަގީން ކޮންމެވެސް ކަމެއް ހިނގައިފިކަން.. ޝަޔަމް އެހެންނާވެސް ހުރިހައި ވާހަކައެއް އަހަރެންނާ ހިއްސާކުރަމެއްނު.." ދާދި އަވަހަށް މޫނުމަތީގައިވި ކުލަވަރު ޖިޔާ ފޮރުވައިލިއެވެ.\n"ޖިޔާ އަށް ގަބޫލުކުރަންވެސް އުނދަގޫވާނެ މިވާހަކަތައް.. އަހަރެންނަށް އެނގޭ ޖިޔާ ނުހައިކްދެކެ ފޫހިވާކަން.. އެކަމަކު އެއީ ޖިޔާ ތިހީކުރާކަހަލަ މީހެއްނޫން.. ނުހައިކް ފަދަ ޚުލްގުހެޔޮ ރަނގަޅު ފިރިހެނަކާ އަހަރެންގެ ހަޔާތުގަވެސް އަދި ބައްދަލެއްނުވޭ. ޖިޔާ.. ޕްލީޒް އަހަރެން މިދައްކާ ވާހަކަ ރަނގަޅަށް އަޑުއަހައްޗޭ.." ވާހަކަދައްކަމުންގޮސް އާދޭހުގެ ރާގަކަށް ޝަޔަމް ބުނެލިއެވެ. އޭރު އޭނާގެ ނަޒަރުވެސްހުރީ ޖިޔާގެ މޫނަށް ހުއްޓިފައެވެ.\n"ޝަޔަމް ކީކޭތަ ކިޔަން ތިއުޅެނީ؟ އަހަރެންނަކަަށް ނުވިސްނޭ. ތަންކޮޅެއް ސާފުވާނެހެން ތިބުނާ އެއްޗެއް ބުނެބަލަ.." ހިތްހަމަނުޖެހުނަސް އެކަން ނުދައްކައިވޭތޯ ޖިޔާ މަސައްކަތްކުރިއެވެ.\n"އަހަރެންނަަށް.. ނުހައިކްދެކެ ލޯބިވެވިއްޖެ.. ވަރަށް ވަރަށް ބޮޑަށް.. ނުހައިކް އަށްވެސް.. އަހަރުމެން ދެމީހުންވެސް ބޭނުންވަނީ އާއިލާގެ ރުހުމާއެކު ވީ އެންމެ އަވަހަކަށް ކައިވެނިކުރަން.." އޮށޯވެގެން އޮތުމުގެ ބަދަލު ތެދުވެ އެނދުމަތީގައި ދެވައިވަށްކޮށްލައިގެން އިނދެ ޝަޔަމް ޖިޔާގެ މޫނަަށް ބަލައިލިއެވެ.\n"ވަޓް؟ ޝަޔަމް މޮޔަވީތަ؟ ތިކިޔޭއެއްޗެއް އެބަ އެނގޭތަ؟ އެމީހާގަނޑު ޝަޔަމްގެ ބޮލަަށްވެސް އެރުނީތަ؟ އޭނަ އެއުޅެނީ ލޯބިންނެއްނޫން.. ޝަޔަމްގެ މުދަލުގެ ދަހިވެތިކަމުގަ." އިންތަނުން ފުންމައިގެން ޖިޔާއަށް ތެދުވެވުނީ ލިބުނު ސިހުމަކުންނެވެ. އެފަދަ ވާހަކަތަކެއް ޝަޔަމްގެ ދުލުން އަަޑުއިވުމުން ގަބޫލުކުރަން އޭނާއަަށް ދަތިވީއެވެ. ނުހައިކްދެކެ ލޯބިވެވުނު ނަމަވެސް ކައިވެންޏާ ހަމައަށް ޝަޔަމްގެ ވިސްނުން ގޮސްފާނެއޭ ފަހަރެއްގައިވެސް ޖިޔާ ހިއެއްނުކުރެއެވެ.\n"ނޫން.. ޖިޔާ ހަމަޖެހިބަލަ.. ނުހައިކް އެއީ އެފަދަ މީހެއްނޫން.. އަހަރެންނަށް އިތުބާރުކުރޭ.. ޖިޔާ ތިހީކުރާފަދަ އެއްވެސް ނިޔަތެއް ނުހައިކްގެ ނެތް.. ޕްލީޒް ޖިޔާ.. އަހަރެންގެ ހިތްމަރައިނުލާ.. އަހަރެންގެ އާއިލާއިން އަބަދުވެސް އެންމެ ގާތްކޮށް ދެކުނީ ޖިޔާ.. އަަހަރެން ބޭނުމެއްނޫން މިގުޅުމާމެދު ޖިޔާ ނުރުހިފަ ހުންނާކަަށް.." ޖިޔާގެ ދެއަތުގައި ހިފައިލަމުން ދެރަވެލައިފައި ޝަޔަމް ބުނެލިއެވެ. ޖިޔާއަށް ވިސްނައިދެވޭތޯ އޭނާ މަސައްކަތްކުރަމުން ދިޔައެވެ.\n"އަހަރެންނަށް ގަބޫލުވެސް ނުކުރެވޭ ޝަޔަމް ތިފަދަކަމެއް ކޮށްފާނެކަމަށް.." ހިތްހަމަނުޖެހުނުވަރުން ޝަޔަމްގެ އަތް ފޮޅުވައިލަމުން ޖިޔާ ދުަރަށްޖެހިލިއެވެ. ހަސަދައިގެ ގިނިން އެހިތް އަނދަމުންދިޔައިރު އެކަން ފަރުދާކުރަންވެސް އޭނާ ނުކުޅެދިފައިވާކަހަލައެވެ.\n"އަހަރެންނަށް ޔަގީން އަޒްހަރުބެއާ ސައިނައްތަވެސް ތިގުޅުމާ ގަބޫލު ނުވާނެކަން.. ޝަޔަމްއާ އަޅާބަލާއިރު ނުހައިކް އެއީ ކާކު؟ ޗީ ޗީ.. ހަޔާތުގެ ބައިވެރިއަކަށް މީހަކު ޚިޔާރުކުރާއިރު ތިމާއާ އެއްފެންވަރެއްގެ މީހެއް ޚިޔާރުކުރިނަމަ.." ދެފަރާތަށް ބޯހޫރައިލަމުން ޝަޔަމް ގޮވަގޮވައި ހުއްޓައި އެކޮޓަރިން ނުކުމެގެން ޖިޔާ ދިޔައެވެ. ޖިޔާގެ ވާހަކަތަކުން ހިތަަށް މާޔޫސްކަން ވެރިވެގެންދިޔަ ޝަޔަމްއަށް ފުންނޭވާއެއް ދޫކޮށްލެވުނެވެ.\n"ނޫން.. އަހަރެންގެ މައިންބަފައިން މިގުޅުމާ ގަބޫލުވާނެ.. އެމީހުން އަހަރެންދެކެ އެހައިވަރަށް ލޯބިވާނެކަން ޔަގީން.. އަހަރެންގެ އުފަލަށް އެމީހުން އެއްވެސް ހުރަހެއް ނާޅާނެ.. ކޮންމެ މީހަކު ކޮންމެ އެއްޗެއް ކިޔަސް އަހަރެން ނުހައިކްއާ ވަތްކެތްނުވާނަން.." ހިތަށްވެރިވަމުންދިޔަ އެކިޚިޔާލުތަކުގައި ގެނބެމުންދިޔަ ޝަޔަމްގެ ޟަމީރު ބުނެލިއެވެ.\nއަތުގެކޮޅަށް ކޮޓަރީގެ ދޮރުލައްޕައިލި ޖިޔާ ދަތްކުނޑި ވިކައިލަމުން އިސްތަށިގަނޑުގައި އަތް ހިންގައިލިއެވެ. ރުޅިއައިސްގެންގޮސް ހަދައިފައި ނުހަދާނެގޮތެއް ނޭނގިގެންއުޅޭ މީހެކޭ އޭނާއެކޭ އެއްވެސް ތަފާތެއްނެތެވެ.\n"ނުހައިކްވެސް ޝަޔަމް ދެކެ ލޯބިވަނީތަ؟ ކީއްވެ؟ އެންމެ ފުރަތަމަ ނުހައިކް ފެނުނީ އަހަރެންނަށް.. ދެން ކީއްވެ؟ ޝަޔަމްއަށްވުރެ ވަކި އަހަރެންވެސް ހުތުރެއްނުވާނެ.. އެހެންވިޔަސް ހެޔޮ.. އަހަރެންނަށް ނުލިބުނު އުފަލެއް އެހެންމީހަކަށް ލިބުނަ ނުދޭނަން.. ނޫން.. އަހަރެންނަށް އެކަމަކާ ނުރުހެވޭނެ... ދުވަހަކުވެސް ނުރުހެވޭނެ.. ޝަޔަމް ޖެހޭނީ ނުހައިކްއާ ދުރުވާން.. ކޮންމެ ގޮތެއް ހަދާފަވެސް އަހަރެން އެކަން ކުރާނަން.. އަހަރެންގެ މީހަކަށްނުވެ ޝަޔަމްގެ މީހަކަށްވެސް ވަކި ނުހައިކްއަކަށް ނުވެވޭނެ.." އަމިއްލަ ނަފުސާ ވާހަކަދައްކަމުންދިޔަ ޖިޔާގެ ދެލޮލަަށްވަނީ ކަރުނަ ޖަމާވެފައެވެ. ހަސަދަވެރިކަމުގެ ތެރޭގައި އޭނާގެ މުޅި ނަފުސުވެސް އަނދަމުންދިޔައެވެ.\nދަންވަރުގެ ހަމަހިމޭންވަގުތެވެ. ސޯފާގައި ނިދިފައިއޮތް ޒާއިންއަށް ދެލޯތަޅުވައިލަމުން ލޯހުޅުވައިލެވުނީ ޓީޝާޓް ލައިގެން އޮތުމުން ނިދީގައިވެސް އުނދަގޫ އިހުސާސުތަކެއް ކުރެވިގެންނެވެ.\nޒާއިންއަަށް ހަމަހޭވެރިކަން ވުމާއެކު ކޮޓަރީގައި ހިފައިލައިފައިވި ވޭނީ މަޑު ގިސްލުމުގެއަޑު އިވުނެވެ. އެއަޑުގައިވި ހިތްދަތިކަމުން ކޮންމެ ހިތަކަށްވެސް އަސަރުކުރާނެކަން ގައިމެވެ. ތެދުވަން އުޅެފައިވެސް ނިދާބޮކީގެ ފަނޑު އަލިކަމުގެ ތެރޭގައި ޒާއިން ކޮޓަރިތެރެއަށް ވަށައިގެން ނަޒަރު ހިންގައިލިއެވެ. އެވަގުތު ފެނުނު މަންޒަރުން ލިބުނު ހައިރާންކަމުގައި ޒާއިންއަށް އޮތްތަނުން ތެދުވެވުނެވެ.\nކޮޓަރީގެ އެއްފަރާތުގައި ހުދު ދޮޅިއެއް އަޅައިގެން މުސައްލަމަތީގައި ސަޖިދައިގައިއޮވެ ގިސްލައި ރޮމުން ލަމްޔާ ދިޔައިރު އެމަންޒަރުން އޭނާގެ ހިތަށްވެސް ފުން އަސަރެއްކުރުވިއެވެ. މިއިން ދުވަހަކުވެސް ނަމާދުގައި އެފަދަ ހިތްދަތިގޮތަކަށް ލަމްޔާ ރޯތީ ޒާއިން ނުދެކެއެވެ.\nލަމްޔާގެ ހަރަކާތްތަކަށް ބަލަން އޭނާއަށް އިނދެވުނީ އެހެން ހުރިހައިކަމެއްގެ މަތިންވެސް ހަނދާންނެތިފައެވެ. އެވޭނީ ގިސްލުމުން އެތައް ޝަކުވާއެއް ކުރަމުންދިޔަ ކަހަލައެވެ. ހިންދިރުވައިލި ޒާއިން އެއްފަރާތުގައިއޮތް ފޯނު ނަގައި ގަޑިބަލައިލީ އެވަގުތު ލަމްޔާ ކުރަމުންދިޔައީ ކޮންނަމާދެއްކަމާއި މެދުގައި ސުވާލުއުފެދިފައި އިނދެއެވެ. ގަޑިން މެންދަމުން އަލިވެ3ޖަހައިބޮޑުވީއެވެ. ރޭގަނޑުގެ އެއަރާމު ނިދި ނަގައިލައިފައި ލަމްޔާ ކުރަމުންދިޔަ ކަމަކުން ޒާއިންގެ ސަމާލުކަން އެކަމަށް ހުއްޓޭގޮތްވިއެވެ.\nފޯނު އެއްފަރާތުގައި ބާއްވަމުން ހަމަހިމޭންކަމާއެކު ލަމްޔާގެ ހަރަކާތްތަކަށް ގެއްލިފައި ޒާއިންއަށް އިނދެވުނެވެ. ނޭނގޭ އެތައް އިހުސާސަކުން އެހިތް ބަނދެވަމުންދިޔައެވެ. ހިނދެއް ހިނދަކަށް ލަމްޔާގެ ގިސްލުން ބާރުވާން ފެށުމާއެކު އިންތަނުން ޒާއިންއަށް ތެދުވެވުނީ އަމިއްލަ އިޚުތިޔާރުން ބޭރުއެވެ.\nލަސްފިޔަވަޅުތަކެއްގައި އައިސް ޒާއިންއަށް ލަމްޔާގެ ގާތުގައި އެއްފަރާތަކަށްވާހެން މަޑުކޮށްލެވުނެވެ. އެވޭންދެނިވި އަޑުން އޭނާގެ މުޅި ނަފުސުގެ ހަމަޖެހުންވެސް ގެއްލިގެންގޮސްފިއެވެ. ލަމްޔާއަށް ބަލަންއިނުމަަށްފަހު ޒާއިންއަށް އޭނާގެ ގާތުގައި އިނށީދެވުނެވެ. އެހިނދު ސަޖިދައިގައިއޮތް ލަމްޔާ ތެދުވަމުން އިންތަނުގައި ހަމަޖެހިލިއެވެ. އިރުކޮޅެއްގެ ހިމޭންކަމަށްފަހު ނޯތްދަމައިލަމުން ލަމްޔާ ސަލާމްދިނެވެ. ގާތުގައިއިން ޒާއިން އޭނާގެ ލޮލުގައި އަޅައިގަތީ އެވަގުތުއެވެ. ސިހުނަސް އެކަން ނުދައްކައި ގިސްލުން މަތަކުރެވޭތޯ އޭނާ މަސައްކަތްކުރަމުން ދިޔައެވެ.\nލަމްޔާ ސަލާމް ދެމުން އޭނާއަށް ބަލައިލިގޮތްފެނި ޒާއިންގެ ހިތް މަޑުކަފަކޮޅަކަށް ވެގެންދިޔައެވެ. އެކަރުނަވީ ދެލޯ އޭނާގެ ހިތުގައިވެސް މަޑުރިހުމެއް އުފައްދައިފިއެވެ. މީގެ ކުރިން އެފަދަ ވޭންދެނިވި ގޮތަކަށް ލަމްޔާ ރުއި އަޑު އޭނާއަށް އިވިފައެއްނުވެއެވެ.\nއިތުރު އެއްވެސްކަމަކާ ވިސްނުމެއްނެތި އޭނާގެ ގާތުގައިއިން ލަމްޔާގެ ކޮނޑުގައި ހިފައިގެނެސް އޭނާގެ މެޔާލައި ޒާއިން ބޮނޑިކޮށްލިއެވެ. ތެޅިގަނެފައި ގަދަހަދައިލަމުން ދުރަށްދާން ލަމްޔާ އުޅުނެއްކަމަކު ޒާއިން ހިފަހައްޓައިގެންއިންލެއް ބާރުކަމުން އޭނާއަށް އެކަން ކާމިޔާބުވާގޮތެއް ނުވިއެވެ. ޒާއިންގެ މޭގައި އަތުން ތަޅައިގަންނަމުން ދުރުވާން އުޅެގެންވެސް އޭނާއަށް އެކަމެއް ނުވިއެވެ. އިތުރަށް އޭނާގެ މެޔާލައި ޒާއިން ލަމްޔާ ބާރުކޮށްލީއެވެ.\nޒާއިންގެ ގާތްކަމުން ލަމްޔާއަށް އިތުރުހިތްދަތިކަމެއް ލިބުނުކަހަލައެވެ. އޭނާގެ ރުއިން ބާރުވެގެން ދިޔައީ ގަސްދަކައިނުލައެވެ.\n"ޝްޝްޝް.. ބޭބީ އިޓްސް އޯކޭ.. ޕްލީޒް ހުއްޓާލާ.. ތިވަރަށް ރޯކަން ނުވާނު.." ދޮޅިމަތިން ލަމްޔާގެ ބޮލުގައި ބޭއިޚްތިޔާރުގައި ބޮސްދެމުން އޭނާގެ ކޮނޑުގައި ލޯބިން ޒާއިން ފިރުމަންފެށިއެވެ. އޭނާއަށް އެފަދައިން ކަންތައްކުރެވެމުންދިޔައީ ކީއްވެކަމެއް ޚުދު ޒާއިންއަކަށްވެސް ނޭނގެއެވެ. ލަމްޔާ ހަގީގަތުގައިވެސް އޭނާގެ ހިތާއި ކުޅެލައިފިއެވެ. ދުވަހަކު ކުރަން ގަސްދުގައިނެތް އެތައްކަމެއް އޭނާއަށް ކުރެވެމުންދިޔައީ އެހެންވެއެވެ.\nގަބޫލުނުކުރިނަމަވެސް އެހިތުގެ ހަމަޖެހުމަކީ އެނިޔަނެތި އަންހެންކުއްޖާއެވެ. އެހިތުގައި ފޮރުވަން މަސައްކަތްކުރަމުންދިޔަ ލޯބި ޒާއިންގެ ކޮންމެ އަމަލަކުން ފައުޅުވަމުންދިޔައެވެ. އެހެނަސް އެކަމަށް އޭނާގެ އެއްވެސް ފަރުވާލެއް ނެތްފަދައެވެ. ލޯބިން ގިސްލެވިފައިއިން ލަމްޔާ މަސަލަސްކުރެވޭތޯ އޭނާ މަސައްކަތްކުރަމުން ދިޔައެވެ.\n"އިޓްސް އޯކޭ ބޭބީ.. އިޓްސް އޯކޭ.." ވަރުބަލިވެފައި އޭނާގެ މޭގައި މޫނު ޖައްސައިލައިގެންއިން ލަމްޔާގެ ނިތުގައި ޒާއިންއަށް ބޮސްދެވުނެވެ. ޒާއިންގެ އަމަލުތަކާއި ބަސްތަކުން އަޖައިބުވެފައިވިޔަސް އެކަމާ ވިއްދައި އެއްޗެއް ބުނެވުމަށްވުރެ ލަމްޔާ ވަނީ ރުއިމުގެ ސަބަބުން ވަރުބަލިވެފައެވެ. ޒާއިންގެ އަތުތެރަށް އަމިއްލަ ހަށިގަނޑު ދޫކޮށްލައިގެން އޭނާއަށް އިނދެވުނީ އެހެންވެއެވެ.\n"ޕްލީޒް.. ދެން ނުރޮއްޗޭ.. މި ބޮޑު ބޮޑު ދެލޮލާއި ކަރުނަ އެއްގޮތަކަށްވެސް ނުގުޅޭ.." ލަމްޔާގެ އިސްއުފުލައިލަމުން އެދެލޮލުން އޮހޮރެމުންދިޔަ ކަރުނަތައް ޒާއިން ފުހެލިއެވެ. އެއްޗެއް ނުބުނެ ބަސްހުއްޓިފައި ލަމްޔާ ޒާއިންއަށް ބަލަހައްޓައިގެން އިނެވެ. ހަގީގަތުގައި ބުނާނެ އެއްޗެއްވެސް އޭނާއަށް ނުވިސްނުނީއެވެ. ވާނީވެސް އެހެންނޫން ހެއްޔެވެ. ފެންނަމުން މިދަނީ ދުވަހަކުވެސް ޒާއިންގެ ފުށުން ފެނުނު ކަމެއްނޫންވިއްޔާއެވެ. އަދި ދުވަހެއްގެ ކޮޅުންވެސް ފެނިދާނެކަމަށްވެސް ހީކުރެވުނުކަމެއް ނޫނިއްޔާއެވެ.\nބަސްހުއްޓިފައި އިން ލަމްޔާގެ ކޮލުގައި ލަސްލަހުން ޒާއިން ބޮޑުވައި އިނގިލިން ފިރުމައިލިއެވެ. އެހިނދު ތުންފިއްތައިލަމުން ލަމްޔާ ޒާއިންއާއި ދުރަަށް ޖެހިލިއެވެ. ކުރެވުނު ކަންތަކާމެދުގައި ޒާއިންއަށް ވިސްނައިލެވުނީ ދެނެވެ. އޭނާވެސް ނޫންކަމަށް ހަދައިފައި ލަމްޔާ އާއި ކުަޑަކޮށް ދުރުވެލިއެވެ. ބަހެއްވެސް ނުބުނެ ދެމީހުން ތިބިއިރު ލަމްޔާގެ ރުއިންވެސް ވަނީ ހުއްޓިފައެވެ. ޒާއިންގެ ފަރާތުން ލިބިގެންދިޔަ ގާތްކަމުން އޭނާގެ ޒަޚަމްތަކުގައި ވަގުތީ ބޭހެއް އެޅުނުފަދައެވެ.\nއެއްޗެއް ނުބުނެ ލަމްޔާ އިންނަން ފެށުމުން އިންތަނުން ޒާއިން ތެދުވިއެވެ. އަދި އެނދުގެ އެއްފަރާތުގައިހުރި ކުޑަ މޭޒުމަތީގައިހުރި ތައްޓަށް ފެންފޮދެއް އަޅައިގެން އައިސް ލަމްޔާގެ ގާތުގައި އިނށީދެލިއެވެ.\nއިސްޖެހިފައިއިން ލަމްޔާގެ ތުނބުގައި ޒާއިން ފެންތަށި ޖެއްސުމުން ލަސްލަހުން އެދިގު އެސްފިޔަތައް ހިއްލައިލަމުން ލަމްޔާ ޒާއިންއަށް ބަލައިލިއެވެ. ލަމްޔާގެ ކަތި ނަޒަރުން ޒާއިންގެ ހިތުގެ ހިނގުން އަވަސްވެގެންދިޔައެވެ. އެހެނަސް އެއިހުސާސުތައް ހިންދައިލަމުން ލޮލުން ފެންތައްޓަށް އިޝާރާތްކޮށް ފެންފޮދެއް ބުއިމަށް ޒާއިން އެދުނެވެ. އެއްވެސް ދެކޮޅުހެދުމެއްނެތި ޒާއިން އެދުނުފަދައިން ލަމްޔާ ކަންތައްކުރިއެވެ. އެތަންފެނި ޒާއިންއަށް ކުޑަކުއްޖަކު ފަދައިން ހިނިތުންވެލެވުނެވެ.\nފަތިސްނަމާދު ބަންގީގެ އަޑުން ސިހިފައި އެކަކު އަނެކަކަށް ސީދާކޮށްލެވިފައިވި ނަޒަރު ދެމީހުން ވަކިކޮށްލިއެވެ. ފުންނޭވާއެއްލަމުން އިންތަނުން ތެދުވެ ލަމްޔާ ނަމާދަށް ތައްޔާރުވެލިއެވެ.\n"ނަމާދު ނުކުރާނަންތަ؟" ދުރަށް ހިނގައިގަތް ޒާއިން ހުރިތަނުގައި ހުއްޓިލީ އިވިގެންދިޔަ ލަމްޔާގެ އަޑުންނެވެ. އެއްޗެއް ނުބުނެ މާގިނައިރު ޒާއިން ހުންނަން ފެށުމުން މާޔޫސްކަމާއެކު ލަމްޔާ އިސްޖަހައިލިއެވެ.\nRrYn November 28, 2020\nވަރަށް ރީތި.. މާޝާ ﷲ💟💖💜😽✌...... އެންމެ ފަހުން ލަމްގެ ބައެއް އައިއްސި ދޯ ! ލަވްޔޫ..💟 ސްޓޭ ސޭފް ✌\nތެންކްސް ރީން.. ހެހެ ޔާ ދޯ.. ލަވް ޔޫ ޓޫ ޑިއަރ.. ބީ ސޭފް..🥰😘❤\nUNKNOWN GIRL November 28, 2020\nޒާއިން އިސްލާހު ވާނެބާ... އެކަމް ވެސް ވާހަކަ ވަރަށް ފުރިހަމަ.... މާޝާ ﷲ.... އަނެއް ބަޔަށް އިންތިޒާރު ކުރަން 💖😘💌\nތެންކްސް ޑިއަރ.. ލެޓްސް ސީ ދޯ.. ހެހެ..❤😘\nLuna November 28, 2020\nMasha ﷲ varah reethi vaahakaeh ❤ dheh inbai konirakun..??can't wait\nސޯ ނަައިސް.. ލަވް ޔުއަރ ޒްޓޯރީ ނައު\nNaufa November 29, 2020\nތެންކްސް ލޫނާ.. އިންޝާ ﷲ ވިލް ޓްރައި މާދަން ސަބްމިޓް ކޮށްލަން..❤\nމިބައިވެސް ވަރަށް ރީތި.... ކޮންއިރަކުން އަނެއް ބައި.....\nތެންކްސް ޑިއަރ.. މިއަދު އަޕްކޮށްލެވޭތޯ އެބަ ޓްރައިކުރަން.. އިފް ނޮޓް އިންޝާ ﷲ މާދަން..❤\nބޭނުން ވަނީ ޔާރާ 🥀 November 28, 2020\nހީވަނީ ޒާން ލަމް އާ އެކު ފަތިސްނަމާދު ކުރާނެ ހެން ވަރަށް ލޯބި ވާހަކައިގެ މިބައި ވެސް ވަރަށް ލޯބިވާ ނައުފާ ދައްތާ\nލެޓްސް ސީ ދޯ.. ހެހެ.. ތެންކްސް އަލޮޓް މައި ޑިއަރ.. ލަވް ޔޫ ޓޫ.. ❤\nޖެނާ November 29, 2020\nވަރަށް ރީތި ....... ދެން އޮއި ބާ އަވަހަށް އަޕް ކޮދެއްވާތި\nތެންކްސް ޖެނާ.. ޔެސް ވިލް ޓްރައި އިންޝާ ﷲ.. ❤\nަަޖެން November 29, 2020\nދެން އިންބައި ކޮންއިރަކުން؟؟؟؟\nތެންކްސް ޖެން.. އިންޝާ ﷲ މިއަދު ނޫނީ މާދަން.. ❤\nޝިރޫ November 30, 2020\nކޯކިލާ މޯދީ November 30, 2020\nވަރަށް ލޯބި ވާހަކައިގެ މިބައި ވެސް.... ޒާއިން އިސްލާހު ވާނެބާ؟ ޖިޔާ ދެން ވާނީ ވިލަން އަކަށްހެން ހީވަނީ\nތެންކްސް ޑިއަރ.. ލެޓްސް ސީ ދޯ.. ހެހެ.. ❤\nވަރަށް ލޯބި ވާހަކައިގެ މިބައި ވެސް.... ޒާއިން ާިސްލާހު ވާނެބާ؟ ޖެނާ ވާނީ ވިލަން އަކަށް ހެން ހީވަނީ


Spiderman Hedhigen Office Ah - Vaguthu\nސްޕައިޑާމޭން ހެދިގެން އޮފީހަށް\nބޭންކެއްގައި މަސައްކަތް ކުރަމުން ދިޔަ މީހެއް އޭނާ، އެތަނުގައި މަސައްކަތް ކުރާނެ އެންމެ ފަހު ދުވަސް ފާހަގަކޮށްފައި ވަނީ ވަރަށް ތަފާތުކޮށެވެ. އެތަނުގައި މަސައްކަތް ކުރަމުންދިޔަ މީހުންނަށްވެސް އޭނާ އެގޮތަށް ކަންތައްކޮށްފާނެ ކަމަށް ހީވެސް ނުކުރެއެވެ.\nނަމަވެސް އޭނާއަކީ ތަފާތު މީހެއްކަން ސާބިތުކޮށްދީފައި ވަނީ އެންމެ ފަހު ދުވަހު އޮފީހަށް ދިޔަ ގޮތުންނެވެ. އެ ބޭންކްގައި މަސައްކަތް ކުރި އެންމެ ފަހު ދުވަހު އޭނާ ދިޔައީ ސްޕައިޑާމޭން ގޮތަށް ހެދުން އަޅައިގެންނެވެ.\nބްރެޒިިލްގައި ހުންނަ ބޭންކެއްގައި މަސައްކަތް ކުރަމުންދިޔަ އެ މުވައްޒަފަށް އޮފީހުގެ ގިނަ ބައެއްގެ ސަމާލުކަން ލިބުނުއިރު، އޭނާ ބޭންކްގެ ފްރޮންޓް ޑެސްކުގައި މަސައްކަތް ނުކުރާކަން ނަސީބެކެވެ. އެހެންނަމަ ގިނަ ބަޔަކު ބިރުގަންނާނެއެވެ. ސަބަބަކީ ބޭންކްފަދަ ތަންތަން ފަޅަން އާއްމުކޮށް އެ މީހާއަކީ ކާކުކަން ނޭގޭ ގޮތަށް ހެދުމަށް މިފަދަ ހެދުންތައް ބޭނުންކުރާތީއެވެ.\nއޭނާ އެގޮތަށް ހެދުން އަޅައިގެންގޮސް އެދުވަހުގެ މަސައްކަތް ނިންމާލިއިރު،އޭނާއާ ދިމާލަށް އެއްޗެއް ކިޔާނެ މީހަކު ނުވިކަމަށްވެސް ވެއެވެ. އޭނާ ބޭންކް ތެރޭގައި އުޅުނީ އެއީ އެންމެންގެ ބޮސް ހެންނެވެ.


Pakistan Gai Vote Lun Kuriah Dhiya Sarahaddhakah Varugadha Hamalaa Eh Dheefi - Vaguthu\nޕާކިސްތާނުގައި ވޯޓުލުން ކުރިއަށްދިޔަ ސަރަޙައްދަކަށް ވަރުގަދަ ޙަމަލާއެއް ދީފި\nޕާކިސްތާނުގައި މިއަދު ބާއްވާ ޢަންމު އިންތިޚާބުގައި ވޯޓުލުން ކުރިއަށްދިޔަ ސަރަޙައްދެއްގައި ބޮމުގެ ޙަމަލާއެއްދީ އެތައް ބަޔަކު މަރާލައިފިއެވެ.\nމި ޙަމަލާ ދީފައިވަނީ، އެޤައުމުގެ ހުޅަނގު ދެކުނުގެ ސިޓީއެއް ކަމަށްވާ ކުއެޓާގެ އިރުމަތީ ސަރަޙައްދެއްގައި ޤާއިމްކޮށްފައި ހުރި ވޯޓު ސްޓޭޝަނަކަށް އަމާޒުކޮށްގެންނެވެ. މި ޙަމަލާ ދިން ވަގުތުގައި އެ ސަރަޙައްދުގައި ގޮވި ބާރުގަދަ ގޮވުމުގެ ސަބަބުން މިހާތަނަށް މަރުވި މީހުންގެ ޢަދަދު 31 އަށް އަރާދައިވާއިރު 30 މީހަކު ވަނީ ޒަޚަމްވެފައެވެ.\nނޫސްތައް ބުނާގޮތުގައި މި ޙަމަލާގައި ޒަޚަމްވި މީހުންގެ ތެރެއިން އަށް މީހެއްގެ ހާލު ސީރިއަސް އެވެ. މިއަދު ހެނދުނުގެ ވަގުތެއްގައި ދިން މި ޙަމަލާގައި ޢާންމުންގެ އިތުރުން ފުލުހުންނާއި ބައެއް އެނޫންވެސް އޮފިޝަލުން މަރުވެފައި ވެއެވެ.\nއޮފިޝަލުންނާއި ޙަވާލާދީ ނޫސްތައް ބުނީ، މި ޙަމަލާ ދީފައިވަނީ ގައިގައި ގޮވާތަކެތި ހަރުކޮށްގެން ހުރި ފިރިހެނެއް ކަމަށެވެ. އޭނާ މަސައްކަތް ކޮށްފައިވަނީ، ވޯޓު ސްޓޭޝަންގެ ތެރެއަށް ވަދެ ބޮންތައް ގޮއްވާލައިގެން ޖާނުން ފިދާވުމަށެވެ. ނަމަވެސް އެ ސަރަޙައްދުގައި އެވަގުތު ތިބި ފުލުހުން އޭނާ ހުއްޓުވަން މަސައްކަތް ކުރުމުން، ސްޓޭޝަންގެ ބޭރުގައި ހުރެ ހަށިގަނޑުގައި ހަރުކޮށްފައި ހުރި ގޮވާތަކެތި ގޮއްވާލީއެވެ.\nމި ހާދިސާ ހިނގި އިރު އެ ސަރަޙައްދުގައި 260 އެއްހައި މީހުން ޙަރަކާތްތެރިވިއެވެ. މިއަދުގެ ޙަމަލާ އަމާޒުކުރި ސަރަޙައްދަކީ މީގެ ކުރިންވެސް ޕާކިސްތާނުގައި ޙަރަކާތްތެރިވާ ހައްދުފަހަނައަޅާފައިވާ ނިރުބަވެރި ޖަމާޢަތްތަކުން ޙަމަލާ އަމާޒުކޮށްފައިވާ ސަރަޙައްދެކެވެ.\nއެޤައުމުގެ ޤާނޫނު ހަދާ މަޖިލީހަށާއި ޕްރޮވިންސްތަކުގެ މަޖިލިސްތަކަށް މެންބަރުން އިންތިޙާބު ކުރުމަށް މިއަދު ބާއްވާ މި އިންތިޙާބުގައި 12،570 ކެންޑިޑޭޓުން، އެކި ސަރަޙައްދުތަކުގެ މެންބަރުކަމަށް ވާދަކުރާއިރު، އޭގެތެރޭގައި ޖުމުލަ 30 ސިޔާސީ ޕާޓީއެއްގެ ކެންޑިޑޭޓުން ހިމެނެއެވެ. މި ވޯޓުގައި ކުރިލިބޭ ޕާޓީއެއްގެ ލީޑަރަކަށް އެޤައުމުގެ ބޮޑުވަޒީރުކަމުގެ މަޤާބު ލިބޭނެއެވެ.\nޖުލައި 25, 2018 15:34\nހަހަހަަހަ މުސްލިމުންގެ ހާލު.ހީހީ ހަލާކު\nޖުލައި 25, 2018 18:45\nއޭ ދެން އަނެއްކާ އައިޑިއާތައް ނުދީބަލަ ދޯ...\nޖުލައި 25, 2018 22:40\nއެމެރިކާގައި ވޯޓްލީ އިރު ކިތައް ތަންތަން ގޮއްވާލައި ކިތައް މީހުން މަރުވިތަ؟ އީޔޫގެ ގައުމެއްގައި ވޯޓްލާއިރު ގޮއްވަނީ ކިތައް ތަންތަަން ތަ؟ އެނގޭ ކުއްޖަކު ޖަވާބު ދީބަލަ\nޖުލައި 26, 2018 08:22\nކަލޯމެން ކިތަންމެ ފުއްޕިޔަސް ތިޔަވައްތަރުގެ ގައުމުތައް އީޔޫގެ ގައުމުތައްހާ ސުލްހަވެރިއެއް ނޫން. ވެފައެއްވެސް ނެތް. ނުވެސް ވާނެ